Wamco Ah 150 Ah Vureh Gina Dhivehi Muvvazzafun Hoadhany - Vaguthu\nވެމްކޯއަށް 150 އަށްވުރެ ގިނަ ދިވެހި މުވައްޒަފުން ހޯދަނީ\nވެމްކޯ އިން ބޭއްވި ނޫސްވެރިންގެ ބައްދަލުވުމުގެ ތެރެއިން - ވަގުތު އިމޭޖެސް: އަޝްހާދު އަަބްދުﷲ\nމާލެ އަދި ވިލިމާލޭގެ މަގުތަކާއި ޕާކުތައް ކުނިކަހާ ސާފުޠާހިރުކޮށް ބެލެހެއްޓުމަށް 150 އަށްވުރެ ގިނަ ދިވެހި މުވައްޒަފުން ހޯދުމަށް ވޭސްޓް މެނޭޖްމަންޓް ކޯޕަރޭޝަން (ވެމްކޯ) އިން ފުރުޞަތު ހުޅުވާލައިފިއެވެ.\nވެމްކޯގައި ބޭއްވި ނޫސްވެރިންގެ ބައްދަލުވުމެއްގައި އެ ކުންފުނީގެ އެކްޓިންގ މާކެޓިންގ މެނޭޖަރ އިސްމާއިލް އުބައިދު ވިދާޅުވީ މާލެ އަދި ވިލިމާލޭގެ މަގުތައް ސާފު ކުރުމުގެ މަސައްކަތް އަމަލީގޮތުން ފެށުމަށް ބޭނުންވާ ދިވެހި މުވައްޒަފުން ހޯދުމަށް މިމަމުގެ 10 އަދި 11 ވަނަ ދުވަހު ވޯކިންގ އިންޓަވިއުތަކެއް ކުރިއަށް ގެންދިއުމަށް ހަމަޖެހިފައިވާކަމަށެވެ.\nވެމްކޯގެ އެޑްމިން އެންޑް އެޗްއާރު މެނޭޖަރ މަރިޔަމް އައްޒަ ޢަލީ ރައޫފް ވިދާޅުވީ، މިމަހުގެ 10 އަދި 11 ވަނަ ދުވަހުގެ ހަވީރު4އިން އިރުއޮއްސި6އަށް އަދި ރޭގަނޑު 8 އިން 10 އަށް މި އިންޓަވައުތައް ކުރިއަށް ކުރިއަށް ގެންދިއުމަށް ހަމަޖެހިފައިވަނީ މާލޭ އިންޑަސްޓްރިއަލް ވިލެޖްގައި ހުންނަ އެ ކުންފުނީގެ ވޭސްޓް ކަލެކްޝަން ސެންޓަރުގައިކަމަށެވެ.\nއިސްމާއިލް އުބައިދު - ވަގުތު އިމޭޖެސް: އަޝްހާދު އަބްދުﷲ\nއިންޓަވިއުއަށް ވަޑައިގަންނަވާއިރު ދިވެހި ރައްޔިތެއްކަން އަންގައިދޭ ކާޑު ނުވަތަ ކާޑުގެ ކޮޕީ އަދި ޕޮލިސް ރިޕޯޓް ގެންނަން ޖެހިވަޑައިގަންވާނެ ކަމަށެވެ. އެ ދުވަހަށް ޕޮލިސް ރިޕޯޓް ލިބިވަޑައިނުގެންފިނަމަ، މުވައްޒަފުން ނެގުމުގެ ކުރިން ޕޮލިސް ރިޕޯޓް ހުށަހަޅުއްވަން ޖެހޭނެކަމަށްވެސް އައްޒަ ވިދާޅުވިއެވެ.\nމި ވަޒީފާތަކަށް ކުރިމަތިލާ ފަރާތްތަކުގެ ސާފު ކުށުގެ ރެކޯޑެއް އޮންނަންޖެހޭއިރު، ޞިއްޙަތު ރަނގަޅު ފަރާތްތަކަށް އިސްކަންދެވޭނެކަމަށް ވެމްކޯއިން ވިދާޅުވިއެވެ. މި ވަޒީފާތަކަށް މުވައްޒަފުން ނެގުމުގައި އެ މީހަކު ދިރިއުޅޭ ބްލޮކަކަށް އެމީހެއްގެ ވަޒީފާ ހަމަޖައްސައިދިނުމަށް ވަރަށް ބޮޑަށް ސަމާލުކަން ދެއްވާނެކަމަށްވެސް ވެމްކޯއިން ވިދާޅުވިއެވެ.\nމަރިޔަމް އައްޒަ - ވަގުތު އިމޭޖެސް: އަޝްހާދު އަބްދުﷲ\nވެމްކޯއިން 7500ރ އާއި 8500ރ އާއި ދެމެދުގެ މުސާރައެއް ދިނުމަށް ހަމަޖެހިފައިވާ،6ގަޑިއިރު މަސައްކަތް ކުރަންޖެހޭ މި ވަޒީފާތަކަކީވެސް ދިވެހިންނަށް ފަހިވެގެންދިޔަ ފަހި ފުރުޞަތުތަކެއް ކަމަށާއި، މި ވަޒީފާތަކަށް ހޮވޭ ފަރާތްތަކީ ޒިންމާދާރު، ކުރިއަށް އޮތްތަނުގައި އެމީހަކު މަސައްކަތްކުރާ ބްލޮކެއް ސާފުޠާހިރުކޮށް ބޭއްވުމަށްޓަކައި އެ ސަރަހައްދަށް ކުނިއަޅާ ފަރާތްތަށް ބަލައި ރިޕޯޓްކުރާނެ ޒިންމާދާރު ސަފީރުންތަކަކަށް ވެގެންދާނެކަމަށް އުބައިދު ވިދާޅުވިއެވެ.\nމާލެ އަދި ވިލިމާލޭގެ މަގުތަކާއި ޕާކްތައް ސާފުޠާހިރުކޮށް ބެލެހެއްޓުމަށް ބޭނުންވާ ދިވެހި މުވައަޒަފުން ހޯދުމަށް ފުރުޞަތު ހުޅުވާލިއިރު، ވެމްކޯއަކީ މިހާރުވެސް މުޅި ކުންފުނީގެ 81 އިންސައްތަ ދިވެހި މުޒައްޒަފުންނާއެކު ހިންގަމުންދާ ކުންފުންޏެއްކަން ފާހަގަކޮށްލެވެއެވެ.\nއޭޕްރީލް 4, 2018 16:54\n2018 އިންޝާ ﷲ ޔަގީން\nއޭޕްރީލް 4, 2018 17:56\nއޭޕްރީލް 4, 2018 18:21\nއެޗްޑީސީ އިންބަލަހައްޓަނީ މިހާރުވެސް.. ތިއިންމީހަކު ގޭދޮރުމަތިވެސް ކުނިކަހާނުލާ މިހާރުވެސް... އަދި އެނައަހައެއްނޫން ކޮބާހޭ ހުޅުމާލެ... ތިމާގެ އަމިއްލަ ޒިންމާ ނަގާފަ އަހާނީ ކޮބާހޭ އަނެކާގެ ޒިންމާގެ ވާހަކަ...\nއޭޕްރީލް 4, 2018 17:58\nކޮބާ ހުލުމާލެ މީހުން ނެއްތަ\nއޭޕްރީލް 4, 2018 18:10\nކުރީވެސް ތިކަހަލަވާހަކަޔެދެއްކި މިހުލުމާލޭގާ އެކަމަކުހަރާވީއެވެސްކަމެއް މެފަހަރުވެސް ހުލުމާލެ ނެތެއްނުތޯ\nއޭޕްރީލް 4, 2018 20:53\nހުޅުމާލެވެސް ތިގޮތަށް ހުޅުވާލަން ފެނޭ، މިހާރުވެސް އެޗްޑީސީން ބިދޭސީން ލައްވައި އެކަން ކުރުވަނީ، އަސްލު އެންމެ ރަނގަޅު ގޮތަކީ ދިވެހިންނަށް އެ ފުރުޞަތު ހުޅުވާލުން ހުޅުމާލެގައިވެސް، ދިވެހިންގެ ފައިސާ ދިވެހިންނަށް، ދިވެހިންގެ ރަށް ސާފު ކުރުންވެސް ދިވެހިންނަށް، ބަންގްލަދޭޝް މީހުން އެކަން ކުރާލެއް ގޯހިކީނޫން، އެކަމަކު ދިވެހިންނަށް އިސްކަން ދިނުން މުހިންމު ކަމަށް ދެކެން އެޗްޑީސީ އަދި ވެމްކޯ


raajje in covid 19 jehunu iru ithuru thin meehaku balin ragalhu vejje\nކޯވިޑް-ޖެހުނު އިތުރު3މީހަކު ބަލިން ...\nއިތުރު 11 މީހަކު ކޯވިޑް-19 އަށް ...\nby vomadmin May 15, 2020\nރާއްޖެއިން ކޮވިޑް 19 ޖެހުނު މީހުންގެ ތެރެއިން އިތުރު3މީހުން ބަލިން ރަނގަޅުވެ ރާއްޖެއިން މިބަލިން ރަނގަޅުވި މީހުންގެ ޢަދަދު 49 އަށް އިތުވެއްޖެއެވެ. މިހާތަނަށް ރާއްޖެއިން މި ބަލިން ރަނގަޅުވި މީހުންގެ ތެރޭގައި ގިނައީ ދިވެހިންނެވެ.\nމި ބަލިން ރަނގަޅުވި މީހުންގެ ތެރޭގައި މި ބަލި މާލެއިން އެންމެ ފުރަތަމަ ފެނުނު ޖަރީމާގޭ ކްލަސްޓަރއަށް ނިސްބަތްވާ2އަހަރުގެ ތުއްތު ކުއްޖާވެސް ހިމެނެއެވެ. އަދި ބަލިން ރަނގަޅުވި މީހުންގެ ތެރޭގައި މާލެއިން ފެނުނު އެންމެ ބޮޑެތި ކްލަސްޓަރތަކަށް ނިސްބަތްވާ މީހުންވެސް ހިމެނެއެވެ.\nޓެކްނިކަލް އެޑްވައިޒަރީ ގްރޫޕް (ޓެގް) ގައި ހިމެނިވަޑައިގަންނަވާ ޑޮކްޓަރުން ވިދާޅުވެފައި ރާއްޖޭގައި ބަލިން ރަނގަޅުވާ މުއްދަތު ލަސްކަމަށެވެ. ނަމަވެސް ކުރިއަށް އޮތް ހަފްތާގެ ތެރޭގައި ކޯވިޑް ޖެހުނު މީހުންގެ ތެރެއިން ބަލިން ރަނަގަޅުވާ މީހުންގެ ޢަދަދު އިތުރުވާނެކަމަށް ޓެގްގެ ޑޮކްޓަރުން ވަނީ ވިދާޅުވެފައެވެ.\nރާއްޖޭގައި މިބައްޔަށް ޕޮޒިޓިވްވި މީހުންގެ ތެރޭގައި ގިނައީ ޒުވާން ޢުމުރުފުރައިގެ މީހުންނެވެ. އަދި މިބައްޔަށް ޕޮޒިޓިވްވާ މީހުންގެ ތެރެއިން ޢަލާމާތްފެންނަ މީހުންނަށްވުރެ އެއްވެސް ޢަލާމާތެއް ނުފެންނަމީހުން ގިނަކަމަށް ނެޝަނަލް އެމެޖެންސީ އޮޕަރޭޝަން ސެންޓަރުން ވިދަޅުވެއެވެ. މި ބަލީގައި ރާއްޖެއިން މަރުވެފައިވަނީ4މީހެކެވެ.\nއިތުރު 11 މީހަކު ކޯވިޑް-19 އަށް ޕޮޒިޓިވް ވެއްޖެ\nމާލޭގެ މިސްކިތެއްގެ އިމާމެއް ކޮވިޑް-19 އަށް ޕޮޒިޓިވްވެއްޖެ\nގައުމު ސްޓްރީޓް ކަޕް 2020: ޒެފިޔާ ބަލިކޮށް ކްއާޓާފައިނަލްގެ ފުރުސަތު ހަބޭސްއިން ހޯދައިފި\n“ގައުމު ސްޓްރީޓް ކަޕް ” ގައި މިއަދު ހަވީރު ކުޅުނު ގްރޫޕް ޑީގެ މެޗް ފޭދޫ ހަބޭސް ކާމިޔާބުކޮށް ...\nއައްޑޫ ސިޓީން ދުވާލަކު ކޮވިޑަށް 100 ޓެސްޓް ހެދޭނެ ޤާބިލުކަން އިތުރުކުރަނީ\nކޮވިޑް-19 އަށް ޓެސްޓު ކުރުމަށް ބޭނުންވާ ޕީސީއާރް މެޝިން އައްޑޫ ސިޓީއަށް ލިބުމާއިއެކު އެސިޓީގައި ދުވާލަކު 100 ޓެސްޓު ...\nދިވެހިރާއްޖެއަށް ކުރައްވާ ފުރަތަމަ ރަސްމީ ދަތުރުފުޅުގައި އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގަންނަވައިފިއެވެ. އިންޑިއާގެ ބޮޑުވަޒީރު ނަރެންދުރަ ...


Cake mixer eggai olhi isthashigandun baeh nettijje\nމިކްސާއެއްގައި އޮޅި އިސްތަށިގަނޑުން ބައެއް ނެއްޓިއްޖެ\nކޭކު މިކްސަރުގެ އެނބުރޭ ބައި އޮޅުމުގެ ސަަބަބުން ކުޑަ ކުއްޖާގެ އިސްތަށިގަނޑުން ބޮޑު ބައެއް ނެއްޓިފައި\nސްކޮޓްލެންޑްގައި ދިރިއުޅޭ އަންހެނަކު އޭނާގެ ފަސް އަހަރުގެ އަންހެން ދަރިފުޅަށް ދިމާވި ވަރަށް ހިތާމަވެރި ހާދިސާއެއް ސޯޝަލް މީޑިއާގައި ހިއްސާ ކޮށްފައި ވެއެވެ. މި ހާދިސާ ހިނގާފައިވަނީ ކޭކު މިކްސަރެއްގެ އެނބުރޭ ބައި ކުޑަ ކުއްޖާގެ އިސްތަށިގަނޑުގައި އޮޅިގެންނެވެ. ކޭކު ގިރަމުން ދަނިކޮށް ކުއްޖާގެ އިސްތަށިގަނޑު މިކްސަރުގެ އެނބުރޭ ބައިގައި އޮޅުމުގެ ސަބަބުން ވަގުތުން އިސްތަށިގަނޑުގެ ބޮޑު ބައެއް ނެއްޓި އެ ކުއްޖާގެ ބޮލުގެ އެބައި މިހާރު ވަނީ މުޅިން ތަލަވެފަ އެވެ.\nސްކޮޓްލެންޑްގެ އަޔިރްޝަޔާގައި މި ހާދިސާ ހިނގިއިރު ކުއްޖާ އުޅުނީ އޭނާގެ މާމަ އާއެކު ކޭކު އެޅުމުގެ މަސައްކަތުގަ އެވެ. ފާއިތުވީ އޮކްޓޯބަރު މަހުގެ 23 ވަނަ ދުވަހު ހިނގި މި ހާދިސާގެ ސަބަބުން ކުއްޖާގެ އިސްތަށިގަނޑަށް ލިބުނު ގެއްލުމުގެ ސަބަބުން އޭނާގެ އާއިލާގެ އެންމެން ތިބީ ވަރަށް ދެރަވެފަ އެވެ.\nކުއްޖާގެ އިސްތަށިގަނޑުގައި މިކްސަރުގެ އެނބުރޭ ބައި އޮޅެން މެދުވެރިވީ ކޭކު ރަނގަޅަށް ގިރިއްޖެތޯ ބަލަން އެ ކުއްޖާ މިކްސަރާ ދިމާލަށް ގުދުވެލި ވަގުތު އޭނާގެ އިސްތަށިގަނޑުން ބައެއް އޭގެ ތެރެއަށް ވަދެ އެނބުރޭ ބައިގައި އޮޅިގެންނެވެ. ކުއްޖާގެ މާމައަށް މި މަންޒަރު ފެނުމާއެކު މިކްސަރުގެ ކަރަންޓު ވަގުތުން ކަނޑާލި ނަމަވެސް އޭރު އޮތީ އިސްތަށިގަނޑުގެ ބޮޑުބައެއް ނެއްޓިގެން ގޮސް މިކްސަރުގެ އެނބުރޭ ބައިގައި އޮޅިފަ އެވެ.\nމި ކުޑަކުއްޖާގެ މަންމަ ބުނި ގޮތުގައި އޭނާ މި ވާހަކަ ހިއްސާ ކުރީ ކުޑަ ކުދިން ގެންގުޅޭ މީހުން މިކަމަށް ހޭލުންތެރި ކުރުވުމުގެ ގޮތުންނެވެ.\n"ކޭކު ފުށްގަނޑު ގިރަމުންދިޔަ ބޯތައްޓާ ދިމާލަށް ދަރިފުޅު ކުޑަކޮށް ގުދުވެލިތަނާ މިކްސަރުގެ އެނބުރޭ ބައިގައި އިސްތަށިގަނޑު އޮޅި ވަގުތުން ބޮޑު ބައެއް ނެއްޓުނީ. އެކަން ހިނގައި ދިޔައީ މަދު ސިކުންތުކޮޅެއްގެ ތެރޭގައި. މަގޭ މަންމަގެ ވިސްނުން ރަނގަޅުކަމުން އަވަހަށް އައިސް ކަރަންޓު ކަނޑާލިކަމުން އެއަށް ވުރެ ބޮޑު ގެއްލުމެއް ދަރިފުޅަށް ނުލިބުނީ،" އަންހެންމީހާ ބުނެފައި ވެއެވެ.\nމި ހާދިސާގެ ސަބަބުން ދަރިފުޅު ވަރަށް ބިރުގަނެ ހާސްވެފައި ހުރި ކަމަށާއި އޭނާއަށް މިހާރު ފަރުވާ ދެމުންދާ ކަމަށް އެ މަންމަ ބުނެފައި ވެއެވެ.\nމި ހާދިސާގެ އެއް ދުވަސްފަހުން މި އަންހެންމީހާ ވަނީ އޭނާގެ ދަރިފުޅު ގޮވައިގެން އިސްތަށީގަނޑަށް ޚާއްސަ ތަޖުރިބާކާރެއް ކައިރިއަށް ގޮސް ފަރުވާ ހޯދާފަ އެވެ. ނަމަވެސް އަލުން ބޮލުގައި އިސްތަށި ފަޅަން ހައެއްކަ މަސް ނަގާނެކަމަށް ސްޕެޝަލިސްޓް ބުނި ކަމަށް ވެސް އަންހެންމީހާ ބުންޏެވެ.\nއެކްސިޑެންޓް ކުޑަކުދިން ސްކޮޓްލޭންޑް


ރޭޕްކުރި ދެ އަހަރުގެ ކުއްޖާއަށް އިހުމާލުވި އިތުރު ބަޔަކަށް ދައުވާ ކުރަނީ – Dhen.mv\nރޭޕްކުރި ދެ އަހަރުގެ ކުއްޖާއަށް އިހުމާލުވި އިތުރު ބަޔަކަށް ދައުވާ ކުރަނީ\nFebruary 12, 2020 - 10:44 pm\nގއ. ކަނޑުހުޅުދޫގައި ދެ އަހަރު ނުވާ ތުއްތު އަންހެން ކުއްޖަކަށް ޖިންސީ ގޯނާ ކުރި މައްސަލައިގައި އިހުމާލުވި އިތުރު ބަޔަކު ވެސް ތިބުމާއެކު އެމީހުންނަށް ދައުވާ ކުރާނެ ކަމަށް ޕްރޮސެކިއުޓާ ޖެނަރަލް ހުސެއިން ޝަމީމް ވިދާޅުވެއްޖެ އެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ޕީޖީ ޝަމީމް ވިދާޅުވީ ކުއްޖާއަށް އިހުމާލުވި އިތުރު ބަޔަކު، އެއާއިލާގައި އެބަތިބި ކަމަށާއި އެހެންކަމުން އެމީހުން ހައްޔަރު ނުކުރި ނަމަވެސް ދައުވާކުރަން ފޮނުވާއިރު ހައްޔަރުގައި ތިބި މީހުންނަށް ވުރެ ގިނަ މީހުންގެ މައްޗަށް ދައުވާ ކުރުމަކީ ވެސް އެކަށީގެންވާ ކަމެއް ކަމަށެވެ.\nޝަމީމު ވިދާޅުވީ މި މައްސަލާގައި ފުލުހުންނާ އެކު މަޝްވަރާކޮށް މަސައްކަތް ކުރަމުންދާ ކަމަށާއި އެގޮތުން އެ މައްސަލާގައި ދައުވާ ލިބޭ މީހުންގެ މައްޗަށް މައްސަލަ ހުށަހެޅޭ ވަރަށް ތައްޔާރުވަމުންދާ ކަމަށެވެ.\nދެ އަހަރުގެ އަންހެން ކުއްޖާ ރޭޕް ކުރި ކަމުގެ ރިޕޯޓް ޖެންޑާ މިނިސްޓްރީއަށް ހުށަހަޅާފައި ވަނީ މިދިޔަ މަހުގެ 15 ގަ އެވެ. އެ މައްސަލައާ ގުޅިގެން ކުއްޖާގެ ބައްޕަ އާއި ކާފަ އަދި މުނިކާފަ ވަނީ ހައްޔަރުކޮށް ދޫނިދޫ ޖަލުގައި ބަންދުކޮށްފަ އެވެ.\nއެގޮތުން ކުއްޖާއަށް ޖިންސީ ގޯނާކޮށްފައިވަނީ އެކުއްޖާގެ ކާފަ ކަމަށާއި މުނި ކާފަ ހައްޔަރުކޮށްފައި ވަނީ އޭނާއަކީ ޖިންސީ ފުރައްސާރަ ކުރުމުގެ ރިކޯޑު އޮތް މީހެއްކަމުން ކަމަށް ފުލުހުންނާއި ޖެންޑާ މިނިސްޓްރީން ބުނެ އެވެ.\nއޭގެ އިތުރުން ކުއްޖާގެ ބައްޕަގެ މައްޗަށް ކުރާ ތުހުމަތަކީ ކުއްޖާގެ މަންމަ ފަރާތުގެ ޢާއިލާއިން ކުއްޖާ މަންމައާ ޙަވާލުކުރުމަށް މަސައްކަތްކުރުމުން، ކުއްޖާގެ ބައްޕަ އެކަމަށް ހުރަސް އަޅައި ކުއްޖާ ނުދިން ކަމަށް ބުނާ މައްސަލަ އެކެވެ. ފުލުހުން ބުނި ގޮތުގައި ކުއްޖާގެ މައިންބަފައިންނަކީ ވެސް ކުށުގެ ރިކޯޑު އޮންނަ ބައެކެވެ.


އަންހެނުންގެ ދުވަސް ފާހަގަކުރުމަށް ބީއެމްއެލްގެ މުވައްޒަފުން މަހަށް\n9 މާރޗް 2019\nއަންހެނުންގެ ދުވަސް ފާހަގަ ކުރުމުގެ ގޮތުން ބޭންކް އޮފް މޯލްޑިވްސް އިން “ދިވެހި މަސްވެރިން” ޖަމިއްޔާ އާ ގުޅިގެން އަންހެންނުންނަށް މަސްވެރިކަން ދަސްކޮށްދިނުމަށާއި މަސްވެރިކަމުގެ ތަޖުރިބާ އަންހެނުންނަށް ދިނުމުގެ ގޮތުން ހާއްސަ ހަރަކާތެއް ބާއްވައިފި އެވެ.\nބީއެމްއެލް އިން ބުނި ގޮތުގައި މި ހަރަކާތުގައި ބޭންކުގެ އަންހެން މުވައްޒަފުންނާއި ގެމަނަފުށީ އަންހެނުން ހިމެނޭ ގޮތަށް ޖުމްލަ 30 އަންހެނުން ވަނީ ބައިވެރިވެފަ އެވެ.\nހުކުރު ދުވަހު ހަވީރު ފެށީ މި ހަރަކާތުގައި ފުރަތަމަ ކުރިއަށް ގެންގޮސްފައިވަނީ ފީނުމާއި، އެންދެމުމެވެ. އެންދެމުމަށްފަހު މަސް ބޭނުމަށްޓަކައި ހޮނިހިރު ދުވަހު ފަތިހު ދަތުރު ފަށައި، ގާތްގަނޑަކަށް ދެ ގަޑިއިރުގެ ތެރޭގައި ވަނީ 300 ކިލޯގެ މަސް ބާނައިފަ އެވެ. މަސްބާނައިގެން އެނބުރި ރަށަށް އައުމަށްފަހު، މަސް ކެނޑުމާއި އެ މަހުން ރިހާކުރު ކެއްކުމަށް ވަނީ ހަމަޖެހިފަ އެވެ.\nބީއެމްއެލްގެ ޑެޕިއުޓީ ސީއީއޯ އައިޝަތު ނޫރައްދީން ވިދާޅުވީ މަސްވެރިކަން ކުރާ ގޮތް މި ފަދަ ހަރަކާތެއް މެދުވެރިކޮށް އަންހެނުން ދައްކުވައިދީ މީހުންނަށް މިފަދަ ފުރުސަތެއް ހޯދައިދެވުނުކަމީ ލިބޭ އުފަލެއް ކަމަށެވެ.\nއަންހެނުންގެ ދުވަހާ ގުޅިގެން ބޭންކް އޮފް މޯލްޑިވްސް އިން ވަނީ ވަރަށް ގިނަ ހަރަކާތްތަކެއް ހިންގާފަ އެވެ. އެގޮތުން އަންހެން މުވައްޒަފުންނަށް ހިލޭ ޕެޑް ލިބޭނެ ގޮތް ހަމަޖެއްސުމާއި އަންހެނުންގެ ކުރިއެރުމާއި މަންފާއަށް މަސައްކަތްކުރާ ހާއްސަ ދެ ޖަމިއްޔާއަކަށް ފައިސާގެ އެހިތެރިކަންވަނީ ފޯރުކޮށްދީފަ އެވެ. އެ ޖަމިއްޔާތައް ކަމަށްވާ ‘ފެމިލީ ލީގަލް ކްލިނިކް’ އާއި ‘ވިމެން އިން ޓެކް’ އަށް ކޮންމެ ޖަމިއްޔާއަކަށް 46،000 ރުފިޔާ ވަނީ ހަދިޔާކޮށްފަ އެވެ.


ޕަބްލިޝްކުރި ތާރީޚް: 17 މޭ 2020\nއެމްޓީސީސީ އަތޮޅު ފެރީ އިން މ.މަޑުއްވަރިން މުދާ ފޮނުވުމާއި ، މ.މަޑުއްވަރިއަށް މުދާ ގެނައުމުގެ އުސޫލު ( މ.އަތޮޅު ތެރޭގައި ދަތުރުކުރާ އެމްޓީސީސީގެ މުދާ ފެރީގެ އުސޫލު )\n1- އުސޫލުގެ ތަޢާރުފް\nމި އުސޫލަކީ މުލަކަތޮޅުގައި ދަތުރުކުރާ އެމްޓީސީސީ އަތޮޅު ފެރީން މ.މަޑުއްވަރިން އަތޮޅުގެ ރަށްރަށަށް މުދާ ފޮނުވުމާއި ، އަތޮޅުގެ ރަށްރަށުން މ.މަޑުއްވަރި އަށް ފޮނުވާ މުދާތައް ރަށަށް އެރުވުމާއި ގުޅޭގޮތުން މ.މަޑުއްވަރީ ކޯވިޑް 19 ޓާސްކްފޯސް އާއި މ.މަޑުއްވަރީ ކައުންސިލުން ތައްޔާރުކޮށްފައިވާ އުސޫލެކެވެ.\n2- އުސޫލަށް ޢަމަލުކުރުމާއި އުސޫލު ނިމުމަކަށް ގެނައުމާއި އުސޫލަށް ބަދަލު ގެނައުން\nމި އުސޫލަށް ޢަމަލުކުރާނީ މި އުސޫލު ގެޒެޓްގައި ސާއިޢުކުރާ ވަގުތުން ފެށިގެންނެވެ. އަދި މި އުސޫލަށް ޢަމަލުކުރާނީ ކޯވިޑް 19 ގެ ހާލަތު ބަދަލުވެ މި އުސޫލު ބާތިލުކުރެވިއްޖެކަން ގެޒެޓްކުރުމާއި ހަމައަށެވެ. މި އުސޫލަށް ބަދަލު ގެނައުމުގެ ބާރު ލިބިގެންވަނީ މ.މަޑުއްވަރީ ކޯވިޑް 19 ޓާސްކްފޯސް ކޮމެޓީއަށެވެ.\n3- ފެރީގެ ތާވަލް\nއެމްޓީސީސީ އަތޮޅު ފެރީ ދަތުރުކުރުމަށް ހަމަޖެހިފައިވަނީ ކޮންމެ ހަފުތާއެއްގެވެސް ހޯމަ ދުވަހު އެވެ. ފެރީގެ ދަތުރު ފަށާނީ މ.ދިއްގަރުންނެވެ. ހޯމަ ދުވަހުގެ ހެނދުނު ދިއްގަރުން ފެށިގެން އަތޮޅު މީހުން ދިރިއުޅޭ ހުރިހާ ރަށެއްގައި ޖައްސަމުން މ.ކޮޅުފުއްޓަށް ގޮސް ހަމަ އެ ދުވަހު ފުރައިގެން މީހުން ދިރިއުޅޭ ހުރިހާ ރަށެއްގައި ޖައްސަމުން ހަމަ އެ ދުވަހު މ.ދިއްގަރަށް ފެރީ ބަނދަރުކުރާ ގޮތަށެވެ. މި ފެރީއަކީ މުދާ އުފުލާ ފެރީއަކަށްވުމުން ، މި ފެރީގައި އެއްވެސް ފަސިންޖަރަކު އެއްރަށުން އެނެއް ރަށަކަށް ދަތުރެއް ނުކުރެވޭނެއެވެ. ފެރީގެ ދަތުރަށް ( ދަތުރު ނުކުރުން – ވަގުތަށް ބަދަލު އައުން ) މޫސުމުގެ ސަބަބުން ނުވަތަ އެ ނޫންވެސް ސަބަބަކާ ހުރެ ބަދަލެއް އަތުވެއްޖެނަމަ އެކަން ރައްޔިތުންނަށް ޓާސްކްފޯސް ކޮމެޓީއަށް އެ މަޢުލޫމާތެއް ލިބުމާއެކު އަންގަންވާނެއެވެ.\nފެރީ މ.ދިއްގަރުން މ.މަޑުއްވަރިއަށް އައުމަށް ހަމަޖެހިފައިވަނީ ހޯމަ ދުވަހުގެ ހެނދުނު 7:15 ގައެވެ.\nފެރީ އަތޮޅު ގެ ރަށްރަށުގައި ޖެއްސުމަށްފަހު އަނބުރާ މ.މަޑުއްވަރިއަށް އައުމަށް ހަމަޖެހިފައިވަނީ ހޯމަ ދުވަހުގެ ހަވީރު 16:10 ގައެވެ.\n4- ފެރީން ފޮނުވޭނެ އަދި ގެނެވޭނެ މުދާ އަދި މުދާ ފޮނުވުމާއި ގެނައުމުގައި އަމަލުކުރަން ޖެހޭ ގޮތް\nފެރީގައި ގެންދެވޭނީ އަދި ގެނެވޭނީ ކާޑާއި ، ގޭހާއި ، ކެއިން ބުއިމަށް ބޭނުންވާ އެހެނިހެން ތަކެއްޗާއި ބޭހާއި ، ކުޑަކުދިންނާއި ، އަންހެނުންނަށް ބޭނުންވާ ހާއްސަ ތަކެއްޗެވެ. އެ ނޫން އެއްވެސް އެއްޗެއް ފެރީގައި މަޑުއްވަރީން އެހެން ރަށަކަށް ނުފޮނުވޭނެއެވެ. އަދި އެހެން ރަށަކުން މަޑުއްވަރިއަށްވެސް ނުގެނެވޭނެއެވެ. މ.މަޑުއްވަރިން އަތޮޅުގެ އެހެން ރަށަކަށް މުދާ ފޮނުވުމަށް ބޭނުންވެލައްވާ ފަރާތްތަކުން މުދާ ފޮނުވުމުގެ 1 ދުވަސް ކުރިން ( ކޮންމެ ހަފުތާއެއްގެ އާދިއްތަ ދުވަހުގެ ރޭގަނޑު 20:00 ގެ ކުރިން ) ފޮނުވާ މުދަލުގެ މަޢުލޫމާތު މ.މަޑުއްވަރީ ކައުންސިލްގެ އިދާރާއަށް އަންގަންވާނެއެވެ. ( ގުޅުއްވާނަމަ 7911345 މުޙައްމަދު ޝައުކަތު އ.ޑިރެކްޓަރ ، ވައިބަރ ކުރައްވާ ނަމަ 9775694 އެޑްމިނިސްޓްރޭޓިވް އޮފިސަރ މުޙައްމަދު ޢާޡިމް ޢަލީ އަށް ، މެއިލްކުރައްވާނަމަ [email protected] އަށް ) . ތަކެތި ހޯމަ ދުވަހު އޮންނަ ފެރީން އަތޮޅުގެ ރަށްރަށަށް ފޮނުވޭނީ މި ދެންނެވި ގޮތްތަކުން އެ ފޮނުވާ ތަކެތީގެ މަޢުލޫމާތު ކައުންސިލް އާއި ހިއްސާކުރައްވާފައިވާ ފަރާތްތަކަށް އެކަންޏެވެ.\nމ.މަޑުއްވަރިން އެހެން ރަށަކަށް މުދާ ފޮނުވުމަށް ގެންނަންވާނީ މުދާ ފޮނުވުމަށް ބޭނުންވާ ފަރާތަކުންނެވެ. އެ ފަރާތް މުދާ ގެންނަ އިރު ހުންނަންވާނީ މާސްކް އަދި އަންގި އަޅައިގެންނެވެ. އަދި އެ މުދަލުގައި އެ މުދާ ލިބޭ ފަރާތުގެ ނަމާއި އެޑްރެސް އަދި ފޯނު ނަންބަރު ޖަހާފައި ހުންނަންވާނެއެވެ. އަދި ހަމައެއާއެކު މުދަލުގެ ވެރި ފަރާތުގެ ނަމާއި އެޑްރެސް އަދި ފޯނު ނަންބަރުވެސް ޖަހާފައި ހުންނަންވާނެއެވެ. މުދާ ގެންނަންވާނީ ފޮށިގަނޑެއް ނަމަ ބަންދުކޮށްގެންނެވެ. ކޮތަޅެއް ނަމަ ރަނގަޅަށް ގޮއްޖަހައި އައްސައިގެންނެވެ. ގޯންޏެއްނަމަ ގޯނީގެ ތުން އައްސައިގެންނެވެ. މުދާ ގެންނަންވާނީ 7:05 އިން 7:15 ދެމެދުގެ ވަގުތެއްގައެވެ. މުދާ ގެނައުމަށްފަހު ގެނަ މުދާ ޓާސްކްފޯސް ގެ ފަރާތުން އެ ދުވަހުގެ ފެރީގެ ކަންކަމާއި ހަވާލުވެ ހުރި އޮފިޝަލުންނަށް ދައްކަންވާނެއެވެ. ފޮނުވާ ތަކެތި ބެލުމަށްފަހު އެ ތަކެތީގެ ނާލު މި އުސޫލުގައި ބުނެފައިވާ ގޮތަށް ޓާސްކްފޯސް ފެރީ އޮފިޝަލުން ނަންގަވަންވާނެއެވެ. އަދި ނެގުނު ނާލު ގެފައިސާ އެ އޮފިޝަލް ކައުންސިލްގެ އިދާރާއަށް ހަމަ އެ ދުވަހު ދައްކަވަންވާނެއެވެ. ކައުންސިލްގެ އިދާރާއަށް ފައިސާ ލިބުމުން އެ ފައިސާ އެމްޓީސީސީ އަށް އެމްޓީސީސީ އިން އަންގަވާ ގޮތެއްގެ މަތީން ހަވާލުކުރަންވާނެއެވެ. ފެރީ ރަށަށް އައުމުން ޓާސްކްފޯސް ކޮމެޓީގެ ފަރާތުން އެ ދުވަހު ފެރީގެ ކަންކަމުގައި ހަރަކާތްތެރިވާ ފެރީ އޮފިޝަލްއިން އަންގަވާ ގޮތެއްގެ މަތީން މުދާ އަރުވާނީ ފަހަރަކު މީހެކެވެ. މީހުން ތިބެންޖެހޭ ދުރުމިން ޓާސްކްފޯސް ކޮމެޓީ އިން ފާހަގަކޮށްފައި ހުންނާނެއެވެ. އެ ދުރުމިނުގައި މުދާ ހިފައިގެން އައިސް ތިބި ފަރާތްތައް މަޑުކޮށް ފަހަރަކު ފަރާތެއް ފެރީ އަށް އަރައި މ.މަޑުއްވަރީން ފޮނުވާ މުދާ ބެހެއްޓުމަށް ފެރީގައި ހާއްސަކޮށްފައިވާ ބައިގައި މުދާ ބެހެއްޓުމަށްފަހު ފެރީން ފައިބާނީއެވެ. އަދި ބޭނުން ކުރި މާސްކް އަދި އަންގި ފަރުދީ ޒިންމާގެ ދަށުން އަންދައި ނައްތާލަންވާނެއެވެ.\nއަތޮޅުގެ ރަށްރަށުން މ.މަޑުއްވަރިއަށް ފެރީން ފޮނުވާ މުދާ ބަލައި އަންނަ ފަރާތުން ހުންނަންވާނީ މާސްކް އަދި އަންގި އަޅައިގެންނެވެ. މުދާ ބަލައި އަންނަ ފަރާތުން ފެރީ އައުމުގެ5މިނެޓް ކުރިން ( 16:05 )ބަނދަރަށް ތައްޔާރުވެ ހާޟިރުވެ ހުންނަންވާނެއެވެ. ފެރީ މ.މަޑުއްވަރި އަށް އައުމުން ފެރީގެ ކަންކަމާއި ހަވާލުވެ ހުރި ޓާސްކްފޯސް ކޮމެޓީގެ އޮފިޝަލްއިން އަންގަވާ ގޮތެއްގެ މަތީން ފަހަރަކު މީހަކު ފެރީ އަށް އަރައި އެ މުދާ ފެރީން ބާލަންވާނެއެވެ. ފެރީން މުދާ ބޭލުމަށްފަހު ގެނަ މުދާ ޓާސްކްފޯސް ފެރީ އޮފިޝަލް އަށް ދައްކަންޖެހޭނެއެވެ. ފެރީ އިން ގެނަ މުދާ ގެނައީ ފޮށިގަނޑެއްގައި/ ކޮތަޅެއްގައި / ގޯންޏެއްގައި ނަމަ ފޮށިގަނޑު ކެނޑުމަށްފަހު ، ކޮތަޅެއްގައި ނަމަ ކޮތަޅުގެ ގޮށް ނައްޓާލައި / ގޯންޏެއްގައި ނަމަ ގޯނީގެ ތުން މޮހާލުމަށްފަހު އެތެރޭގައި ހުރި ތަކެތި ނަގައި އާ ކޮތަޅުތަކަށް އާ ފޮށިގަނޑުތަކަށް އާ ގޯންޏަށް އަޅައި ގެންދެވިދާނެއެވެ. އަދި އެ ތަކެތި ގެނައި ފޮށިގަނޑު/ކޮތަޅު/ގޯނި ފަރުދީ ޒިންމާގެ ދަށުން އެ ގެނައި ފަރާތަކުން ނައްތާލަންވާނެއެވެ. ކާށި ކުރުނބާ ގަބުޅި ފަދަ ތަކެތި އެހެފައި ނުވާނަމަ އެ ތަކެތި ގެންދެވޭނީ ބަނދަރުގައި 24 ގަޑިއިރު ބެހެއްޓުމަށްފަހުގައެވެ. އެހެފައިވާނަމަ ގެއަށް ގެންދެވިދާނެއެވެ. ގެންނަ ތަރުކާރީ އާއި މޭވާ ގެއަށް ގެންދިއުމަށްފަހު ރަނގަޅަށް ދޮންނަންވާނެއެވެ. އަދި ބޭނުންކުރަންވާނީ 24 ގަޑިއިރަށް ފަހުގައެވެ. ފެރީ އިން ގެނައީ ގޭސް ނުވަތަ ޑިސްއިންފެކްޓްކޮށް ގެންދެވޭ މުދަލެއް ނަމަ ޓާސްކްފޯސް ފެރީ އޮފިޝަލް ޑިސްއިންފެކްޓްކުރުމުން ގެއަށް ގެންދެވިދާނެއެވެ. ކާޑުގެ ބާވަތްތައް ( ހަނޑޫ ހަކުރު ފުއް ) ގެއަށް ފެރީން ބާލައި ގޮތަށް ގެންދެވިދާނެއެވެ. މުދާ ގެއަށް ގެންދިޔުމަށްފަހު ބޭނުންކުރި މާސްކް އަދި އަންގި އަންދާ ނައްތާލަންވާނެއެވެ. އަދި ޞިއްޙީމާހިރުން އަތް ދޮވުމަށް ދެއްވާފައިވާ އިރުޝާދުތަކާއި އެއްގޮތަށް އަތް ދޮންނަންވާނެއެވެ.\n5- ފެރީއަށް އަރުވާ މުދަލަށް އަގު ނެގުން\nފެރީއަށް އަރުވާ މުދަލަށް ( ފިޔާ ، ބިސް ، އަލުވި އަދި ކާޑުގެ ބާވަތްތަކާއި ކުދި ދާގީނާއަށް ) އަގު ނެގުމަށް ހަމަޖެހިފައިވަނީ އެމްޓީސީސީ އިން މި ޒޯނަށް ( ޒޯން4) ކަނޑައަޅާފައިވާ އަގުކަމުގައިވާ -/5 ( ފަސް ރުފިޔާ ) ރޭޓުންނެވެ. ކުދި ދާގީނާ ކަމަށް ބަލާނީ ޑަސްބިން ބޮޑު ކޮތަޅު ފިޔަވައި ދެން ހުރި ކޮތަޅާއި ފޫޓް ހަމަ ނުވާ އަދި 1 ފޫޓް 1 ފޫޓް ހަމަ ވާ ފޮށިގަނޑަށެވެ.\nކުރުނބާ ގަބުޅި ބޮޑު އިހަލަކަށް ( ބޮޑު އިހަލެއްކަމަށް ބަލާނީ7އަށްވުރެ ގިނަ ގަބުޅި ، ކުރުނބާ އެ އިހަލުގައި ހިމެނޭނަމަ ) -/10 ( ދިހަ ރުފިޔާ އެވެ. ) ކުޑަ އިހަލަކަށް ނަމަ -/5 ( ފަސް ރުފިޔާ ) ނެގޭނެއެވެ. އެހިފަ ހުރި ކާށި ، ކުރުނބާ ، ގަބުޅި ގޯންޏަކަށް ނަމަ ނާލުގެ ގޮތުގައި ނަގާނީ -/15 ( ފަނަރަ ރުފިޔާ ) އެވެ. ނޭއެހި ހުރި ކުރުނބާ ގަބުޅި ކާށި ގޯންޏަށް ނަގާނީ -/10 ( ދިހަ ރުފިޔާ ) އެވެ. އެ ނޫން އެއްޗެއް އަޅާފައިވާ ގޯންޏެއް ނަމަވެސް ނަގާނީ -/10 ( ދިހަރުފިޔާ ) އެވެ.\nދޮންކެޔޮގަނޑަށް އަގު ނެގުމަށް ހަމަޖެހިފައިވަނީ 70 ވަކަށްވުރެ އިތުރު ދޮންކެޔޮ ގަނޑެއް ނަމަ -/10 ( ދިހަ ރުފިޔާ ) އެވެ. އެއަށްވުރެ ވަށް މަދު ގަނޑެއް ނަމަ -/5 ( ރުފިޔާ ) އެވެ. ކަށިކެޔޮގަނޑަކަށްވެސް ނަގާނީ -/5 ( ފަސް ރުފިޔާ ) އެވެ.\n1 ފޫޓް 1 ފޫޓް ފޮށިގަނޑުން ފެށިގެން2ފޫޓް2ފޫޓް ގެ ފޮށިގަނޑާ ދެމެދު ނަގާނީ -/10 ( ދިހަ ރުފިޔާ ) އެވެ. އެއަށް ވުރެ ބޮޑު ފޮށިގަނޑު (2ފޫޓް2ފޫޓް ފޮށިގަނޑުން ފެށިގެން ، ދިގުމިން2ފޫޓަށް ވުރެ ދިގު ފޮށިގަނޑުތައް ) ނަގާނީ -/15 ( ފަނަރަ ރުފިޔާ ) އެވެ.\nފެރީ އިން ރޯކަނޑުމަސް ގެނެވި އަދި ފޮނުވިވެސް ދާނެއެވެ. ރޯމަސް ގެނެވޭނީ / ފޮނުވޭނީ ކޮތަޅުގައި ބަންދުކުރުމަށްފަހު ( ލޭ ފެރީއަށް ނޭޅޭނެ ގޮތަށް ) ބާލިދީ / ޓައްޕު / ހަންބުރިއަށް ލުމަށްފަހުގައެވެ. ރޯކަނޑުމަހުގެ ނާލަށް ނަގާނީ -/15 ( ފަނަރަ ރުފިޔާ ) އެވެ.\nއަދި މި ނޫންވެސް ފޮނުވުމަށް ހުއްދަ ކޮށްފައިވާ މުދަލުގެ ނާލާއި މެދުގައި ސުވާލު އުފެދޭ ކަންކަމުގައި ގޮތް ނިންމާނީ ޓާސްކްފޯސް ފެރީ އޮފިޝަލުންނާއި ފެރީ ކައްޕި އާއި މަޝްވަރާކުރުމަށްފަހުގައެވެ. އެ މަޝްވަރާ އިން ނިންމާ އަގެއް އެ ފަރާތަކުން ( މުދާ ފޮނުވާ ފަރާތުން ) ޓާސްކްފޯސް ފެރީ އޮފިޝަލުންނަށް ހަވާލުކުރަންވާނެއެވެ.\nފެރީ ކައިރީގައިވާ ވަގުތުތަކުގައި ފެރީގެ ކަންކަން ކުރެއްވުމަށް ހުންނަވާ ޓާސްކްފޯސްކޮމެޓީގެ ފެރީ އޮފިޝަލް ހުންނަންވާނީ މާސްކް އަދި އަންގި ލައްވައިގެންނެވެ.


Bread Kanafe Bread Kanafe\nރެސިޕީ : ބްރެޑް ކަނާފޭ\nފަލަސްތީނުގެ ރައްޔިތުންގެ މެދުގައި މަޝްހޫރު، ފަލަސްތީން މި ރެސިޕީއަކީ ތަފާތު ފޮނި އެއްޗެއް ތައްޔާރުކޮށް ތަޖުރިބާ ކޮށްލަން އިހްތިޔާރުކުރަން ރަގަނޅު އެއްޗެކެވެ. މިއީ ހަވީރު ސަޔަށް ނުވަތަ މެންދުރު ނުވަތަ ރޭގަނޑުގެ ކެއުމަށްފަހު ޑެޒާޓެއްގެ ގޮތުގައިވެސް ކާލަން މީރު އެއްޗެކެވެ.\n100ގ ބަޓަރު (މެލްޓްކޮށްފައި)\nސިރަޕް ތައްޔާރުކުރަން ބޭނުންވާނެ ތަކެތި :\n1 މޭޒުމަތީ ސަމުސާ ލުނބޯ ހުތް\n1 މޭޒުމަތީ ސަމުސާ ރޯސް ވޯޓަރ\nފުރަތަމަ އަވަން 180އަށްލާފައި ހޫނުކުރަން ޖައްސާށެވެ. ޕާނުގެ ކައިރިނެގުމަށްފަހު ބްލެންޑަރެއްގައި ހިމުންވަންދެން ޕްރޮސެސްކޮށްލާށެވެ. ދެން ޕްރޮސެސްކުރި ޕާނުގެ ތެރެއަށް މެލްޓްކުރި ބަޓަރ އެއްކުރާނީއެވެ. އެއަށްފަހު ޓްރޭއެއްގައި ބަޓަރުހާކާފައި، ފުށް ވެސް ހާކާލާށެވެ.\nދެން ޓްރޭގެ ތެރެއަށް ކުރިން މިކްސްކުރި ޕާން މިކްސްގަނޑުގެ އެއްބައި އަޅާލާށެވެ. ދެވަނަ ލޭޔަރއަށް ކްރީމް އާޅައި ފަތުރާލުމަށްފަހު މީގެ މައްޗަށް މޮޓްޒަރެއްލާ އަޅާ ފަތުރާލާށެވެ. ދެން ބާކީ ހުރި ޕާން މިކްސްގަނޑު މީގެ މައްޗަށް އަޅައި ފަތުރާލުމަށްފަހު އަވަނަށްލައި 20 މިނެޓު ފިހެލާނީއެވެ. ފިހެ ނިމުމުން މީގެ މައްޗަށް މުގުރި ޕިސްޓާޝިއޯތައް ލޮލަށް ރީތި ވަރަކަށް ބުރުއްސާލާނީއެވެ.\nޝުގަރސިރަޕް ތައްޔާރުކުރާނެ ގޮތަކީ، އެންމެ ފުރަތަމަ މެދުގިނީގައި ތެއްޔެއްގައި ފެން، ހަކުރު، ލުނބޯ ހުތް އަދި ރޯސް ވޯޓަރ އެއްކޮށްފައި، ހަކުރުތައް ގިރެންދެން މަޑުގިނީގައި މިކްސްކުރާނީއެވެ.\nކުދި ފޮތި ފޮއްޗަށް ބްރެޑް ކަނާފޭ ކޮށާފައި ސާރވްކުރަނީ ޝުގަރ ސިރަޕްއާއެކުއެވެ.\nއިތުރު ލިޔުންތައް ކާނާ ކާނާ ރޯދަ ޚާއްޞަ


Nasheed, Nazim adhi Imran ge mahsala SC in balaigenfi | Fashui Online\nރައީސް ނަޝީދު، ކާނަލް ނާޒިމް އަދި ޝެއިޚް އިމްރާންގެ މައްސަލަ އެސްސީއިން ބަލައިގެންފި\nރައީސް ނަޝީދު، ކާނަލް ނާޒިމް އަދި ޝެއިޚް އިމްރާންގެ މައްސަލަ ސުޕްރީމް ކޯޓުން ބަލައިގެންފި\nކުރީގެ ރައީސް މުޙައްމަދު ނަޝީދާއި ކުރީގެ ޑިފެންސް މިނިޓަރު ކާނަލް މުޙައްމަދު ނާޒިމާއި އަދާލަތު ޕާޓީގެ ރައީސް ޝެއިޚް އިމްރާން އަބްދުﷲ ގެ މައްސަލަ މުރާޖާކޮށްދިނުމަށް ސުޕްރީމް ކޯޓަށް ހުށަހެޅި މައްސަލަ އެކޯޓުން މިރޭ ބަލައިގެންފިއެވެ.\nރައީސް ނަޝީދުގެ މައްސަލަ މުރާޖާކޮށްދިނުމަށް އެދި ހުށަހަޅާފައިވަނީ ޕްރޮސެކިއުޓާ ޖެނެރަލްގެ އޮފީހުންނެވެ.\nޕީޖީ އޮފީހުން ސުޕްރީމް ކޯޓުގައި އެކަމަށް އެދިފައިވާކަން ހާމަކޮށް ނެރުނު ބަޔާނެއްގައި ބުނެފައިވަނީ، ރައީސް ނަޝިދުގެ މައްޗަށް އިއްވި 13 އަހަރުގެ ޖަލު ހުކުމާއި ގުޅިގެން އެމައްސަލާގައި ފާހަގަކުރެވޭ ބައެއް ކަންކަން ފާހަގަކޮށް އެކަންކަން ބަލައި ދިނުމަށް އެދި ޕީޖީ އޮފީހަށް ހުށަހަޅަމުންދާ ކަމަށާއި އެއޮފީހުން ބުނެފައިވަނީ ރައީސް ނަޝިދުގެ ޖަލު ހުކުމް މުރާޖާކުރަން ހުށަހެޅީ އެއީ އާންމު މަސްލަހަތު މަތީ ދަރަޖައަކަށް ހިމެނިގެންވާ މައްސަލައެއް ކަމަށް ފެންނާތީ ކަމަށެވެ.\nޝެއިޚް އިމްރާންގެ މައްސަލަ މުރާޖާކޮށްދިނުމަށް ހުށަހަޅާފައިވަނީ އެމަނިކުފާނުގެ ޤާނޫނީ ޓީމުގެ ފަރާތުން، މިހިނގާ އޮކްޓޯބަރ މަހުގެ 23 ވަނަ ދުވަހުއެވެ.\nކާނަލް ނާޒިމްގެ ބަލައިގެންފައިވަނީ، އެމަނިކުފާނުގެ މައްޗަށް އިއްވާފައިވާ 11 އަހަރު ދުވަހުގެ ޖަލު ހުކުމް ސުޕްރީމް ކޯޓުގައި އިސްތިއުނާފް ކުރުމުން އެމައްސަލަ ބަލައިނުގަތުމަށް އެކޯޓުން ނިންމި ނިންމުން މުރާޖާ ކޮށްދިނުމަށް އެދި ހުށަހެޅި ހުށަހެޅުމެވެ. އެކަމާމެދު އިޖުރާއީ އަޑުއެހުމެއް ބާއްވަން ނިންމާފައިވާ ކަމަށް ސުޕްރީމް ކޯޓުން ނެރުނު އިއުލާނެއްގައި ބަޔާން ކޮށްފައިވެއެވެ.\nރައީސް ނަޝީދު ކާނަލް މުޙައްމަދު ނާޒިމް ޝެއިޚް އިމްރާން ސުޕްރީމް ކޯޓު


Ras Online - އިމްރާން ބަޣާވާތް ކުރެއްވި ކަމަށްބުނާ މައްސަލަ އިންތިޤާލީ އިންސާފްގެ އޮފީހަށް\nއިމްރާން ބަޣާވާތް ކުރެއްވި ކަމަށްބުނާ މައްސަލަ އިންތިޤާލީ އިންސާފްގެ އޮފީހަށް\nއަހުމަދު ޝާހް 14 ސެޕްޓެމްބަރު 2021 - 14:8\nހޯމް މިނިސްޓަރ އިމްރާން އަބްދުﷲ އާއި ރައީސް ނަޝީދު\nހޯމް މިނިސްޓަރ އިމްރާން އަބްދުﷲ7ފެބްރުއަރީ 2012 ގައި ބަޣާވާތް ކުރެއްވި ކަމަށް ބުނެ އެމައްސަލަ ބަލައިދިނުމަށް އެދި އިންތިގާލީ އިންސާފުގެ އޮފީހަށް މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) ހުށައަޅުއްވައިފިއެވެ.\nއިންތިގާލީ އިންސާފުގެ އޮފީހަކީ 1 ޖަނަވަރީ 1953 އިން ފެށިގެން 17 ނޮވެންބަރު 2018 އާ ދެމެދު ހިނގާދިޔަ މުއްދަތުގެ ތެރޭގައި ނިޒާމީ ސިފައެއްގައި ރޭވިގެން، ދައުލަތުގެ މުއައްސަސާއަކުން ނުވަތަ އިސް ހިންގުންތެރިއަކު، ރައްޔިތުންގެ އިންސާނީ ހައްގުތަކާއި އަސާސީ މިނިވަންކަމާ ހިލާފަށް ހިންގާފައިވާ އަމަލުތައް ބަލައި އިންސާފު ހޯދައދިނުމަށް ގާއިމްކޮށްފައިވާ އިދާރާއެކެވެ.\nބޮންޑޭ ހުށަހެޅުއްވި އެ މައްސަލާގައި ވަނީ7ފެބްރުއަރީ 2012 ގައި އޭރުގެ ރައީސުލްޖުމްހޫރިއްޔާ، ރައީސް މުޙައްމަދު ނަޝީދު ރައީސްކަމުން އިސްތިއުފާ ދެއްވުމުގެ ކުރިން ފުލުސް އޮފީހުގެ މައި މަރުކަޒު ކައިރީގައި ބަޣާވާތް ކުރުމަށް ރައްޔިތުންނަށް އިމްރާން ހިތްވަރުދެއްވާ ވީޑިއޯއެއް ޔޫޓިއުބްގައި ދައުރުވަމުންދާ ކަމަށެވެ. އެ ވީޑިއޯ ވެސް ބޮންޑޭ ވަނީ މައްސަލައާއެކު އިންތިގާލީ އިންސާފުގެ އޮފީހަށް ހުށައަޅުއްވާފައެވެ.\nއިންތިޤާލީ އިންސާފުގެ އޮމްބަޑްސްޕަރސަންގެ އޮފީހަކީ، އަމިއްލަ ނަމުގައި ދަޢުވާކުރުމާއި، ދަޢުވާ ލިބިގަތުމުގެ ބާރު ލިބިފައިވާ، އަމިއްލަ ނަމުގައި މުޢާމަލާތުކުރުމުގެ ހައިސިއްޔަތު ލިބިފައިވާ އަދި ވަކި ސިއްކައެއް އޮންނަ މުސްތަޤިއްލު ޤާނޫނީ ޝަޚްޞެކެވެ.


Dhivehi Primer League furathama anhen match commissioner\nފުރަތަމަ އަންހެން މެޗު ކޮމިޝަނާ ޝާނީޒް، މެޗު އޮފިޝަލުންގެ ކުރި ސަފުގައި\nދިވެހި ލީގް ނުވަތަ ދިވެހި ޕްރިމިއާ ލީގް ތައާރަފު ކުރި ފހުން، އިއްޔެ އަކީ ހާއްސަ ދުވަހެކެވެ. ދިވެހި ލީގަށް އެކަންޏެއް ނޫނެވެ. ރާއްޖޭގެ ފުޓްބޯޅައިގައި ފާހަގަ ކުރެވޭ ދުވަހަކަށް ވެސް ވާނެ އެވެ. ދިވެހި ޕްރިމިއާ ލީގްގެ ފުރަތަމަ ފަހަރަށް އަންހެން ބޭފުޅަކު މެޗު ކޮމިޝަނަރުކަން ކުރެއްވި ދުވަހެވެ.\nކުލަބު އީގަލްސް އާއި ކުލަބު ގުރީން ސްޓްރީޓްސް ބައްދަލު ކުރި މެޗުގެ، މެޗު ކޮމިޝަނަރަކީ އެފްއޭއެމްގެ އެގްޒެކެޓިވް ކޮމިޓީގެ މެންބަރު އާމިނަތު ޝާނީޒް (ޝާނީ) އެވެ. އޭނާއަކީ އެފްއޭއެމްގެ އަންހެން ފުޓްބޯޅަ ޑިޕާޓްމެންޓްގައި ވެސް އިސް ދައުރެއް އަދާ ކުރައްވަމުން އަންނަ ބޭކަނބަލެކެވެ.\nފުރަތަމަ އަންހެން މެޗު ކޮމިޝަނާ ޝާނީޒް\nރޭ ގެ މެޗު ފެށުމުގެ ކުރިން، އެ ތާރީހީ މުބަސަބަތު ފާހަގަ ކުރުމުގެ ގޮތުން އެކަން އިއުލާން ކުރި އެވެ. ދިވެހި ލީގްގައި މީގެ ކުރިން އަންހެން އެސިސްޓެންޓް ރެފްރީން ރޮނގު ބަލަހައްޓާފައި ވެއެވެ. އެހެން ނަމަވެސް މިއީ 70 އަހަރުވީ ދިވެހި ފުޓުބޯޅައިގެ ތާރީހްގައި ރާއްޖޭގެ އެންމެ މަތީ ޑިވިޝަންގައި މެޗެއްގެ އެންމެ އިސްވެރިޔާގެ ޒިންމާ އަންހެން ބޭފުޅަކު އަދާ ކުރެއްވި ފުރަތަމަ ފަހަރެވެ.\nމެޗު ކޮމިޝަނަރަކީ، މެޗުގެ އެންމެ އިސް ފަރާތެވެ. ރެފްރީންނާއި އެސިސްޓެންޓް ރެފްރީން އަދި ދެ ޓީމުގެ ކުޅުންތެރިންނާއި ދެ ޓީމުގެ ބެންޗުގެ ހަރަކާތްތައް އެންމެ ކައިރިން ބަލާ ކަޅި އެވެ. ދަނޑުގެ ސަލާމަތްތެރި ކަމައި މެޗު ކުޅެން ހަމަޖެހިފައިވާ ތަނަކީ ކްރައިޓީރިއާއަށް ފެތޭ ތަނެއްތޯ ބެލުންވެސް މެޗު ކޮމިޝަނަރުގެ ޒިންމާގެ ގޮތުގައި ވެއެވެ. މެޗު ކުރިއަށް ގެންދެވޭނެ އެކަށީގެންވާ މާހައުލެއް ނުވަތަ އެކަށީގެންވާ ހާލަތެއް ނެތް ނަމަ މެޗު ފަސް ކުރުމުގެ ބާރު ވެސް ލިބިގެން ވަނީ މެޗު ކޮމިޝަނަރަށެވެ.\nފުޓުބޯޅައަކީ، ހަމަ އެކަނި ފިރިހެނުންގެ ކުޅިވަރެއްގެ ގޮތުގައި އޮތް އޮތުމުގެ ވިސްނުން ދަނީ ބަދަލު ވަމުންނެވެ. ނޭޕާލްގައި 2019 ވަނަ އަހަރު ބޭއްވި ސައުތު އޭޝިއަން ގޭމްސްގައި ރާއްޖޭގެ އަންހެން ފުޓްބޯޅަ ޓީމުން ވަނީ ލޯ މެޑަލް ހޯދާފަ އެވެ. އެއީ ސަރަހައްދީ ފުޓްބޯޅަ މުބާރާތެއްގައި އަންހެން ޓީމުން ހޯދި ފުރަތަމަ މެޑައްޔެވެ.


Kudakudhin ah jinsee goanaa kuri2meehakah ma'aafu dhinee kuree sarukaarun: Clemency Board - One Online\n1 ޑިސެމްބަރު 2021، މާލެ، ޕީޕީއެމް އޮފީސް: ދެ އަހަރު ޖަލުގައި ހޭދަކުރެއްވުމަށްފަހު ސުޕްރީމް ކޯޓުން ހުކުމް ބާތިލު ކުރުމުން މިނިވަންވެވަޑައިގެންނެވި، ރައީސް އަބްދުﷲ ޔާމީން ރައްޔިތުންނަށް ޝުކުރު ދެންނެވުމަށް "ޝުކުރިއްޔާ ލޮބުވެތި ރައްޔިތުން" ގެ ނަމުގައި ބޭއްވި ޖަލްސާގައި --- ވަން ފޮޓޯ: ޔޫސުފް ސޮފްވާން\nކުޑަކުދިންނަށް ޖިންސީ ގޯނާކުރި ދެ މީހަކަށް މައާފުދިނީ ކުރީ ސަރުކާރުން: ކްލެމެންސީ ބޯޑު\nކުޑަކުދިންނަށް ޖިންސީ ގޯނާ ކުރުމުގެ ކުށުގައި ހުކުމް ތަންފީޒު ކުރަމުންދިޔަ ދެ މީހަކަށް މައާފުދީފައިވަނީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް ކަމަށް ކްލެމެންސީ ބޯޑުން ބުނެފިއެވެ.\nޖެންޑާ މިނިސްޓްރީން އިއްޔެ އަޕްޑޭޓްކޮށް އާންމުކުރި ކުޑަކުދިންނަށް ޖިންސީ ގޯނާ ކުރި މީހުންގެ ވަނަވަރު ހިމެނޭ ދަފުތަރުގައި ދެ މީހަކަށް މައާފު ދީފައިވާ ކަމަށް ބުނެފައިވެއެވެ. އެ ދަފުތަރުގައި ބުނެފައިވާގޮތުން ކްލެމެންސީ ބޯޑުގެ ނިންމުމާ އެއްގޮތަށް މައާފު ދީފައިވަނީ ހދ. މާވައިދޫ، ބޮލިޖެހިގެ، އަފްރާހް ހުސައިން (31 އަހަރު) އާއި ނ. މަގުދޫ، ޖަހާމުގުރިގެ، މުހައްމަދު ޖަލީލު (28 އަހަރު) އަށެވެ.\nއެކަމާ ގުޅިގެން އެޓާނީ ޖެނެރަލް އޮފީހުގެ މީޑިއާ ޑިރެކްޓަރު ހުސެއިން ހަސަން މިރޭ ވިދާޅުވީ، އަފްރާހު ހުސައިންގެ އަދަބު އެއް މަހަށް ކުރުކޮށް، އަދަބު ލުއި ކުރަން ކްލެމެންސީ ބޯޑުން، އޭރުގެ ރައީސަށް ލަފާ ދިނީ 22 މާޗު 2016ގައި ކަމަށާއި އެ ނިންމުމަށް އަމަލު ކުރަން އޭރުގެ ރައީސް ނިންމެވީ 8 ސެޕްޓެމްބަރު 2016 ގައި ކަމަށެވެ.\nމުހައްމަދު ޖަމީލުގެ އަދަބު ހަތް ދުވަހަށް ކުރުކޮށް، އަދަބު ލުއި ކުރަން އޭރުގެ ރައީސަށް ކްލެމެންސީ ބޯޑުން ލަފާ ދިނީ 29 ފެބްރުއަރީ 2016 ގައި ކަމަށާއި އެ ނިންމުމަށް އަމަލު ކުރަން އޭރުގެ ރައީސް ނިންމެވީ 8 ސެޕްޓެމްބަރު 2016ގައި ކަމަށް ހުސައިން ވިދާޅުވިއެވެ.\nކުޑަކުއްޖަކާއެކު ޖިންސީ އަމަލު ހިންގުމުގެ ދައުވާ އަފްރާހުގެ މައްޗަށް ސާބިތުވާ ކަމަށް ހުކުމްކޮށްފައި ވަނީ 24 މާޗު 2013 ގައެވެ. އޭނާއަށް އިއްވާފައިވަނީ 14 އަހަރުގެ ޖަލު ހުކުމެކެވެ.\nކުޑަކުއްޖަކާއެކު ޖިންސީ އަމަލެއް ހިންގައިގެން ޖަލީލު ދިހަ އަހަރަށް ޖަލަށްލުމަށް ހުކުމް ކުރީ 27 ޑިސެމްބަރު 2012 ގައެވެ.\nކްލެމެންސީ ބޯޑަކީ މާއާފުކޮށްދިނުމަށް އެދި ނުވަތަ އަދަބު ލުއިކޮށްދިނުމަށް އެދި ރައީސުލްޖުމްހޫރިއްޔާއަށް ހުށަހެޅުމުން އެ ހުށަހެޅުން ދިރާސާކޮށް އެ ހުށަހެޅުމާ މެދު އަމަލުކުރަންވީ ގޮތުގެ ލަފާދިނުމަށް އުފައްދާފައިވާ ބޯޑެކެވެ.\nގުޅޭ ޓެގު އެޓަރނީ ޖެނެރަލް ކުޑަކުދީންނަށް ކުރާ އަނިޔާ ކުޑަކުދިންނަށް ކުރާ ޖިންސީ ގޯނާ އެޓަރނީ ޖެނެރަލްސް އޮފިސް ކުރީގެ ރައީސް އަބްދުﷲ ޔާމީން


Samsung Galaxy S10 dhakkailun feburuary gai | Mihaaru\nސެމްސަންގް ގެލެކްސީ އެސް10 ގެ ފޯނު ދައްކައިލާނީ އަންނަ ފެބްރުއަރީ މަހު.\nސެމްސަންގް ގެލަކްސީ އެސް10 ދައްކައިލުން ފެބްރުރީގައި\n30 ޑިސެމްބަރ 2018 - 05:54\nއާ އަހަރަކާ ކުރިމަތިލާ އިރު ސެމްސަންގުން އަންނަނީ ކަސްޓަމަރުން އުފާވާނެ ކަމެއް ކުރަން ތައްޔާރުވަމުންނެވެ. އިންތިޒާރަށް ނިމުމެއް އަންނާނީ ފެބްރުއަރީ މަހުގެ 25 ވަނަ ދުވަހު ކަމަށް ބެލެވެ އެވެ. ބައެއް ރިޕޯޓްތައް ބުނާ ގޮތުން އެއަށް ވުރެ ކުރިން ވެސް ފަހަރުގައި ސެމްސަންގުން ކަސްޓަމަރުން ހެއްވައިލާނެ އެވެ.\nބައެއް މީޑިއާތަކުން ރިޕޯޓްކޮށްފައިވާ ގޮތުގައި ފެބްރުއަރީ މަހުގެ 25 ވަނަ ދުވަހު ސްޕެއިންގެ ބާސެލޯނާގައި ފަށާ މޯބައިލް ވޯލްޑް ކޮންގްރެސް ކޮންގްރެސްގައި ސެމްސަންގެ އާ ފޯނު ގެލެކްސީ އެސް10 ގެ ތަފާތު މޮޑެލްތައް ދައްކައިލަން މިހާރު ވަނީ ނިންމައިފަ އެވެ. އަދި ޕްރި-އޯޑަރަަށް ވަރަށް އަވަހަށް ހުޅުވައިލުމަށް ފަހު އަންނަ މާޗް މަހުގެ 8 ގައި ރަސްމީކޮށް ފޯނު ނެރޭނެ އެވެ.\nސެމްސަންގް ގެލެކްސީ އެސް10 ގެ ހާއްސަ ކަންކަމުގެ ތެރޭގައި ސައިޒު ތަފާތު ފޯނުތަކާ އެކު ލޯންޗް ކުރާ އިރު، މީގެ ކެމެރާ އާއި ސްކްރީންގައި ވެސް ހާއްސަ ސިފަތަކަށް ހުންނާނެ އެވެ.\nSamsung Galaxy S10 Plus Leaked Video.. || #samsung || #galaxy || #s10plus || #s10: https://t.co/2gLsndZJsA via @YouTube\n— Tricks Tech Cube (@trickstechcube) December 21, 2018\nފޯންތަކުގެ ސައިޒްތަކަށް ބަލާ އިރު ރެގިއުލާ ގެލެކްސީ އެސް10 ގެ ސްކްރީންގެ ބޮޑުމިނުގައި 6.1 އިންޗި ހުންނަ އިރު، ގެލެކްސް އެސް10 ލައިޓްގެ ސްކްރީނުގެ ބޮޑުމިނުގައި 5.8 އިންޗި ހުންނާނެ އެވެ. އަދި ގެލެކްސީ އެސް10+ ގެ ސްކްރީނުގައި 6.4 އިންޗި ހުންނާނެ ކަމަށް މީޑިއާތަކުން ބުންޏެވެ.\nމި ފަހަރު ފޯނުގެ ކެމެރާގެ ހާއްސަ އެއް ކަމަކީ ޑީއެލްއެސްއާރް ކެމެރާތަކުން ފޮޓޯތައް ނަގާއިރު ބްލާ (އާޓިސްޓިކް ލައިވް ފޯކަސް) ކުރެވޭ ގޮތަށް އިންނަ ފީޗާ، ސެމްސަންގެ ގެލެކްސީ އެސް10 އަށް ފައްތާފައިވުމެވެ. އަދި ފޯނުގައި ފަސް ކެމެރާ އިންނާނެ އެވެ. އެއީ ކުރިމަތީގައި ދޭއްޗާއި ފަހަތުގައި ތިނެއްޗެވެ.\nއަދި މި މޮޑެލްތަކުގެ ފޯނުގެ ތެރެއިން ކޮންމެވެސް އެއް މޮޑެލްއެއްގައި 5ޖީ ނެޓްވޯކް ސަޕޯޓްކުރާނެ ކަމަށް ބުނެވެ އެވެ.\nސެމްސަންގެ ގެލެކްސީ އެސް10 ގެ އަގުތައް އުޅޭނެ ކަމަށް ބެލެވެނީ 888.29-1،777.85 ޑޮލަރާ ދެމެދުގަ އެވެ.\nއިތުރު ލިޔުންތައް ސެމްސަންގް ސްޕެއިން ސައުތު ކޮރެއާ ސްމާޓް ފޯން\nގެލެކްސީ އެސް10 ގެ ޕްރި-އޯޑަ މި މަހުގެ 21 ގައި


BREAKING: Pakistange Askariyya Thayyaarah Thibbevumah Bodu Vazeer Amuru Kuravvaifi - Vaguthu\nޕާކިސްތާނުގެ އަސްކަރިއްޔާ ތައްޔާރަށް ތިއްބެވުމަށް ބޮޑު ވަޒީރު އަމުރު ކުރައްވައިފި\nދިމާވެދާނެ ނުރައްކާތެރި ހާލަތަކަށް ތައްޔާރަށް ތިއްބެވުމަށް ޕާކިސްތާނުގެ ބޮޑުވަޒީރު އިމްރާން ޚާން އެ ގައުމުގެ އަސްކަރިއްޔާއަށް އަންގައިފިއެވެ.\nމިގޮތަށް އަންގާފައި ވަނީ މިއަދު ބޭއްވި އެ ގައުމުގެ ގައުމީ ސަލާމަތާއި ބެހޭ ކޮމެޓީގެ ބައްދަލުވުމަށް ފަހުއެވެ.\nއޮގަސްޓް 8, 2019 01:55\nޕާކިސްތާން ފުރަންޓު ލައިން އަރަންވެއްޖެ


މަޖިލީހުގެ ރައީސަކަށް އެންމެ އެކަށީގެންވަނީ އަފީފް: ރައީސް | Jazeera\tމަޖިލީހުގެ ރައީސަކަށް އެންމެ އެކަށީގެންވަނީ އަފީފް: ރައީސް - Jazeera\nމަޖިލީހުގެ ރައީސަކަށް އެންމެ އެކަށީގެންވަނީ އަފީފް: ރައީސް\nޢަލީ ޔާމީން May 22, 2019 41 views0\nރައްޔިތުންގެ މަޖިލީހުގެ ވިލުފުށީ ދާއިރާގެ އިންތިހާބީ މެންބަރު ހަސަން އަފީފަކީ ރައްޔިތުންގެ މަޖިލީހުގެ ރައީސްކަމަށް އެންމެ އެކަށީގެންވާ މެންބަރު ކަމަށް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް މިގޮތަށް ވިދާޅުވީ މި ހިނގާ 18 ވަނަ ރައްޔިތުންގެ މަޖިލީހުގެ މެމްބަރުންނާއި މި މަހުގެ 28 ގައި ހުވާކުރާ 19 ވަނަ ރައްޔިތުންގެ މަޖިލީހުގެ މެމްބަރުންނާ އެކު ރައްޔިތުންގެ މަޖިލީހުގައި މިރޭ އޮތް ތަރާވީހަކަށް ފަހު ނޫސްވެރިންގެ ސުވާލަކަށް ޖަވާބު ދެއްވަމުންނެވެ.\nމަޖިލީހުގެ ރައީސަކަށް ތާއީދު ކުރައްވަނީ ކޮން ބޭފުޅަކަށްތޯ ނޫސްވެރިއަކު ދެންނެވުމުން، ރައީސް ވިދާޅުވީ އެމަނިކުފާނުގެ މަގާމުގެ ހައިސިއްޔަތުން ވަކި ބޭފުޅެއްގެ ނަން ވިދާޅުވުން އެހާ ރަނގަޅެއް ނޫން ކަމަށެވެ.\nނަމަވެސް އަފީފް އާއި އެކު މަޖިލީހުގައި މަސައްކަތްޕުޅު ކުރައްވާފައިވާ ކަން ފާހަގަކުރައްވައި ރައީސް ވިދާޅުވީ، މަޖިލީހުގެ ރިޔާސަތަށް އެންމެ އެކަށީގެންވަނީ އަފީފް ކަމަށެވެ.


Raajje aa Congo aa dhemedhu siyaasee gulhun gaaimu koffi | Mihaaru\nރާއްޖެ އާއި ކޮންގޯއާ ދެމެދު ސިޔާސީ ގުޅުން ގާއިމް ކުރުމުގެ އެއްބަސްވުމުގައި އަލީ ނަސީރު (ކ) ސޮއިކުރައްވަނީ. - ފޮޓޯ: ފޮރިން މިނިސްޓްރީ\nރާއްޖެ އާއި ކޮންގޯއާ ދެމެދު ސިޔާސީ ގުޅުން ގާއިމްކޮށްފި\n20 އެޕްރީލް 2018 - 21:466comments\nރާއްޖެ އާއި ރިޕަބްލިކް އޮފް ކޮންގޯއާ ދެމެދު ސިޔާސީ ގުޅުން މިރޭ ގާއިމްކޮށްފި އެވެ.\nމިއީ ރާއްޖެ އިން ސިޔާސީ ގުޅުން ގާއިމްކުރި 168 ވަނަ ގައުމެވެ.\nފޮރިން މިނިސްޓްރީން ބުނީ ނިއު ޔޯކްގައި ހުންނަ ރާއްޖޭގެ ދާއިމީ މިޝަންގައި ބޭއްވި ރަސްމިއްޔާތުގައި، ސިޔާސީ ގުޅުން ގާއިމް ކުރުމުގެ އެއްބަސްވުމުގައި ސޮއިކުރެއްވީ ރާއްޖެ އިން އދ. އަށް ކަނޑައަޅާފައި ހުންނަވާ ދާއިމީ މަންދޫބު ޑރ. އަލީ ނަސީރު މުހައްމަދު ކަމަށެވެ.\nފޮރިން މިނިސްޓަރު އާސިމް (މ) އާއި އަލީ ނަސީރު (ކ). - ފޮޓޯ: ފޮރިން މިނިސްޓްރީ\nމި ރަސްމިއްޔާތުގައި ރާއްޖޭގެ ފޮރިން މިނިސްޓަރު ޑރ. މުހައްމަދު އާސިމް ވެސް ބައިވެރިވެވަޑައިގަތެވެ. އާސިމް، ނިއުޔޯކަށް ވަޑައިގަތީ އދ. ގެ ބައްދަލުވުމެއްގައި ބައިވެރިވެވަޑައިގަތުމަށެވެ.\nފަހަކަށް އައިސް، ރާއްޖެ އިން އަންނަނީ އެފްރިކާގެ ގިނަ ގައުމުތަކާ ސިޔާސީ ގުޅުން ގާއިމް ކުރަމުންނެވެ. އެގޮތުން ރާއްޖެ އިން ދާދި ފަހުން ވަނީ އައިވަރީ ކޯސްޓް އަދި ޒެމްބިއާއާ އެކު ސިޔާސީ ގުޅުން ގާއިމް ކޮށްފަ އެވެ. ފޮރިން މިނިސްޓްރީން ކުރިން ބުނެފައިވާ ގޮތުގައި އެފްރިކާ ގައުމުތަކާ އެކު ސިޔާސީ ގުޅުން ގާއިމް ކުރުމަކީ އެކި ދާއިރާތަކުން ގުޅުން ބަދަހި ކުރަން ހުޅުވުނު ފުރުސަތެކެވެ.\nRaajje aai Zambia aa dhemedhu siyaasee gulhun gaaim koffi\nRaajje aai Ivory coast aa dhemedhu siyaasee gulhun gaaimu koffi\nކޮންގޯއާ އެކު ރާއްޖެ އިން ސިޔާސީ ގުޅުން ގާއިމްކުރި އިރު، އދ. ގެ އެންމެ ބާރު ގަދަ އަދި އެންމެ ވާދަވެެރި ކައުންސިލް ކަމަށްވާ ސެކިއުރިޓީ ކައުންސިލްގެ މެމްބަރު ކަމަށް ރާއްޖެ އިން ވާދަ ކުރުމަށް ކުދި ގައުމުތަކުގެ ވޯޓު ހޯދުމުގެ ކެމްޕޭނެއް ވަނީ ފަށައިފަ އެވެ.\nއެފްރިކާ ބައްރުގެ މެދުތެރޭގައި އޮންނަ ކޮންގޯ އަކީ އާބާދީގައި 5.1 މިލިއަން މީހުން ދިރިއުޅޭ ގައުމެކެވެ.\nއިތުރު ލިޔުންތައް ފޮރިން މިނިސްޓްރީ ކޮންގޯ ޑިޕްލޮމެސީ ޑިޕްލޮމެޓިކް ގުޅުން ކުރީގެ މިނިސްޓަރު މުހައްމަދު އާސިމް އދ ސަލާމަތީ މަޖިލިސް ރާއްޖެ-ކޮންގޯ\nސަލާމަތީ މަޖިލީހުގެ ގޮނޑި ހޯދަން ރާއްޖެ ކެމްޕެއިންގައި\nފޮރިން މިނިސްޓަރު އާސިމް އިންޑިއާ އަށް ވަޑައިގެންފި\nރައީސް ޔާމީންގެ މަންދޫބެއް އިންޑިއާއަށް


Raajje Ishthihaaru kurumah Europe ge 100 Tour Operator in athuvejje | Mihaaru\nރާއްޖޭގެ މެހެމާންދާރީ ތަޖުރިބާކޮށް ޕްރޮމޯޓް ކުރުމަށްޓަކާއި ޔޫރަޕްގެ 100 ޓުއާ އޮޕަރޭޓަރުން އައިސް، ހިންގާ ހަރަކާތް އިފްތިތާހު ކޮށްދެއްވީ މަޖިލީހުގެ ރައީސް މުހައްމަދު ނަޝީދު-- ފޮޓޯ: 960 އެމްވީ\nރާއްޖެ ތަޖުރިބާކޮށް އިޝްތިހާރުކުރަން ޔޫރަޕްގެ 100 ޓުއާ އޮޕަރޭޓަރުން އަތުވެއްޖެ\n13 ސެޕްޓެމްބަރ 2019 - 08:223comments\nމިކަން ފެށުމަށް ރޭ އަދާރަން ހުދުރަންފުށީގައި، އަދާރަން ރިސޯޓްސް އާއި ޖަރުމަނުގެ އަދި ޔޫރަޕްގެ މަޝްހޫރު ޓުއާ އޭޖެންސީއެއް ކަމުގައިވާ ފަސްޓް ޓޫރިސްޓް އިންޓަނޭޝަނަލް (އެފްޓީއާއި) އާ ގުޅިގެން ހާއްސަ ހަފުލާއެއް ވަނީ ބާއްވައިފަ އެވެ. މި ހަރަކާތް އިފްތިތާހުކޮށްދެއްވީ ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ.\nކުރީގެ ރައީސް ނަޝީދު ވިދާޅުވީ، ޓުއާ އޮޕަރޭޓަރުންނަކީ ގައުމުތަކުގެ ޓޫރިޒަމް ވިއްކާ މީހުން ކަމަށްވާ އިރު ރާއްޖެ އަށް އައިސް މި އޮޕަރޭޓަރުން ކުރާ ތަޖުރިބާގެ އަލީގައި މިހާރަށް ވުރެ ބޮޑަށް ރާއްޖެ ވިއްކުމަށް ޔޫރަޕްގެ ޓުއާ އޮޕަރޭޓަރުން މަސައްކަތްކުރާނެ ކަމަށް އުންމީދު ކުރައްވާ ކަމަށެވެ.\n"ރާއްޖެ އަކީ ހަމައެކަނި އަގު ބޮޑު ޓޫރިޒަމް އޮތް ގައުމެއް ނޫން. އެފޯޑް ކުރެވޭ ޓޫރިޒަމް ވެސް ރާއްޖޭގައި އެބަ އޮތް. ޓޫރިސްޓުންނަކީ ހަމައެކަނި ވަކިން އޮންނަ ރިސޯޓުތަކަށް އަންނަ ބައެއްގެ ބަދަލުގައި މީހުން ދިރިއުޅޭ ރަށްރަށަށް ވެސް ޓޫރިސްޓުންނަށް އާދެވޭނެ ގޮތް ހެދީ 2009 ވަނަ އަހަރު،" ނަޝީދު ވިދާޅުވި އެވެ.\nނަޝީދު ވިދާޅުވީ، ރާއްޖޭގައި ގެސްޓްހައުސް ވިޔަފާރި ވަރަށް ބާރު ސްޕީޑުގައި ކުރިއަރަމުން އަންނަ އިރު ޓޫރިސްޓުންނަށް މުޅި ރާއްޖެޭން މިހާރު މަރުހަބާ ކިޔާ ކަމަށެވެ. މި ޓުއާ އޮޕަރޭޓަރުންގެ ތެރެއިން އެންމެ ގިނައީ ޖަރުމަނުގެ އޭޖެންޓުންނެވެ. ޖަރުމަނުގެ ގިނަ އަދަދެއްގެ ޓުއާ އޮޕަރޭޓަރުންނާ އެކު ރާއްޖޭގެ ޓޫރިޒަމަށް އިތުރު ކުރިއެރުންތައް ލިބޭނެ ކަމަށް އުންމީދު ކުރައްވާ ކަމަށް އެމަނިކުފާނު ވިދާޅުވި އެވެ.\nޖަރުމަނަކީ ޔޫރަޕްގެ ގައުމުތަކުގެ ތެރެއިން ދެވަނަ އަށް އެންމެ ގިނައިން ޓޫރިސްޓުން ރާއްޖެ އަންނަ ގައުމެވެ. އެގޮތުން މިދިޔަ އަހަރު ވެސް އެގައުމުން 117،000 ޓޫރިސްޓުން ޒިޔާރަތް ކުރި އެވެ. މިއަހަރުގެ ފުރަތަމަ ހަ މަހު އެގައުމުން ރާއްޖެއަށް 77،000 ޓޫރިސްޓުން އައިސްފާވެ އެވެ. މިއީ މިދިޔަ އަހަރުގެ މި މުއްދަތަށް ވުރެ 13،000 އިތުރު އަދަދެކެވެ.\nއެފްޓީއައިގެ ގްރައުންޑް އޮޕަރޭޓަރު ކަމުގައިވާ ޑޭތަމްގެ ޖެނެރަލް މެނޭޖާ ހާވާޑް ބްރޯހިއާ "މިހާރު" އަށް ވިދާޅުވީ، މި 100 ޓުއާ އޮޕަރޭޓަރުންގެ ތެރޭގައި ހިމެނެނީ ޖަރުމަނު ސަރަހައްދުގައި އިންޑިއާ ކަނޑުގެ ގައުމުތައް އެންމެ ބޮޑަށް ޕްރޮމޯޓް ކުރާ އޭޖެންޓުން ކަމަށެވެ.\n"އިންޑިއާ ކަނޑުގެ އެންމެ ބޮޑު ދައުރެއް އަދާކުރާ ގައުމަކީ ރާއްޖެ. ޖަރުމަނުގެ އިތުރުން ޓުއާ އޮޕަރޭޓަރުންގެ ތެރޭގައި ޕޮލެންޑާއި އޮސްޓްރިއާ އާއި ނެދަލެންޑާއި އެ ސަރަހައްދުގެ އިތުރު ގައުމުތައް ހިމެނޭ،" އޭނާ ވިދާޅުވި އެވެ.\nހާވާޑް ވިދާޅުވީ، ޔޫރަފްގެ ޓޫރިސްޓުންނަކީ އާންމު ގޮތެއްގައި ޓުއާ އޮޕަރޭޓަރުން މެދުވެރިކޮށް ދަތުރުކުރާ ބަޔަކަށް ވުމުން މި ދަތުރުގެ ތަޖުރިބާއާ އެކު ދިވެހިރާއްޖެ މަންޒިލެއްގެ ގޮތުގައި ވަރަށް ބޮޑަށް ޕްރޮމޯޓް ވެގެންދާނެ ކަމަށެވެ.\nރާއްޖޭގެ މެހެމާންދާރީ ތަޖުރިބާކޮށް ޕްރޮމޯޓް ކުރުމަށްޓަކާއި ޔޫރަޕުން އާއި 100 ޓުއާ އޮޕަރޭޓަރުން-- ފޮޓޯ: 960 އެމްވީ\nމިއީ ރާއްޖޭގައި އެންމެ ގިނަ ޓުއާ އޮޕަރޭޓަރުން ބައިވެރިވި މިފަދަ ފުރަތަމަ ހަރަކާތެވެ. މިކަން އިންތިޒާމު ކުރުމުގައި ގަތަރު އެއާވޭސް އިން ވެސް އެހީވެފައިވެ އެވެ.\n"ޖަރުމަނު ފަދަ ގައުމުތަކުގައި ރާއްޖެއާ މެދު އަދިވެސް ދެކެނީ ހަނީމޫން މަންޒިލެއްގެ ގޮތުގައި. އެކަމަކު މިހާރު ރާއްޖޭގެ ޓޫރިޒަމްގެ ތެރެއިން ވަރަށް ގިނަ ކަންކަން އެބަ ހުރި. ވެލިއު އެޑިޝަންގެ ތެރެއިން ދެވޭ ހިދުމަތްތައް ވަރަށް ގިނަ،" އޭނާ ވިދާޅުވި އެވެ.\nޖަރުމަނާއި ޔޫރަފްގެ އެހެން ބައެއް ގައުމުތަކުގެ ޓުއާ އޮޕަރޭޓަރުން މިމަހުގެ 19 ވަނަ ދުވަހާ ހަމައަށް ރާއްޖޭގެ އެކި ރިސޯޓުތަކަށް ދާނެ އެވެ. އެގޮތުން އަދާރަންގެ ރިސޯޓުތައް ކަމަށްވާ ހުދުރަންދުއްޓާއި ވާދޫ އާއި ރަނާޅި އާއި ހެރިޓެންސް އާރަށް ރިސޯޓަށް ދާނެ އެވެ. އަދި އެމަރަލް މޯލްޑިވްސް އާއި ސްޓޭންޑާޑް އާއި ފުރަވެރި ރިސޯޓަށް ދިޔުމަށް ވަނީ ހަމަޖެހިފަ އެވެ.


Ali Hussain ge suspension uvaalaifi\nއަލީ ހުސެއިންގެ ސަސްޕެންޝަން އުވާލައިފި\nރައްޔިތުން މަޖިލީހުގެ ކެންދޫ ދާއިރާގެ މެންބަރު އަދި ގާނޫނީ ވަކީލް އަލީ ހުސެއިން ވަކީލު ކަމުން އަނެއްކާވެސް ސަސްޕެންޝަން އުވާލައިފި އެވެ.\nޖުޑިޝަލް އެޑްމިނިސްޓްރޭޝަނުން ބުނީ، އަލީ ހުސައިން ގެ މައްސަލަ ބަލައި ވަކާލާތުކުރުން މަނާކޮށްފައި އޮތް އޮތުން ނިމުމަކަށް ގެނެސްފައިވާ ކަމަށެވެ.\nއަލީ ހުސައިން ސަސްޕެންޑް ކުރީ ސުޕްރީމް ކޯޓުގެ ހުރުމަތް ކެނޑޭ ފަދަ ގޮތަކަށް ވާހަަކަ ދައްކާފައިވާ މައްސަލައެއްގައި އެވެ.\nއަލީ ހުސެއިން ވަނީ މީގެ ކުރިން ސުވާލު ކުރުމަށް ސުޕްރީމް ކޯޓަށް ހާޒިރުކޮށްފަ އެވެ. އަލީ ހުސެއިނާއެކު ވަކީލް ހުސައިން ޝަމީމް ވެސް ވަނީ ސުޕްރީމް ކޯޓަށް އެދުވަހު ހާޒިރުކޮށްފަ އެވެ. އެދުވަހު އެދެބޭފުޅުންނަށް ސުވާލުކޮށް ބަޔާން ނަގާފައިވަނީ ރާއްޖެ ޓީވީގެ "އަދަބުން އަދަބު" ޕްރޮގްރާމްގައި އެދެބޭފުޅުން ދެއްކެވި ވާހަކަ ތަކަކާ ގުޅިގެންނެވެ.\nއަލީ ހުސެއިން ވަނީ ޝަރުއީ ދާއިރާގެ މައްސަލަތައް ފާހަގަކޮށް އެކަންކަން އިސްލާހުކޮށް ދިނުމަށް އެދި ސުޕްރީމް ކޯޓަށް ހުށަހަޅަން މަސައްކަތް ކުރި ޕެޓިޝަނަކާ ގުޅިގެން މީގެ ކުރިން ވެސް ސަސްޕެންޑް ކޮށްފަ އެވެ. އޭނާގެ ސަސްޕެންޝަން އެފަހަރު އުވާލާފައިވަނީ ފެބްރުއަރީ މަހުގެ ތެރޭގައި އެވެ\nޝަރުއީ ދާއިރާ އަލީ ހުސައިން\n"ޖޭއެސްސީ ބަދަލު ކުރުމުގެ އަޑު ކެނޑިއްޖެ"


Miulhenee Xi ah gulhan: Biden\nމިއުޅެނީ ޝީއަށް ގުޅަން، ޗައިނާއާށް ލުއިދޭން އެބަވިސްނަން: ބައިޑަން\nޝީ ޖިންޕިން (ކ) އަދި ޖޯ ބައިޑަން: ޗައިނާގެ މުދަލުން ޓެކްސް ކުޑަކުރަން މަޝްވަރާ ކުރައްވާނެ\nދުނިޔެ އޮތީ އެމެރިކާއަށް ގަދަދެއްކޭ ގޮތަށް ނޫންކަން އެމެރިކާއަށް އެބަ ވިސްނެ އެވެ. އެމެރިކާ އިސްވެ ގައުމުތަކަށް އަޅާފައި ހުރި ދަތިކުރުން ތަކަށް ލުއިދޭން ބައިޑަން ސަރުކާރަށް މަޖުބޫރު ވެއްޖެކަން ރައީސް ޖޯ ބައިޑަންގެ ވާހަކަތައް ހުރި ގޮތުން ދޭހަވެ އެވެ.\nބައިޑަން ޑެލަވެއާގައި ބައިސްކަލް ބުރަށް ނުކުމެ ވަޑައިގެން ރިޕޯޓަރުންނަށް ވިދާޅުވި ގޮތުގައި ވަރަށް އަވަހަށް ޗައިނާގެ ރައީސް ޝީ ޖިންޕިންއަށް ގުޅުއްވާނެ އެވެ. އެއީ ޗައިނާއިން އެމެރިކާއަށް އެތެރެކުރާ މުދަލުން މިހާރު ނަގާ ޓެކުހަށް ކޮންމެވެސް ލުޔެއް ދިނުން ބުއްދިވެރި ކަމަށް ފެނިވަޑައި ގަންނަވާތީ ކަމަށް ވެސް ވިދާޅުވި އެވެ.\nޑޮނަލްޑް ޓްރަމްޕް ވެރިކަމުގައި ހުންނެވިއިރު ޗައިނާގެ މުދަލުން ނަގާ ޓެކްސް 25 ޕަސެންޓަށް ވަނީ އިތުރުކޮށްފަ އެވެ. އެމެރިކާގެ ރައީސްކަން ބަދަލުވެ ބައިޑަންއަށް ސަރުކާރު ހިންގަން ފުރުސަތު ލިބިވަޑައި ގެންނެވި ނަމަވެސް މި ޓެކުހަށް ބަދަލެއް ނުގެންނަވަ އެވެ.\nއެމެރިކާގައި ތަކެތީގެ އަގުބޮޑުވެ ފައިސާގެ އަގު ވަނީ މިއިން ޒަމާނަކު ނުދާހާ ދަށަށް ގޮސްފަ އެވެ. ކޮވިޑާ ގުޅިގެން ދިމާވި ދަތިތައް ފޫބައްދަން ފައިސާ ޗާޕްކުރި ގޮތަށް ޔުކްރޭން ހަނގުރާމަ ފެށުނު ފަހުން ވެސް އެތައް ފަހަރަކު ފައިސާ ޗާޕްކުރި ކަމަށް ޚަބަރުތަކުން އެނގެ އެވެ.\nޗައިނާގެ މުދަލުން ޓެކްސް ނެގުމަށް ލުއިދޭން ބައިޑަން އުޅުއްވަނީ އެއީ ޗައިނާއަށް ކޮށްދެއްވާ ހެޔޮކަމެއްގެ ގޮތަށް ހީވާ ގޮތަށެވެ. އެހެން ނަމަވެސް އެއީ ހަގީގަތުގައި އެމެރިކާގެ އާންމު ރައްޔިތުންގެ މެދުގައި އޮތް ނުތަނަވަސްކަން ކަނޑުވާލުމަށް ކުރައްވާ ކަމެކެވެ.\nއެމެރިކާގެ ޓްރެޒަރީ ސެކްރެޓަރީ ޖެނެޓް ޔެލެން ވެސް ވަނީ ޗައިނާގެ މުދަލުން ނަގާ ޓެކްސް ކުޑަކުރަން ސަރުކާރަށް ގޮވާލައްވާފަ އެވެ.\nއޭނާ ވިދާޅުވި ގޮތުގައި ތަކެތީގެ އަގު ތިރި ކުރެވޭނެ ގޮތެއް އޮތް ނަމަ އެގޮތަކަށް އަމަލުކުރުން މި ވަގުތު ވަރަށް މުހންމެވެ. އަދި ޗައިނާގެ މުދަލުން ޓެކްސް ކުޑަކުރުމަކީ ސަރުކާރަށް އެޅިދާނެ ރަނގަޅު ފިޔަވަޅެއް ކަމަށް ޖެނެޓް ޔެލެން ވިދާޅުވި އެވެ.\nޗައިނާގެ ރައީސް ޝީ ޖިންޕިންއަށް ގުޅުއްވާނެ ވަގި ތާރީހެއް ބައިޑަން ވިދާޅެއް ނުވެ އެވެ. އެކަމަކު ވިދާޅުވީ ލަސްކުރައްވައިގެން ކަމުނުދާނެ ކަމަށެވެ.\nއެމެރިކާ ޗައިނާ ޑޮނަލްޑް ޓްރަމްޕް + އިގްތިސޯދު ޖޯ ބައިޑަން ޝީ ޖިންޕިން


noonu 02 ޖޫން 20160ކޮމެންޓް\nnoonu 19 މެއި 20160ކޮމެންޓް ރިޕޯޓް، ކުޅިވަރު، މީހުން، ތާރީޚް،\nލޮނުމެދު ކެއުމުން ލޭމައްޗަށް ދިއުން ކުޑަވޭ!\nnoonu 16 އޮކްޓޯބަރ 20150ކޮމެންޓް ހަބަރު، ރިޕޯޓް، ދުނިޔެ، ތާރީޚް، ތިމާވެށި، ސިޔާސީ،\nލޮނުމެދަކީ ލޭމައްޗަށް ދިޔުމާދެކޮޅަށް ބޭނުންކުރަން ވަރަށް ރަނގަޅު އެއްޗެއްކަން އޮސްޓްރޭލިޔާގައި ކުރެވުނު އާ ދިރާސާއަކުން ހާމަވެއްޖެއެވެ. އޮސްޓްރޭލިޔާގެ އެޑެލައިޑް ޔުނިވާސިޓީންކުރި މިދިރާސާއިން ހާމަވާގޮތުގައި ލޮނުމެދަކީ ލޭމައްޗަށްދާ މީހުންގެ ލޭދަށްކޮށްދޭ އެއްޗެއްގެ އިތުރުން ލޭމައްޗަށް ނުދާމީހުން އެކަމުން ސަލާމަތްވުމުގެ ގޮތުންވެސް ބޭނުންކުރަން ރަނގަޅު އެއްޗެކެވެ. މިދިރާސާބުނާގޮތުން ދުވާލަކު ހަތަރު ލޮނުމެދު ކާނަމަ ލޭމައްޗަށް ދިޔުމުގެ ފުރްސަތު ކުޑަވާނެއެވެ. އަދި ލޭމައްޗަށްދާމީހުންވެސް މިޢަދަދަށް ލޮނުމެދުކާނަމަ ލޭގެ ޕްރެޝަރު...\nވެލިދޫގައި މިނިވަން50 ހިނގާލުން ބާއްވައިފި\nނޫނު ޑެއިލީ 27 ޖުލައި 20150ކޮމެންޓް ހަބަރު، ތާރީޚް، ސިއްހަތު،\nވެލިދޫ ގައި މިނިވަން 50 ފާހަގަކޮށްފިއެވެ. ސަރުކާރުގެ މުއައްސަސާ ތަކުން އިއްޔެވަނީ މިނިވަން 50 ފާހަގަ ކުރުމުގެގޮތުން ވެލިދޫގެ ބޮޑެތި މަގުތަކުގައި ހިނގާލުމެއް ބާއްވާފައެވެ. މިގޮތުން މި ހިނގާލުމުގައި ވެލިދޫ ކައުންސިލް، ނޫނު އަތޮޅު ތައުލީމީ މަރުކަޒު، ސިއްހީމަރުކަޒު، ޕޮލިސް ސްޓޭޝަން، އިޖުތިމާއީ މަރުކަޒު، ފެނަކަ ވެލިދޫ ޕްބާންޗްގެ އިތުރުން ވެލިދޫ މެޖިސްޓްރޭޓް ކޯޓުން ވަނީ ބައިވެރިވެފައެވެ. މިނިވަން 50 ވެލިދޫގައި ފާހަގަކުރުމަށް...\nނޫނު ޑެއިލީ 20 މެއި 20152ކޮމެންޓް ހަބަރު، އަތޮޅު ހަބަރު، ތާރީޚް،\nމައުންޓް ޓެމްބޯރާ އަކީ މިހާތަނަށް ތާރީހުގައި ރެކޯޑު ކުރެވިފައިވާ އެންމެ ބޮޑު އަލިފާން ބަރުބަދައިގެ ގޮވުމެވެ. މިކަން ހިނގާފައިވަނީ 1815ގަ އެވެ. މި ފަރުބަދަ އަކީ އިންޑޮނޭސިއާގެ ޝުމްބާވާ ކިޔާ ރަށެއްގައި އިންނަ ފަރުބަދައެކެވެ. މި އަލިފާން ފަރުބަދައިގެ ދިގު މިނުގައި 4,300 މީޓަރު (14,100ފޫޓު) ހުރެއެވެ. މި އަލިފާން ފަރުބަދައަކީ 18 ސަތޭކަ ވަނަ ގަރުނުގައި އިންޑޮނޭޝިޔާ ގައި ހުރި...\nއަހުމަދު ރިޝާން 26 ފެބްރުއަރީ 2015 12 ކޮމެންޓް ރިޕޯޓް، ދުނިޔެ، ތާރީޚް، ތިމާވެށި،\n"ނަރަކަ ވެލިދޫ" އަކީ ކޮބައިކަމެއް ވަރަށް ގިނަ މީހުންނަކަށް ނޭނގެއެވެ. ގިނަ މީހުން ހީކުރަނީ "ނަރަކަ ވެލިދޫ" އަކީ މިލަދުންމަޑުލު ދެކުނުބުރި، ނ.އަތޮޅު ވެލިދޫއަށް ކިޔާނަމެއް ކަމަށެވެ. އެހެން ހީކުރާ މީހުން، ވެލިދޫ ރައްޔިތުންނަށް ނިސްބަތްކޮށް ތިއީ ނަރަކަ ވެލިދޫ މީހެކޭ ބުނެއުޅެ އެވެ. ނަމަވެސް އެމީހުން އެހެން ބުނާއިރު، ވެލިދޫ މީހުންނަށް ނަރަކަ ވެލިދޫ އަކީ ނ.ވެލިދޫ ނޫންކަން ބުނެދޭކަށެއް ނޭނގެއެވެ. ސަބަބަކީ...\nއާދަމް އިބްރާހިމް 14 ޑިސެމްބަރ 2014 1 ކޮމެންޓް ރިޕޯޓް، އަތޮޅު ހަބަރު، ތާރީޚް،\n"ރޯޔަލް މަންތާ"ގެ ފަހު ދަތުރު!\nއަހުމަދު ރިޝާން 20 ނޮވެމްބަރ 2014 1 ކޮމެންޓް ރިޕޯޓް، ތާރީޚް،\nރޯޔަލް މަންތާ ސަފާރީ 2012 ވަނަ އަހަރުގެ އޭޕްރީލް 13 ވަނަ ދުވަހު ވެސް ދަތުރު ކުރަމުން ދިޔައީ އާދައިގެ މަތިންނެވެ. އެއީ ހުކުރު ދުވަހެއްގެ ރެ އެވެ. އެ މީހުން ދަތުރު ކުރަމުން ދިޔައީ އާދައިގެ ސްޕީޑެއްގައި ކ. ގުޅި ކައިރިންނެވެ. އެދުވަހު ސަފާރީގައި 23 ޓޫރިސްޓުން ތިބި އިރު އެމީހުންގެ ކަންކަމާއި ބޯޓުގެ ކަންތައް ބެލެހެއްޓުމަށް 12 ފަޅުވެރިން ހަރަކާތްތެރިވަމުން ދިޔަ އެވެ.\nއާދަމް އިބްރާހިމް 19 ނޮވެމްބަރ 20145ކޮމެންޓް ރިޕޯޓް، ތާރީޚް،


އެމް.ޑަބްލިއު.އެސް.ސީ.ގެ ރިހި ޔޫބީލް ފާހަގަކުރުމުގެ ގޮތުން ޝާއިޢުކޮށްފައިވާ ފޮތެއް ރައީސުލްޖުމްހޫރިއްޔާއަށް ހަދިޔާކުރައްވައިފި - The President's Office\n20 ޖަނަވަރީ 2021، ރިފަރެންސް: 2021-012\nމާލޭ ވޯޓަރ އެންޑް ސްވަރޭޖް ކޮމްޕެނީ (އެމް.ޑަބްލިއު.އެސް.ސީ) ގެ ދިގު ތާރީޚުގެ މައްޗަށް ބިނާކޮށް އެކުލަވައިލާ، ޝާއިޢުކޮށްފައިވާ ފޮތެއް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް ހަދިޔާކުރައްވައިފިއެވެ. މި ފޮތް އެ މަނިކުފާނުގެ އަތްޕުޅަށް އަރުވާފައި ވަނީ، މި ކަމަށްޓަކައި މިއަދު މެންދުރުކުރީގައި ރައީސުލްޖުމްހޫރިއްޔާގެ އޮފީހުގައި ބޭއްވި ބައްދަލުކުރެއްވުމެއްގައި، އެ ކުންފުނީގެ މެނޭޖިންގ ޑައިރެކްޓަރ ޙަސަން ޝާހެވެ.\nމި ބައްދަލުކުރެއްވުމުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ ވިދާޅުވީ އެމް.ޑަބްލިއު.އެސް.ސީ.އަކީ މާލޭގެ އިތުރުން ރާއްޖޭގެ އެކި ކަންކޮޅުތަކުގައިވާ ގިނަ ރަށްތަކެއްގެ ރައްޔިތުންނަށް ނުހަނު މުހިންމު ޚިދުމަތްތަކެއް ފޯރުކޮށްދެމުންދާ ކުންފުންޏެއް ކަމުގައެވެ. އަދި، ރާއްޖޭގެ އެކި ކަންކޮޅުތަކުގައި ހިންގަމުންގެންދާ ފެނާއި ނަރުދަމާގެ އެކިއެކި މަޝްރޫޢުތަކަކީ، ދިވެހި ރައްޔިތުންނަށް ރައްކާތެރި ބޯފެނާއި ނަރުދަމާގެ ޚިދުމަތްތައް ފޯރުކޮށްދިނުމަށް ސަރުކާރުން ވެފައިވާ ވަޢުދު ފުއްދުމުގައި މުހިންމު ދައުރެއް އަދާކުރާ ކުންފުންޏެއް ކަމުގައެވެ. މީގެ އިތުރުން، ރައްޔިތުންނަށް ޚިދުމަތް ކުރުމުގައި ސަރުކާރާއި ސަރުކާރު ހިއްސާވާ ކުންފުނިތަކުން ހިންގަމުންދާ މަޝްރޫޢުތަކާއި ކުރަމުންދާ މަސައްކަތްތަކުގެ އެންމެ ފަހުގެ މަޢުލޫމާތު ރައްޔިތުންނަށް ފަސޭހައިން ލިބޭނެ އިންތިޒާމުތައް ހަމަޖެއްސުމުގެ މުހިންމުކަމުގެ މައްޗަށް ވެސް މި ބައްދަލުކުރެއްވުމުގައި ވާހަކަފުޅު ދައްކަވަމުން އެ މަނިކުފާނު އަލިއަޅުއްވައިލެއްވިއެވެ.\nމިއަދު ރައީސުލްޖުމްހޫރިއްޔާއަށް ހަދިޔާކޮށްފައިވާ ފޮތަކީ އެމް.ޑަބްލިއު.އެސް.ސީ.ގެ ރިހި ޔޫބީލް ފާހަގަކުރުމުގެ ގޮތުން އެ ކުންފުނީގެ ދިގު ތާރީޚުގެ މައްޗަށް ބިނާކޮށް ޝާއިޢުކޮށްފައިވާ ފޮތެކެވެ. މި ފޮތުގައި އެ ކުންފުނީގެ 25 އަހަރުގެ ދިގު ތާރީޚުގައި ޙާޞިލްކޮށްފައިވާ ފާހަގަކޮށްލެވޭ ލަނޑުދަނޑިތަކުގެ ތަފްޞީލުތައް ހިމަނާފައިވެއެވެ. އަދި 1902 ވަނަ އަހަރުން ފެށިގެން މާލޭގެ ފެނާއި ފާޚާނާކުރުމުގެ ނިޒާމުގެ ހާލަތު އެކި ދުވަސްވަރުގެ މަތިން ބަދަލުވަމުން އައިސްފައިވާ ގޮތުގެ މުހިންމު މަޢުލޫމާތާއި، ފެނާއި ނަޖިހުގެ ހާލަތާމެދު މާލޭގައި އެންމެ ފުރަތަމަ ކުރެވުނު ޢިލްމީ ދިރާސާ ރިޕޯޓުން ފެށިގެން އެކި ދައުރުތަކުގައި މާލޭގެ ރައްޔިތުންނަށް ރައްކާތެރި ބޯފެން ފޯރުކޮށްދިނުމަށް ކުރެވިފައިވާ މުހިންމު މަސައްކަތްތަކުގެ މަޢުލޫމާތު މި ފޮތުގައި ހިމަނާފައިވެއެވެ.


އައްޑޫން7ގަޑިއިރަށް ކަރަންޓުގެ ޚިދުމަތް މެދުކަނޑާލަނީ\nޙައްވާ މިންހާ 13 ސެޕްޓެމްބަރ 2019\nހޮނިހިރު ދުވަހު އައްޑޫ ސިޓީގެ އެކި ހިސާބުތަކުން ހަތް ގަޑިއިރަށް ކަރަންޓުގެ ޚިދުމަތް މެދުކަނޑާލާނެ ކަމަށް ފެނަކަ ކޯޕަރޭޝަނުން އަންގައިފިއެވެ.\nފެނަކަ ކޯޕަރޭޝަނުން އައްޑޫގެ ގެތަކަށް ފޮނުވާފައިވާ ނޯޓިސްގައި ބުނެފައިވަނީ ކަރަންޓް ކަނޑާލުމަށް ނިންމާފައިވަނީ އައްޑޫގެ ގުޅިފައިވާ އަވަށްތަކަށް ކަރަންޓް ދޭން ބޭނުންކުރާ ޑިސްޓްރިބިއުޝަންޓް ނެޓްވޯކްގެ މަރާމާތުގެ މަސައްކަތްތަކެއް ކުރުމަށް ކަމަށެވެ.\nނޯޓިސްގައި ބުނެފައިވާ ގޮތުން ކަރަންޓު ކަނޑާލުމަށް ހަމަޖައްސާފައިވަނީ ހެނދުނު 09:00 އިން ހަވީރު 4:00 އަށެވެ. ނަމަވެސް ރާވައިފައިވާ ގޮތަށް މަަސައްކަތް ކުރިއަށް ގެންދެވިއްޖެނަމަ އެއަށްވުރެ އަވަހަށް ކަރަންޓުގެ ޚިދުމަށް އަލުން ލިބޭނެ ކަމަށް ނޯޓިސްގައި ވަނީ ބުނެފައެވެ.\nއައްޑޫގެ ގުޅިފައިވާ ރަށްތަކުން ކަރަންޓު ކެނޑުމުގެ މައްސަލައަކީ ހައްލު ނުލިބި ދިގުލައިގެން ގޮސްފައިވާ ބޮޑު މައްސަަލައެކެވެ. މިމައްސަަލައަށް ހައްލު ހޯދައިދިނުމަށް ކުރަމުންދާ މަސައްކަތާ ބެހޭގޮތުން މަޝްވަރާ ކުރުމަށް އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ވަނީ ފެނަކައިގެ މެނޭޖިންގ ޑިރެކްޓަރ އަހުމަދު ސައީދާ ބައްދަލުވެސް ކުރައްވާފައެވެ.\nބައްދަލުވުަމަށްފަހު ރޮޒައިނާ ކުރައްވާފައިވާ ޓުވީޓެއްގައި ވިދަޅުވެފަައިވަނީ މިދިޔަ އާދިއްތަ ދުވހު ހިނގައިދިޔަ ފަދަ ކަރަންޓު ކެނޑުމުގެ މައްސަލައެއް ހޮނިހިރު ދުވަހަށް ފަހު ދިމާނުވާނެ ކަމަށެވެ\nމިމައްސަލައާ ބެހޭގޮތުން ދައުލަތުގެ މީޑިޔާއަށް ދެއްވާފައިވާ އިންޓަވިއުއެއްގައި މޭޔަރު އަބްދުﷲ ސޯދިގު ވިދާޅުވެފައިވަނީ އައްޑޫގައި މިހާރު ބޭނުންކުރަމުން އަންނަނީ 15 އިންޖީނު ކަމަށެވެ. އަދި އާބާދީ އިތުރުވެފައިވުމާ ގުޅިގެން އިންޖީނުގެ ލޯޑު އަންނަނީ އިތުރުވަމުން ކަމަށާއި ކަރަންޓު ކެނޑުމުގެ މައްސަލަތައް ދިމާވަނީ ކަރަންޓު ބޭނުންކުރާ ނިސްބަތް އިތުރުވާ ގަޑިތައް ނުވަތަ ޕީކު ގަޑިތަކުގައި ލޯޑު ބޮޑުވުމުގެ ސަބަބުން ކަމަށެވެ.\nމިމައްސަލައަށް ހައްލު ހޯދައިދިނުމުގެ ގޮތުން ދުރު ރާސްތާ ޕްލޭނެއް އެކުލަވާލަން ޖެހޭ ކަމަށާއި އެގޮތުން ކުރިއަށް އޮތް 10 އަހަރަށް އަމާޒުކޮށް 25 މެގަވޮޓުގެ ކަރަންޓު އައްޑޫގައި އުފެއްދޭނެ ކެޕޭސިޓީ އިތުރުކުރަން ޖެހޭ ކަމަށް މޭޔަރު ވަނީ ވިދާޅުވެފައެވެ. މީގެ އިތުރަށް އައްޑޫގެ ކަރަންޓު އެއްވިއުގައަކުން ގުޅާލާ މިމަޝްރޫއުގެ ދަށުން 1 މެގަވޮޓްގެ ކަރަންޓު އުފެއްދުމަށް ހަމަޖެހިފައިވަނީ ކުނި އަންދައިގެން އުފެދޭ އިއާދަކުރަނިވި ހަކަތައިން ކަމަށާއި އަދި އަވިން ހަކަތަ އުފައްދައިގެން 10 މެގަވޮޓްގެ ކަރަންޓު އުފެއްދުމަށް ހަމަޖައްސާފައިވާ ކަމަށް މޭޔަރު ވިދާޅުވިއެވެ.\nއައްޑޫ ސިޓީގައި 35000 މީހުން ދިރިއުޅެމުން އަންނައިރު އައްޑޫން ކަރަންޓު ކެނޑުމަކީ އާއްމު މައްސަލައެކެވެ. ނިމިދިޔަ ވެރިކަމަުގެ ތެރޭގައިވެސް މިމައްސަލަ އެތައް ފަހަރަކު ޖެހިފައިވިޔަސް، އެކަމަށް އޭރުގެ ސަރުކާރުންވެސް އޮތީ ހައްލު ހޯދައި ނުދެވި އެވެ.\nއަރުޝީފަށް ނެގީ 13/09/2019 16:32\nއެންމެފަހުން އަޕްޑޭޓްކުރީ 13/09/2019 16:32\nބަންގްލަދޭޝްގައި އިއުލާނުކޮށްފައިވާ ލޮކްޑައުންގެ މުއްދަތު އިތުރުކޮށްފި\nތޮއްޖެހިފައިވާ ތަންތަނުގައި އުޅޭ ބިދޭސީން ބަދަލުކުރަނީ


"Audition Akah Kamah Bune Gengos Barahanaa Vaan Eynaa Aharenge Gaathugai Edhunu" - Vaguthu\n"އޮޑިޝަންއަކަށް ކަމަށްބުނެ ގެންގޮސް ބަރަހަނާވާން އޭނާ އަހަރެންގެ ގާތުގައި އެދުނު"\nވަޒީފާގެ މާހައުލުންނާއި އެކުގައި އުޅޭ މީހުންގެ ފަރާތުން ޖިންސީ ގޯނާ އާއި ފުރައްސާރަކުރުމުގެ މައްސަލަ ބޮޑުވެ އެކަމާއި ދެކޮޅަށް އިންޑިއާގައި، "މީޓޫ"ގެ ނަމުގައި މިހާރު ބޮޑު ކެމްޕޭނެއް ކުރިއަށްގެންދާއިރު، ގިނަ ބަޔަކު ދަނީ އެ ކެމްޕޭނުގައި ބައިވެރިވެ ވާހަކަ ދައްކަމުންނެވެ. އެގޮތުން ކެމްޕޭނުގައި ބައިވެރިވާ ބައެއް ބޮލީވުޑް ތަރިންވެސް ދަނީ އެފަރާތްތަކަށް ކުރިމަތިވެފައިވާ އެފަދަ ހާދިސާތަކުގެ ވާހަކަ ޙިއްސާކުރަމުންނެވެ.\nމި ކެމްޕޭނުގެ ތެރެއިން ފާއިތުވެދިޔަ ދުވަސްތަކުގެ އެންމެ ބާރަށް އިވެމުންދާ ވާހަކައަކީ، ބޮލީވުޑްގެ މަޝްހޫރު ފިލްމް ޑައިރެކްޓަރ ސާޖިދް ޚާންގެ ވާހަކަތަކެވެ. އޭނާ ތަފާތު އެކި ފަހަރުމަތިން ފިލްމް އިންޑަސްޓްރީގައި މަސައްކަތްކުރާ ޒުވާން އަންހެނުންނަށް ޖިންސީ ގޯނާކޮށް ފުރައްސާރަ ކުރަމުންދިޔަ ކަމުގެ ވާހަކަ، "މީޓޫ" ކެމްޕޭނުގެ ތެރެއިން ފެތުރިފައިވާއިރު، ގިނަ ބައެއްގެ ފާޑުކިއުން އޭނާއަށް ދަނީ އަމާޒުވަމުންނެވެ.\nއެގޮތުން ބޮލީވުޑްގައި ގިނަ ބައެއްގެ މަޤުބޫލުކަން ހޯދާފައިވާ އުމުރުން 28 އަހަރުގެ އެކްޓްރެސް، ސިމްރަން ސޫރީވެސް މިވަނީ ސާޖިދުގެ ފަރާތުން އޭނާއަށް ކުރިމަތިވި ހާދިސާއެއްގެ ވާހަކަ ދައްކާފައެވެ. ސިމްރަން ބުނެފައިވަނީ ސާޖިދު އެންމެ ފުރަތަމަ އޭނާ އާއި ބައްދަލުވީ އޮޑިޝަންއަކުން ކަމަށެވެ. އޮޑިޝަންއެއް ކަމަށް ބުނެ ސާޖިދުގެ ގެޔަށް ދަޢުވަތު އެރުވުމުން، އެކަން ޤަބޫލުކޮށް އެގެޔަށް ދިއުމުން ސާޖިދުގެ ފަރާތުން ޤަބޫލުކުރަން އުނދަގޫ ސިފަތައް ފެނިގެން ގޮސްފައިވާ ކަމަށާއި، ސާޖިދު އޭނާއަށް ޖިންސީ ގޯނާކޮށްފައި ވާކަމަށް ސިމްރަން ކުރި ޓްވީޓެއްގައި ވަނީ ހާމަކޮށްފައެވެ.\nސިމްރަން ބުނިގޮތުގައި އެގެޔަށް އޭނާ ދިޔަ ވަގުތު ސާޖިދު ހުރީ ކޮޓަރިއެއްގެ ތެރޭގައި ކުރު ސޯޓެއް ލައިގެން ކަސްރަތު ކުރާށެވެ. އަދި އެތަނަށް އޭނާވެސް ވެއްދުމަށްފަހު ބަރަހަނާވެ ހަށިގަނޑު ދެއްކުމަށް ސާޖިދު އެދުނު ކަމަށް ސިމްރަން ބުންޏެވެ. އަދި ޑައިރެކްޓަރަކީ އޭނާ ކަމަށާއި، ފިލްމަކުން ފުރުސަތު ދިނުމުގެ ކުރިން ހަށިގަނޑު ބަލާލަން ބޭނުންވާ ކަމަށް ސާޖިދު ބުނެފައިވާ ކަމަށް ސިމްރަން ބުންޏެވެ.\n"އަހަރެން ކައިރީ އޭނާ ސުވާލުކުރި އޭނާގެ ހަށިގަނޑު ރީތިތޯ. ބޮޑު ފިލްމް ޕްރޮޑިއުސަރަކު އެފަދަ ގޮތަކަށް އަހަންނާއި ބައްދަލު ކުރުމުން އަހަރެނ ވަރަށް ހައިރާންވި. އޭނާ ކަސްރަތު ކުރަން ހުރެފައި، ބަރަހަނާވެ އަހަރެންގެ ހަށިގަނޑު އޭނާއަށް ދެއްކުމަށް އެދުނު. އެކަމާއި ދެކޮޅު ހަދާކަން އަހަރެން އޭނާއަށް ހާމަކޮށްދިނުމުން، ހެދުމުގައި ހިފާ ތިރިކޮށްލަން އުޅުނު،" ސިމްރަން އިންޑިއާގެ ނޫހެއްގައި ބުނެފައި ވެއެވެ.\nމަޝްހޫރު ޑައިރެކްޓަރ ފަރަހް ޚާންގެ ކޮއްކޮ ސާޖިދު، ސިމްރަންއަށް ޖިންސީ ގޯނާކުރިކަން އޭނާ ހާމަކޮށްފައިވާއިރު، އިތުރު ބައެއް ތަރިންނަށްވެސް ސާޖިދުގެ ފަރާތުން ޖިންސީ ގޯނާއާއި ކުރިމަތިވި މައްސަލަތަކެއް "މީޓޫ" ކެމްޕޭނުގެ ތެރެއިން ވަނީ ފަޅާއަރާފައެވެ. އޭގެތެރޭގައި ބޮލީވުޑްގެ އެކްޓްރެސް ރަޝައެލް ވައިޓް އާއި އެސިސްޓެންޓް ޑައިރެކްޓަރ ސަލޯނީ ޗޯޕްރާގެ އިތުރުން އިންޑިއާގެ ނުސްވެރިއެއް ކަމަށްވާ ކަރިޝްމާ އުދައްޔޭ ހިމެނެއެވެ.\nމި މައްސަލަތަކާއި ގުޅިގެން އުމުރުން 47 އަޖަރިހެ ސާޖިދު އަދި އެއްވެސް އެއްޗެއް ބުނެފައި ނުވާއިރު، މިއިން ބައެއް މައްސަލަތައް ކަމާއި ބެހޭ ފަރާތްތަކަށް ހުށަހެޅި އެކަންކަން ތަހުޤީޤުކުރަމުންދާ ކަމަށް އޮފިޝަލުންނާއި ހަވާލާދީ ބައެއް ނޫސްތަކުގައި ބުނެފައި ވެއެވެ.\nސާޖިދުގެ ފަރާތުން ފިލްމް އިންޑަސްޓްރީގެ ބައެއް އަންހެނުންނަށް ޖިންސީ ގޯނާ އާއި ކުރިމަތިވި މައްސަލަތައް ފެންމަތިވެފައިވާއިރު އޭނާ ޑައިރެކްޓު ކުރާ ފިލްމް، "ހައުސްފުލް 4" ނުކުޅެން، މަޝްހޫރު ތަރި އަކްޝޭ ކުމާރު ވަނީ ނިންމާފައެވެ. އެއަށްފަހު މާ ގިނަ ދުވަސްތަކެއް ނުވެ ސާޖިދު ވަނީ އެ ފިލްމުގެ ޑައިރެކްޓަރުކަމުން ވެސް ވަކިވެފައެވެ. މިކަންކަން ހިނގައިދިޔައީ ސާޖިދުގެ މައްސަލަތައް ފެންމަތިވުމާއި ގުޅިގެން ކަމަށް ވަނީ އަޑު ފެތުރިފައެވެ.\nއޮކްޓޯބަރ 27, 2018 15:39\nދެމީހުން އެކުގަ ގަތްގަނޑެއް. ދެމީހުންވެސް ބަރަހަނާވެފަ ތިބޭނީ\nއޮކްޓޯބަރ 27, 2018 15:47\nމުޅި ފިލްމު އިންޑަސްޓްރީވެސް ބިނާވެފަވަނީ ތިކަހަލަ ހަޑިމުޑުދާރު ކަންކަމަށް މަގުފަހިވާގޮތަށް.ޖަހާހާ ބެރަކަށް ނަށައިގެންވެސް މަޝްހޫރުވެވޭތޯ ގިނަމީހުން މިބަލަނީ..ގިނައަންހެނުން އެމީހުންގެ އަގު ވައްޓާލަނީ އަމިއްލަޔަށް.\nއޮކްޓޯބަރ 27, 2018 16:24\nބަލަ ކަލޭމެން އަލަށް ކުރާ ކަމެއްތަ ތީ. ޒިނޭކޮށްފަ އޭގެ ފަހުން ފިލްމަކުން ޖާގަ ލިބެނީ. މީ ބަޔަކަށް ނެއެގޭ ކަމެއްނޫން. އަދި ކަލޭމެން ޒިނޭކުރުމުގައި ހައްދުފަހަނަޅާ ގޮސްފަ ތިބި ބައެއް ތީ.\nއޮކްޓޯބަރ 27, 2018 16:40\nސާޖިދު އެކަންޏެއްނޫން. މުޅި ބޮލީވުޑްގެ ހާލަކީވެސް ތިޔައީ. ހުރިހާ ޕްރޮޑިއުސަރުންނާ ޑައިރެކްޓަރުން ޒަމާނުއްސުރެ ކުޅެކުޅެ ތިބޭ ކުޅިއެއް ތިޔައީ. އެވެރިން ކޮށްދޭނަމޭ ބުނާ ކަންކަން ކޮާށްނުދިނުމުން ނުވަތަ ފިލްމަކުން ޗާންސް ނުދިނުމުން ރޭޕް އަކަށް މިވަނީ. އޮޑިޝަން އަކަށޭ ބުންޏަސް ގެއަށް ދާންނުޖެހޭނެ ކަމާއި އަދި އެފަދަ ތަނަކަށް އެކަނިދާން ނުވާނެ ކަން ނޭނގޭ ވަރުގެ ގަމާރުންނެއް (އަމުދުން އިންޑިއާ އަކު) މިހާރަކު ނޫޅޭނެ. ފިލްމް ތަކުން ޗާންސް ހޯދަން ހަށިވިއްކާ ބައެއް ތިޔައީ.\nއޮކްޓޯބަރ 29, 2018 22:33\nމަހަމަ ޙައިރާންވެފަ މިހުންނަނީ... އެއްޖިންސުން ކައިވެނިކުރުމާއި، ޒިނޭކުރުންވެސް ސުޕްރީމްކޯޓުން ހުއްދަކޮށްފައިވާ ޤައުމެއްގައި ތިވަރުގެ ކަމެއް ކޮށްލައިގެން އެހާބޮޑު ކެންޕޭނެއް ކުރަންއުޅޭ ސަބަބެއް ހަމަ ނުވިސްނުނު


Kidney Transplant | Mihaaru\nރާއްޖޭގައި ކިޑްނީ ބަދަލުކުރުމުގެ ހިދުމަތް ފަށަނީ\nރާއްޖޭގައި އަންނަ އަހަރު ކިޑްނީ ޓްރާންސްޕްލާންޓްގެ ހިދުމަތް ފަށަން އައިޖީއެމްއެޗުން ތައްޔާރުވެއްޖެ އެވެ.\nކިޑްނީ ޓްރާންސްޕްލާންޓެއް ހަދާ ވާހަކަ ރާނާ ދޮގުކޮށްފި\nބޮލީވުޑްގެ ފިލްމުތަކުން ވެސް މަދުމަދުން ފެންނަ ސައުތުގެ މަޝްހޫރު އެކްޓަރު ރާނާ ދަގޫބަތީ މި ވަގުތު އެމެރިކާ އަށް ގޮސްގެން އުޅެނީ ކިޑްނީ ޓްރާންސްޕްލާންޓެއް ހަދަން ކަމަށް ބުނާ ވާހަކަ އޭނާ ދޮގުކޮށްފި އެވެ.\nAugust 03, 2018 13\n10 މަހުގެ އުދައްޔުގެ ބޭސްފަރުވާއަށް އެހީއެއް\nއައިމިނަތު ނަޝްފާ ހުސައިން އެންމެ ފުރަތަމަ ހީކުރީ އޭނާގެ ހަތަރު މަހުގެ ދަރިފުޅު، އުދައްޔު ދާވޫދަށް ޖެހުނީ އާދައިގެ ރޯގާއެއް ކަމަށެވެ. މިދިޔަ ފެބުރުއަރީ މަހު ހުޅުމާލޭ ހޮސްޕިޓަލަށް އޭނާ ދިޔައީ ވެސް، ދަރިފުޅު ކެއްސާތީ ބޭސް ނެގުމަށެވެ. އެކަމަކު މާ ތުއްތު ކުއްޖަކަށް ވުމުން، ނޭސަލް ޑްރޮޕް ފިޔަވައި އިތުރު ބޭހެއް ދޭން ޑޮކްޓަރު...\nދެ ކިޑްނީ ފެއިލްވެފައިވާ ކުއްޖަކަށް އެހީ ހޯދަނީ\nދެ ކިޑްނީ ފެއިލް ވެފައިވާ އުމުރުން 11 އަހަރު ކުއްޖެއްގެ ފަރުވާ އަށް ފައިސާ ހޯދުމުގެ ހަރަކާތްތަކެއް މިއަދު މާލޭގައި ހިންގުމަށް ނިންމައިފި އެވެ.\nދެ ކިޑްނީ ފެއިލްވެ އާންމުންގެ އެހީތެރިކަމަށް\nކިޑްނީ އަށް ދިމާވި މައްސަލައަކާ ގުޅިގެން، އާއްމު ކެއުންތައް ދޫކޮށްލަން އިސްމާއިލް ސަމްރޭޒަށް މަޖުބޫރުވިތާ މިހާރު ދުވަސްތަކެއް ވެއްޖެ އެވެ. މީގެ ތިން އަހަރު ކުރިން ފެށިގެން، އޭނާގެ އާއްމު ކެއުމަކީ ފެނުކެއްކި ތަރުކާރީކޮޅެކެވެ. ނަމަވެސް "ހަރުކަށި" ޑައިޓެއްގެ ދަށުން ކައިބޮއި، ބޭސްކޮށް ހެދި ނަމަވެސް މިދިޔަ މަހު އޭނާގެ ކިޑްނީ ވަނީ...\nދެކިޑްނީ ފެއިލްވެފައިވާ މި މަންމަ އެދެނީ އެހީތެރިކަމަށް\nބަލިކަން އެނގުނު ނަމަވެސް، ފާތުމަތު ބަރިއްޔާ ކޮންމެ ދުވަހަކުހެން އޮފީހަށް ދެ އެވެ. ތިން އަހަރުގެ ފިރިހެން ދަރިފުޅާއި އަށް އަހަރުގެ އަންހެން ދަރިފުޅު ސްކޫލަށް ފޮނުވައި ގޭގެ މަސައްކަތްތައް ކުރެ އެވެ. އެކަމަކު ހަފުތާއަކު ދެ ދުވަހު، ހަތަރު ގަޑިއިރު ވާންދެން، ހުރިހާ ކަމެއް ދޫކޮށްލާފައި ޑަޔަލިސިސް ހެދުމަށް އޭނާ ހޮސްޕިޓަލުގައި...


MNDF Coast Guard ah 41 aharu furijje\nއެމްއެންޑީއެފް ކޯސްްޓްގާޑުގެ 41 ފުރުން ފާހަގަ ކުރުން--ފޮޓޯ: އެމްއެންޑީއެފް\nދިވެހި ކޯސްޓްގާޑް އަށް 41 އަހަރު ފުރިއްޖެ\n01 ޖެނުއަރީ 2021 - 16:09:06\nއެމްއެންޑީއެފް ކޯސްޓްގާޑުގެ ހިދުމަތަށް 41 އަހަރު މިއަދު ފުރިއްޖެ އެވެ.\nއެމްއެންޑީއެފް ކޯސްޓްގާޑުގެ ހިދުމަތަށް 41 އަހަރު ފުރުމުގެ މުނާސަބަތުގައި ހުޅުމާލެ ޖެޓީ ސަރަހައްދުގައި މިއަދު ހެނދުނު ދިދަ ނެގުމުގެ ރަސްމިއްޔާތެއް ވަނީ ބާއްވާފައެވެ. މި ރަސްމިއްޔާތު ޝަރަފުވެރިކޮށްދެއްވާފައި ވަނީ ކޯސްޓްގާޑުގެ ކޮމަޑާންޓް ކާނަލް މުހައްމަދު ސަލީމެވެ.\nކޯސްްޓްގާޑަށް 41 ވަނަ އަހަރީ ދުވަހާ ގުޅިގެން ކޯސްޓްގާޑުން ގިނަ ހަރަކާތްތަކެއް ހިންގުމަށް ވަނީ ހަމަޖެހިފައެވެ. އޭގެތެރޭގައި ހިންގާ އިޖްތިމާއީ ހަރަކާތްތަކުގެ ތެރޭގައި ހުޅުމާލެ ފަޅު ސާފުކުރުމާއި ކ.ގާފަރުގައި އެމްއެންޑީއެފް ސެނަހިޔަ މިލިޓަރީ ހޮސްޕިޓަލާއި ކޯސްޓްގާޑު ގުޅިގެން ހިންގާ މެޑިކަލް ކޭމްޕު ހިމެނެއެވެ.\nދިވެހިރާއްޖޭގެ ގައުމީ ދިފާއީ ބާރުގެ ކަނޑާއި ވައިގެ ބާރު އުފައްދާ، ސިފައިންގޭގައި ވަކި ޔުނިޓެއްގެ ގޮތުގައި ލޯންޗް ސެކްޝަނެއް ތައާރަފްކުރި ޖަނަވަރީ 1، 1980 ގައެވެ. އެމްއެންޑީއެފް ކޯސްޓްގާޑްގެ ހިދުމަތް އެދުވަހު ފައްޓަވާފައި ވަނީ 6.95 މީޓަރުގެ އައުޓްބޯޓް އިންޖީނު އެޅި ތިން ލޯންޗާއެކުގައެވެ.\nދިވެހިރާއްޖޭގެ ސަރަހައްދާއި ރާއްޖޭގެ ހާއްސަ އިގްތިސާދީ ސަރައްދު ހިމާޔަތްކޮށް ބެލެހެއްޓުމަކީ އެމްއެންޑީއެފް ކޯސްޓްގާޑްގެ މުހިންމު އެއް މަސައްކަތެވެ.\nހަމައެހެންމެ ކަނޑުމަތީގައި ދިމާވާ ނުރައްކާތެރި ހާދިސާތަކުގައި ރައްޔިތުންގެ ފުރާނައާއި މުދާ ސަލާމަތްކޮށްދީ އަދި ކަނޑުމަތީގައި ހާލުގައި ޖެހޭ މީހުން ސަލާމަތްކުރުމުގައި ވަކި މޫސުމެއް ބެލުމެއްނެތި ސައުވީސް ގަޑިއިރު ރައްޔިތުންނަށް އެހީތެރިވުމުގެ ހިދުމަތް ފޯރުކޮށްދިނުމުގައި އިސްވެ ހަރަކާތްތެރިވަމުން އަންނަނީ އެމްއެންޑީއެފް ކޯސްޓްގާޑުންނެވެ.


މޯލްޑިވްސް ޕޯސްޓް ލިމިޓެޑްގެ މައި ޢިމާރާތުގެ 06ވަނަ ފަންގިފިލާ ކުއްޔަށް ދޫކުރުން\nހ. ޓޫ ސްޓަރގައި ހުރި މި ކުންފުނީގެ މައި ޢިމާރާތުގެ (ޕޯސްޓް ބިލްޑިންގ)6ވަނަ ފަންގިފިލާ ބީލަމުގެ އުސޫލުން ކުއްޔަށް ދިނުމަށް ވަނީ ހަމަޖެހިފައެވެ.ވީމާ ކުއްޔަށް ހިފުމަށް ބޭނުންފުޅުވާ ފަރާތްތަކުން ތިރީގައި މިވާ މަޢުލޫމާތުގެ މައްޗަށް ބިނާކޮށް 28 ޖެނުއަރީ 2020 ވާ އަންގާރަ ދުވަހުގެ 14:00 އަށް ޕޯސްޓް ބިލްޑިންގގެ7ވަނަ ފަންގިފިލާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ.\nކުއްޔަށް ދިނުމާއި ބެހޭ މަޢުލޫމާތު\n6 ވަނަ ފަންގިފިލާގެ ފްލޯރ އޭރިޔާ - 3207.60 އަކަ ފޫޓް\nއަގު ހުށަހަޅުއްވާއިރު ހުށަހަޅުއްވަންވާނީ އަކަ ފޫޓަކަށް 28 ރުފިޔާ އާއި 35 ރުފިޔާއާ ދެމެދުގެ އަދަދަކަށް ވާން ވާނެއެވެ.\nކުއްޔަށް ދެވޭ މުއްދަތު3އަހަރު\nބިޑް ކާމިޔާބު ކުރާ ފަރާތުން ސެކިއުރިޓީ ޑިޕޮސިޓްގެ ގޮތުގައި3މަހުގެ ކުއްޔަށްވާ ފައިސާ ދައްކަންވާނެއެވެ.\nބިޑު ހުށަހަޅާއިރު، ބިޑު ހުށަހަޅާ ފަރާތުގެ ކްރެޑިބިލިޓީއާއި ފައިނޭންޝިއަލް ސްޓެބިލިޓީ އެގޭ ރަސްމީ ލިޔުމެއް ހުށަހަޅަންވާނެއެވެ. އަދި އަމިއްލަ ފަރާތެއްނަމަ6މަސް ދުވަހުގެ ބޭންކް ސްޓޭޓްމަންޓް ހުށަހަޅަންވާނެއެވެ.\nފްލޯރގެ އިންޓީރިއާރ ހަދާނީ ކުއްޔަށް ހިފާ ފަރާތުން އެފަރާތުގެ އަމިއްލަ ޚަރަދުގައެވެ. އަދި މިފަދަ ކަންކަމަށް ކުރެވޭ ޚަރަދު ކުއްޔަކުން ނުކެނޑޭނެއެވެ.\nއިޢުލާނާ ގުޅިގެން ހުށަހަޅާ ޕްރޮޕޯސަލްތަކަށް މާރކްސް ދެވޭނެގޮތް.\nކުއްޔަށް ހިފާ އަގު: 60%\nޕްރޮފައިލް އަދި މާލީ ޤާބިލްކަމަށް : %30\nކުއްޔަށް ހިފާ މުއްދަތަށް: 10%\nނޯޓް: ބިޑް ޑޮކިއުމަންޓްގެ ގޮތުގައި ހުށަހަޅަންޖެހޭ ލިޔުންތައް:\nބިޑް ހުށަހަޅުއްވާނީ 28 ޖެނުއަރީ 2020 ވާ އަންގާރަ ދުވަހު 14:00 އަށް ޕޯސްޓް ބިލްޑިންގގެ7ވަނަ ފަންގިލާއަށް ވަޑައިގެން\nމަޢުލޫމާތު ފުރިހަމަ ނޫން ބިޑްތައް ބާޠިލް ކުރުމުގެ ފުރިހަމަ އިޚްތިޔާރު މިކުންފުންޏަށް ލިބިގެންވެއެވެ. އަދި މިނޫންވެސް ސަބަބެއް ދިމާވެގެން ބިޑް ބާޠިލް ކުރަން ޖެހިއްޖެ ހިދެއްގައި ބިޑް ބާޠިލް ކުރުމުގެ އިޚްތިޔާރު މިކުންފުންޏަށް ލިބިގެންވެއެވެ.\nސަރުކާރުގެ އިދާރާތަކަށް އިސްކަން ދެވޭނެއެވެ.\nނަންބަރު: 07 /ADM-HR/MPL/IUlAAN/2020\nސުންގަޑި: 28 ޖަނަވަރީ 2020 1400


Banavi Hayaai-04 - AO News\nހަފްތާއެއް ވަންދެން ހޮސްޕިޓަލުގައި އެޑްމިޓްކޮށްގެން ފަރުވާދޭން ފެށުމުން މަންމަގެ ހާލު ރަނގަޅުވަމުން ދިޔައެވެ.\n“ނީލްއަށް އެގޭތަ. މަންމަ އޮޕަރޭޝަން ކުރާކަށް ނުޖެހޭ މިހާރު. މަންމަގެ ހާލު މިހާރު ރަގަޅު. އަހަރެން ވަރަށް އުފާވޭ މަންމަ ރަނގަޅުވުމުން.” ޝެރިން ނީލްއާ ވާހަކަ ދައްކަމުން ދިޔައީ ވައިބާއިންނެވެ.\n“ހަމަ ސީރިއަސްކޮށްތަ.ހާދަ އުފާވެރި ޚަބަރެކޭ. ޝެރިންއަށް އެގޭތަ މިހާރު ގޭގަ ތަޅުން އަޅާ މުށިވެސް ޖަހައިފި. ދެން އޮތީ ސީލިންގ ކުރުމާއި ކަރަންޓު ވައިރިންގ ކުރުން. އޭރުން އެއްކޮށް ގެ ހަދާ ނިމުނީ.” ނީލްގެ ފަރާތުން ޝެރިންއަށް އެހީތެރިކަމެއް ފޯރުކޮށްދެވުނީތީ ނީލް ހުރީ އުފާވެފައެވެ.\n“ހަފްތާއެއް ފަހުން އަހަރެމެން މާލެ ދާނަން. ނީލް ޖެހޭނެ އަހަރެމެން ބަލާ އެއާޕޯޓަށް ދާން.” ޝެރިން ބުނެލިއެވެ.\n“ޔަޤީނެއްނު. އަންނަ ދުވަހު ޝެރިންއަށް ސަޕްރައިޒެއް ދޭނަން.”\n“ވާއު! އަސްލުތަ. ހާދަ އުފާވެއްޖޭ. ނީލް އަހަރެންގެ ހަޔާތަށް އައި ފަހުން އަހަރެންގެ ދިރިއުޅުން ބަދަލުވެއްޖެ. ތޭންކްސް.”\n“ހެހޭ! އެހެންތަ. އެހެންވިއްޔާ އަހަރެން ގެއްލުނަ ނުދެއްޗޭ.” ނީލް މިބުނީ ކީކޭ ކަން ޝެރިންއަށް ނުވިސްނުނެވެ.\n“ދެން އެގިދާނެ ފަހުން. އަޅާނުލާ.” ނީލް ވާހަކަ އޮޅުވާލިއެވެ.\nފްލައިޓް ހުޅުލޭ އެއާޕޯޓުގައި ޖައްސާލުމާއެކު ޝެރިން އެންމެ ކުރިން މަންމަ ގޮވައިގެން ފޭބިއެވެ. ފޮށިތައް ޓްރޯލީއަށް އަރުވައިގެން ޝެރިން ނުކުމެ ނީލް ފެނޭތޯ ބަލާލިއެވެ. ނީލް ފެންނަން ނެތުމުން ޝެރިން މާޔޫސްވިއެވެ. އެއާޕޯޓުން ނުކުންނަން ދިޔަ ތަނުން ނީލް އަތްހޫރަމުން ދުވަމުން އަންނަތަން ފެނުނެވެ.\n“ކޮބާ މަގޭ ސަޕްރައިޒް!” ނީލް ފެނުމުން ޝެރިން އަހާލިއެވެ.\n“ލޯމަރާ. އޭރުން ލިބޭނީ!” ނީލް އެހެން ބުނުމުން ޝެރިން ލޯމަރާލިއެވެ.\n“ދެން ލޯހުޅުވާލާ!” ޝެރިން ލޯހުޅުވާލިއިރު ނީލްއިނީ ދެކަކޫ މައްޗަށް ތިރިވެގެންނެވެ. އަތުގައި މާ ބޮނޑިއަކާ ރަން އަނގޮޓިއެއް އޮތެވެ.\n“ވިލް ޔޫ މެރީ މީ!” ނީލް އަހާލިއެވެ.\nޝެރިން ހުރީ ބުނާނެ އެއްޗެއް ނޭގިފައެވެ. ވީ އުފަލެއްގެ ބޮޑުކަމުންނާއި މަންމަ ކައިރީގައި ހުރުމުން ދޭނެ ޖަވާބެއް ނޭގިފައެވެ.\n“ދަރިފުޅާ! ކީކޭ ތިކިޔަނީ” މަންމަ ބުނެލިއެވެ.\n“އާ މަންމާ! އަހަންނަށް ޝެރިން ފުރަތަމަ ފެނުނު ދުވަހުންފެށިގެން އަހަރެން ޝެރިން ދެކެ ލޯބިވޭ. އެކަމަކު ބުނަން ނުކެރިފަހުރީ.” ނީލް އިސްޖަހައިގެން ހުރެ ވާހަކަދެއްކިއެވެ.\n“ދަރިފުޅާ ނީލް. ތިއީ ރަށުގަ ހުރި އެންމެ ބޮޑު ވިޔަފާރިވެރިޔާގެ ހުރި ހަމައެކަނި ދަރިފުޅު. އަހަރެމެންނަކީ ނިކަމެތި ފަގީރުން. ދަރިފުޅުގެ ބައްޕަ ދުވަހަކުވެސް ރުހުން ނުދޭނެ. ދަރިފުޅުގެ ބައްޕަ ތިގުޅުމާ ގަބޫލިއްޔާ މަންމަވެސް ގަބޫލު.”\nމަންމަ މިހެން ބުނުމުން ނީލް ބަލާލީ ޝެރިންގެ މޫނަށެވެ. އެމޫނުމަތިން ކުރިން ފެނިގެންދިޔަ ހިނިތުންވުން މިހާރަކު ނެތެވެ.\n“ނީލްގެ ބައްޕަގެ ރުހުން މިގުޅުމަށް ލިބޭނެ ދުވަހަކަށް އަހަރެން އިންތިޒާރުކުރާނަން.” މިހެންބުނެ ނީލްގެ އަތުގައި އޮތް މާބޮޑި ނަގައިގެން ޝެރިން ކުރިޔަށް ހިގައިގަތެވެ. ފަހަތުން ޓްރޯލީ ހިފައިގެން ނީލްވެސް ދިޔައެވެ.\nރަށަށް ދިޔައީ ނީލް ހިފައިގެން އައި ލޯންޗަކުންނެވެ. ދަތުރުމަތީގައި ޝެރިން ނީލް އާ ވާހަކައެއް ނުދައްކައެވެ. ނީލް އިނީ ޝެރިންއަށް ބަލަހައްޓައިގެންނެވެ. ގެޔަށް ދެވުމާއެކު ޝެރިން އޭނަގެ ކޮޓަރިއަށް ވަދެ ދޮރުގައި ތަޅުލިއެވެ.\nނީލް މަންމަޔާ ވާހަކަދައްކަން އިރުކޮޅަކު އިނުމަށްފަހު ގެޔަށް ދިޔައީ މާޔުސްވެގެންނެވެ. ޝެރިން އެހެން އެހަދަނީ ކީއްވެގެން ކަމެއް ނީލައަކަށް ނުވިސްނުނެވެ. ނީލް މެސެޖް ކުރުމުން ޝެރިން ރިޕްލައިވެސް ނުކުރެއެވެ.\nދެދުވަސް ފާއިތުވެގެން ދިޔައީ ނީލްއަށް ޝެރިން ނުފެނިއެވެ. އެގެޔަށް ދިޔަޔަސް ޝެރިން ނީލް ކުރިމައްޗަށް ނާރައެވެ. ނީލް ހުންނަނީ މިކަމާ ދެރަވެފައެވެ.\nއެންމެ ފަހުން ނީލް ނިންމީ ބައްޕަ ކޮންމެ ޖަވާބެއް ދިންކަމުގައިވިޔަސް މިވާހަކަ ބައްޕަޔާ ހިއްސާކުރުމަށެވެ.\nޖެހިގެން އައި ދުވަހު ހެދުނު ހޭލައިގެން ތައުފީޤް ނުކުތްއިރު ސިޓިންގރޫމްގެ ސޯފާގައި ނީލްއިނެވެ.\n“އަހަ ދަރިފުޅާ! ހާދަ ހެދުނަކާ ހޭލި ދުވަހެއް. އަނެއްކާ ކިހިނެއްވީތާ!” އާއްމުކޮށް ތައުފީގް ހެދުނު ސައިބޮއިގެން ފިހާރައަށް ދާއިރުވެސް ނީލް ނުހޭލާނެއެވެ. އެކަމަކު މިއަދު އޭނައަށްވުރެ ކުރިން ނީލް ހޭލާއިނީތީ ސުވާލު ކުރީއެވެ.\n“ކަމެއް ނުވޭ ބައްޕާ!” ނީލް އިނީ ވާހަކަ ފަށާނެ ގޮތެއް ނޭގިފައެވެ.\n“ދަރިފުޅު ބަލިވެތަ ތިއުޅެނީ!” ކައިރިޔަށް އައިސް ނީލްގެ ނިތްކުރީގައި އަތް ޖައްސާލަމުން ތައުފީޤް އަހާލިއެވެ.\n“ނޫން ބައްޕާ! އަހަރެން ބައްޔެއް ނޫން.”\n” އާދޭ ސައިބޯން.”\nތައުފީގް ގޮސް ކާމޭޒު ކައިރީ އިށީނެވެ. ފަހަތުން ނީލް އައިސް ބައްޕަގެ ކައިރީގައި ހުރި ގޮޑީގައި އިށީނެވެ.\nޕާން ފޮއްޗެއްގައި ޖޭމު ހާކާލަމުން ތައުފީގް ނީލްއަށް ބަލާލިއެވެ. ނީލް ކޮންމެވެސް އެއްޗެއް ބުނަން އުޅޭކަން ތައުފީގްއަށް އެގެއެވެ. އެހެންޏާ ނީލްއަކީ އެހެން އިންނަ ކުއްޖަކަށް ނުވާތީއެވެ.\n“ހުމް. ދެން ބުނެބަ! ކީކޭ ބުނަން ތިއުޅެނީ!”\n“ކިހިނެއް ބައްޕައަށް އެގުނީ އަހަރެން ވާހަކައެއް ބުނަން އުޅުނުކަން.” ނީލް އިނީ ހައިރާންވެފައެވެ. ފާށަނެ ގޮތެއް ނޭގިގެން އިންދާ ބައްޕަ އަމިއްލައަށް ފެށީމައި ވާހަކަ ދައްކާނީއޭ ހިތަށް އެރިއެވެ.\n“އަހަރެން މީ ދަރިފުޅުގެ ބައްޕައޭ. ދަރިފުޅަށް އަންނަ ކުޑަބަދަލުވެސް ބައްޕަ ފާހަގަކުރަން. ބައްޕައަށް އެގޭ މިރަށު ކުއްޖަކު ދެކެ ދަރިފުޅު ލޯބިވާކަންވެސް. ” ނީލްއަށް ބަލާލެވުނީ ބައްޕަގެ މޫނަށެވެ.\n” ބައްޕަ މިހުންނަނީ ދަރިފުޅު އަމިއްލައަށް ތިވާހަކަ ބައްޕަ ކައިރީ ދައްކާނެ ދުވަހަކަށް އިންތިޒާރުކޮށްގެން.” ތައުފީގު ޖޫސްތަށިން ކޯވަރެއް ބޯލަމުން ބުނެލިއެވެ.\n“ބައްޕައަށް ކިހިނެއް އެގުނީ.” ނީލްގެ ހިތުގައި ސުވާލުއުފެދުނެވެ.\n“ހަމަ އެގުނީ. މީ އެހާ ބޮޑު ރަށެއް ނޫނޭ ދަރިފުޅާ! މިރަށުގަ ހިގާ އެއްވެސް ކަމެއް ސިއްރެއް ނުވާނެ. ބައްޕައަށް އެގޭ އެއީ ކޮންކުއްޖެއްކަންވެސް.” ތައުފީޤް މިހެންބުނުމުން ނީލް ޕާންފޮތި ކާން އިންދާ ކޮށިއެރިއެވެ.\nއަވަހަށް ޖޫސްތަށިން ކޯވަރެއް ބޯލިއެވެ.\n“އަދިވެސް ނުބުންނަންތަ ތި އިންނަނީ.” ތައުފީގް އަހާލިއެވެ.\n“ބައްޕައަށް އެގޭތަ އެއީ ކޮންކުއްޖެއްކަން.” ނީލް އަހާލިއެވެ.\nއާއެކޭ ބުނުމުގެ ގޮތުން ތައުފީގް ބޯ ޖަހާލިއެވެ.\n“އަހަރެން ބޭނުން ޝެރިންއާ ކައިވެނި ކުރަން. އެއީ ވަރަށް އަޚުލާގު ރަނގަޅު ކުއްޖެއް.” މަޑުމައިތިރިކަމާއެކު ނީލް ބުނެލިއެވެ.\n“ބައްޕައަށް އެގޭ. ތިދެކުދިންގެ ގުޅުމާ ބައްޕަ ގަބޫލް.” ތައުފީގް މިހެން ބުނުމުން ނީލް ބަލާލީ ތައުފީގު މޫނަށެވެ. ތައުފީގު ނީލްއަށް ބަލާފަ ހީލިއެވެ. ނީލްވެސް ހީގަތެވެ.\n“އަސްލުތަ ބައްޕާ!. ބައްޕައަށް އޯކޭތަ އަހަރެން ޝެރިންއާ ކައިވެނި ކުރިޔަސް؟”\n“ހޫމް.” ތައުފީގް ދިނީ ކުރު ޖަވާބެވެ.\nއެދެކުދިންގެ ގުޅުމާ ބައްޕަގެ ރުހުން ލިބުމުން ނީލް ވަރަށް އުފާވިއެވެ.\nސައިބޮއި ނިންމާފަ ނީލް އަވަސް އަވަހަށް ތައްޔާރުވެލައިގެން ނުކުތީ ޝެރިން އާ ބައްދަލުކޮށް މިއުފާވެރި ޚަބަރު ދިނުމަށެވެ.\nސައިކަލަށް އަރާ ދުއްވާލީ އުފަލުން ލަވަކިޔަމުންނެވެ. ބާރު ސްޕީޑެއްގައި ދުއްވަމުން ގޮސް ގޯޅިން އަޅާލި ވަގުތު ކުރިމަތިން ނުކުތް ޕިކަޕެއްގައި ޖެހިފައި އެކްސިޑެންޓްވިއެވެ. ސައިކަލާއެކު ނީލް ވެއްޓުނު ގޮތަށް ގޮސް ބޯ ޖެހުނީ ފާރުގައެވެ. ބޯ ފަޅައިގެން ގޮސް މުޅި މޫނުމައްޗަށް ލޭ ފައިބަން ފެށިއެވެ. ދެންވީގޮތެއް ނީލްއަކަށް ނޭގެއެވެ.\nބަނަވި ހަޔާތްސިލްސިލާ ވާހަކަ\nޙަޤީޤީ ވާހަކަ: މައްޔިތާ ހިނަވައި ނިމުމުއިރު އަހަރެންގެ ހަށިގަނޑުން އިޙްސާސް ކުރެވުނީ ގަދަ ހޫނެއް


މިސްކިތްތަކުގެ މުއައްޒަފުންގެ ހާޒިރީ ބެލެހެއްޓުމުގެ ނިޒާމު ހަރުދަނާކުރުމަށް ދިރާގާއި މިނިސްޓްރީއާ ދެމެދު އެއްބަސްވުމެއްގައި ސޮއިކޮށްފި\nދިވެހިރާއްޖޭގެ ހުރިހާ މިސްކިތްތަކުގެ މުއައްޒަފުންގެ ހާޒިރީ ބެލުމަށްޓަކައި އިލެކްޓްރޯނިކް ސިސްޓަމަކުން ގުޅާކުމުގެ މަސައްކަތް ކުރުމަށްޓަކައި ދިރާގާއި މިނިސްޓްރީއާ ދެމެދު އެއްބަސްވުމެއްގައި މިއަދު ސޮއިކޮށްފި އެވެ.\nދިރާގުގައި މިއަދު ބޭއްވި ބައްދަލުކުރުމުގައި މިނިސްޓްރީގެ ފަރާތުން މި އެއްބަސްވުމުގައި ސޮއި ކުރެއްވީ މިނިސްޓަރ އޮފް ސްޓޭޓް އަލްފާޟިލް ހަސަން ރަޝީދު އަދި ޕަރމަނަންޓް ސެކްރެޓަރީ އަލްފާޟިލް މުޞްއަބު އަބްދުﷲއެވެ. އަދި ދިރާގުގެ ފަރާތުން ސޮއި ކުރެއްވީ ދިރާގުގެ ސީއީއޯ އަދި އެމްޑީ އަލްފާޟިލް އިސްމާއިލް ރަޝީދު އަދި ޑިރެކްޓަރ އޮފް ކަސްޓަމަރ ސަވިސަސް އެންޑް ސޭލްސް އަލްފާޟިލް އަލީ ރިޔާޒްއެވެ.\nމި އެއްބަސްވުމުގެ ދަށުން ގާތްގަނޑަކަށް ހަތަރު މަސް ދުވަހުގެ ތެރޭގައި ރާއްޖޭގެ 700 އަށްވުރެ ގިނަ މިސްކިތެއްގެ މުއައްޒަފުންގެ ހާޒިރީ ބެލުމުގެ ނިޒާމެއް ގާއިމް ކުރެވޭނެއެވެ. މި ކަމުގެ ސަބަބުން މުއައްޒަފުންގެ މުސާރަ ދިނުމާއި އެލަވަންސް ދިނުމުގައި އިތުރަށް ފަސޭހަވެގެންދާނެއެވެ. އަދި މިސްކިތްތަކުގެ މުއައްޒަފުން ޒިންމާދާރު ކުރުވުމަށް ފަސޭހަވެގެންދާނެއެވެ.\nރާއްޖޭ މިސްކިތްތަކުގެ މުއައްޒަފުންގެ ހާޒިރީ ހަރުދަނާގޮތެއްގައި ބެލެހެއްޓުމަށްޓަކައި މިނިސްޓްރީގެ ފަރާތުން އަންނަނީ ގިނަ މަސައްކަތްތަކެއް ކުރަމުންނެވެ.


ވައިރަހާއެކު ސަލާމް ކުރާ ގޮތް ބަދަލުކޮށްފި – Dhen.mv\nވައިރަހާއެކު ސަލާމް ކުރާ ގޮތް ބަދަލުކޮށްފި\nދުނިޔޭގެ އެކި ކަންކޮޅުތަކުގައި ހަލުވިކަމާއެކު ފެތުރެމުންދާ ކޮރޯނާ ވައިރަހުގެ ބިރުވެރިކަން ވަނީ އިންތިހާއަށް ބޮޑުވެފައެވެ. ވައިރަހަށް އަދި ފަރުވާއެއް ހޯދިފައިނުވާއިރު ވައިރަހުން ރައްކާތެރިވުމަށް ކުރެވެން އޮތް އެންމެ ރައްކާތެރިކަމަކީ ސައިބޯނިލައިގެން އަތް ދޮވުމެވެ. ވައިރަސް ހުރި ތަނެއްގައި އަތް ލެވުމުން ވެސް ވައިރަސް ފެތުރޭތީއެވެ.\nމިފަދަ ސަބަބުތަކާއި ހެދި ޔޫރަޕުގެ ސިއްހަތާއި ބެހޭ އިސް ފަރާތްތަކުން ބޭއްވި ބައްދަލުވުމުގައި މިވަނީ އާ ގޮތަކަށް ސަލާން ކުރަން ފަށާފައެވެ. ކުރިން އަތް ތިލަ ބޭނުން ކޮށްގެން ކުރި ސަލާން މިހާރު ކުރަނީ ދެ މީހުންގެ ދެ އުޅަނބޮށި ކައިރިކޮށްލައި އަތް ތިލަ މެއާއި ގާތް ކޮށްލައިގެންނެވެ. އޮފިޝަލުން ބުނާ ގޮތުގައި މިއީ ކޮރޯނާ ވައިރަހުން ރައްްކާތެރިވެ ތިބުމަށް އެޅި ފިޔަވަޅެކެވެ.\nބުރަސެލްސް ގައި ބޭއްވި މި ކުއްލި ބައްދަލުވުމުގައި ޔޫރަޕުގެ ގިނަ ގައުމުތަކުގެ ސިއްހަތާއި ބެހޭ މިނިސްޓަރުން ބައިވެރިވިއެވެ. އެގޮތުން ކްރޮއޭޝިއާ، ސްލޮވޭނިއާ އަދި ހަންގޭރީގެ މިނިސްޓަރުން ހިމެނެއެވެ. މި ބައްދަލުވުމަކީ ޔޫރަޕުގައި ކޮރޯނާ ވައިރަސް ފެތުރެމުން އަންނާތީ އެކަމާއި ގުޅިގެން އަޅަންޖެހޭ ފިޔަވަޅުތައް ވަރުގަދަކުރުމަށް ،މަޝްވަރާ ކުރުމަށް ބޭއްވި ކުއްލި ބައްދަލުވުމެކެވެ.\nޔޫރަޕުގެ އެކި ގައުމުތަކުން ކޮރޯނާ ވައިރަހުގެ 6000 ވުރެ ގިނަ ކޭސް ފެނިފައިވާއިރު 160 އަށް ވުރެ ގިނަ މީހުންވަނީ މަރުވެފައެވެ.\nދުނިޔޭގެ އެކި ހިސާބުތަކުން މިހާތަނަށް 114544 ކޭސް ރިޕޯޓުކުރެވިފައިވާއިރު ބަލި ޖެހުނު 64031 މީހުން ވަނީ ރަނގަޅުވެފައެވެ. ވައިރަސް ޖެހިގެން 4026 މީހުން ވަނި މަރުވެފައެވެ.


މިސްކޫލަށް ތިރީގައި މިދަންނަވާ މަޤާމަށް މީހުން ބޭނުން ވެއްޖެއެވެ.\n(ސީ.އެސް. 11 ން ސީ.އެސް. 15 އާދެމެދު)\nމާރަންދޫ ސްކޫލް / ހއ.މާރަންދޫ\nމަޢުލޫމާތު ފުރިހަމަކޮށްފައިވާ އެޕްލިކޭޝަން ފޯމު (މި ފޯރމް ސިވިލް ސަރވިސް ކޮމިޝަނުގެ ވެބްސައިޓުން އަދި މާރަންދޫ ސްކޫލުގެ އޮފީހުން ލިބެން ހުންނާނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ޑިސެންބަރ 31 ވާ (ހޯމަ) ދުވަހުގެ 13:00 ގެ ކުރިން، މާރަންދޫ ސްކޫލް އޮފީހަށެވެ.\n(ހ) މި މަޤާމަށް މީހުން ހޮވުމަށް ހަމަޖެހިފައިވަނީ އިންޓަވިޔު ކުރުމަށް ފަހުގައެވެ. އިންޓަވިޔު އޮންނާނ01 ޖެނުއަރީ 2019 އާއި 08 ޖެނުއަރީ 2019 އާއި ދެމެދުގެ ވަގުތެއްގެ ތާރީޚެއްގައި މާރަންދޫ ސްކޫލްގައެވެ. އަދި މިމުއްދަތުގެ ތެރޭގައި ކުރިމަތިލާފައިވާ މަޤާމަށް ސްކޫލުން އަންގާ ދުވަހެއްގައި އިންޓަރވިޔު އޮންނާނެއެވެ.\nއިތުރު މަޢުލޫމާތު: މި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، ގުޅާނީ 6500535 ނަންބަރު ފޯނާއިއެވެ. އީ މެއިލް ކުރާނީ [email protected]އަށެވެ.\n16 ރަބީޢުލްއާޚިރު 1440\n23 ޑިސެންބަރު 2018\nޕަބްލިޝްކުރި ތާރީޚު: 23 ޑިސެންބަރު 2018\nޕަބްލިޝްކުރި ގަޑި: 08:57\nސުންގަޑި: 31 ޑިސެންބަރު 2018 13:00


Rakhine gai Myanmar sifain evves jareemaa eh hingi kamakah nuvi | Mihaaru\nމިއަންމާ ރޮހިންޖާ މުސްލިމް އަންހެން ކުއްޖަކު ބަންގްލަދޭޝްގެ ކޭމްޕަކުން ބޭރު ބަލަނީ. --ފޮޓޯ:އޭއެފްޕީ\nރަކީންގައި މިއަންމާ ސިފައިން އެއްވެސް ޖަރީމާއެއް ހިންގި ކަމަކަށް ނުވި\n14 ނޮވެމްބަރ 2017 - 10:533comments\nމިއަންމާ ސިފައިންގެ ރިޕޯޓުގައި ވަނީ ރޮހިންޖާ އެއްވެސް މީހަކު ނުމަރާ ކަމަށާއި އެއްވެސް އަވަށެއްގައި އަލިފާން ނުޖަހާ ކަމަށާއި އެއްވެސް އަންހެނަކު ރޭޕް ނުކުރާ ކަމަށް އަދި ރަކީން ސްޓޭޓުން އެއްވެސް މުދަލެއް ވަގަށް ނުނަގާ ކަމަށް ބުނެފަ އެވެ. އެކަމަކު ރަކީން ސްޓޭޓަށް ދިޔަ ނޫސްވެރިންނަށް ފެނުނު މަންޒަރާ މިއަންމާ ސިފައިންގެ މި ރިޕޯޓް މުޅިން ތަފާތެވެ. ސިފައިންގެ އަނިޔާވެރިކަން ހައްދުން ނެއްޓުމުން އދ. އިން އެކަން ސިފަކޮށްފައި ވަނީ ނަސްލެއް ނައްތާލުމުގެ ދަރަޖައިގަ އެވެ.\nއެމްނެސްޓީ އިންޓަނޭޝަނަލް އިން ބުނެފައި ވަނީ މިއަންމާ ސިފައިންގެ ރިޕޯޓަކީ ކުށުން ބަރީއަވާން ތައްޔާރުކުރި އެއްޗެއް ކަމަށެވެ. އަދި އެއީ މިއަންމާ ސިފައިންގެ އެއްވެސް ޒިންމާދާރުކަމެއް ނެތް އަމަލެއް ކަމަށް ބުނެފައިވެ އެވެ. މިއަންމާ ސިފައިން ހިންގި ޖަރީމާތަކަށް އަދަބު ދިނުން ދެން އޮތީ ބައިނަލްއަގުވާމީ މުޖްތަމައުގެ އަތްމަތީގައި ކަމަށް ވެސް އެމްނެސްޓީން ބުނެފައިވެ އެވެ.\nއިންސާނީ ހައްގުތަކަށް މަސައްކަތް ކުރާ ޖަމާއަތްތަކުން ވަނީ އދ.ގެ ތަހުގީގު ޓީމުތައް ރަކީން ސްޓޭޓަށް ވަނުމުގެ ހުއްދަ ދިނުމަށް މިއަންމާ ސަރުކާރަށް ގޮވާލައިފަ އެވެ. ރަކީން ސްޓޭޓަށް ނޫސްވެރިން ދިއުން ވެސް މިއަންމާ އިން ވަނީ މަނާކޮށްފަ އެވެ. މިއަންމާ ސިފައިންނާ އެކު ރަކީންނަށް ދިއުމުގެ ހުއްދަ ލިބުނު ބީބީސީގެ ރިޕޯޓަރު ޖޮނަތަން ހެޑަށް ވަނީ ސިފައިންގެ ކުރިމަތީގައި ރަކީންގެ އަވަށެއްގައި ބުޑިސްޓުން އަލިފާން ޖަހާ މަންޒަރު ފެނިފަ އެވެ.\nރަކީން ސްޓޭޓުގައި އޮގަސްޓް މަހު ފަހުކޮޅުން ފެށިގެން އަނިޔާވެރިކަން ބޮޑުވުމުން ބަންގްލަދޭޝް އަށް އެތެރެވި ރޮހިންޖާ މުސްލިމުންގެ އަދަދު ވަނީ ބައި މިލިއަނަށް ވުރެ އިތުރުވެފަ އެވެ. ބަންގްލަދޭޝް އަށް އެތެރެވި ރޮހިންޖާ ގިނަ މީހުންގެ ހަށިގަނޑުގެ އެތައް ތަނެއްގައި ވަޒަން އަރައިގެން ލިބުނު ޒަޚަމްތައް ހުއްޓެވެ.\nއެކަމަކު ފޭސްބުކުގައި މިއަންމާ ސިފައިން އާއްމުކުރި ރިޕޯޓުގައި ބުނެފައި ވަނީ ރަކީންގެ އެތައް ބަޔަކާ އިންޓަވިއުކޮށްފައިވާ ކަމަށެވެ. އަދި އިންޓަވިއުކުރި މީހުން ބުނި ކަމަށް ރިޕޯޓުގައި ވަނީ ތިރީގައިވާ ކަންކަން ފާހަގަކޮށްފަ އެވެ.\n- ރަކީންގެ އެއްވެސް މީހެއްގެ ގަޔަށް މިއަންމާ ސިފައިން ބަޑި ނުޖަހާ.\n- ރަކީންގެ އެއްވެސް އަންހެނަކު ރޭޕްކޮށްފައެއް ނުވޭ.\n- ރަކީންގެ އެއްވެސް މީހަކު ހައްޔަރުކޮށް އަނިޔާކޮށްފައެއް ނުވޭ.\n- ރަކީންގެ އެއްވެސް އަވަށަކުން ވައްކަންކޮށްފައެއް ނުވޭ.\n- އެއްވެސް މިސްކިތެއްގައި އަލިފާން ޖަހައިފައެއް ނުވޭ.\n- އެއްވެސް މީހަކު ރަކީން ދޫކޮށްދާން ބިރު ދައްކައިފައެއް ނުވޭ.\n- އެއްވެސް ގެއެއްގައި އަލިފާން ޖަހައިފައެއް ނުވޭ.\nރަކީންގައި އަނިޔާވެރި އަމަލެއް ހިންގި ކަމަށް މިއަންމާ ސިފައިންގެ ރިޕޯޓުގައި ބުނެފައި ވަނީ ރޮހިންޖާ "ޓެރަރިސްޓުން" ކަމަށެވެ. އަދި ރޮހިންޖާ މީހުން ރަކީން ދޫކޮށް ދިޔައީ ބެންގާލީ ޓެރަރިސްޓުންގެ ބިރަށް ކަމަށް ބުނެފައިވެ އެވެ.\nއިތުރު ލިޔުންތައް މިއަންމާ މިލިޓަރީ ރޮހިންޖާ


galehiri: ޢަލްމަރުޙޫމް ޢަލީ ނަޞީރު ޒޫރިޔާގެ/ މަޑަވެލި\nޢަލްމަރުޙޫމް ޢަލީ ނަޞީރު ޒޫރިޔާގެ/ މަޑަވެލި\nތަފާތު ރޮނގުތަކުން ދިވެހި މުޖުތަމަޢަށް ނުހަނު ބޭނުންތެރި ޚިދުމަތްކޮށްދެއްވައިފައިވާ ބައެއް ފަރާތްތައް ދުނިޔެ ދޫކުރެއްވުމުން އެފަރާތެއްގެ ޛިކުރާ އައުކޮށް ހެޔޮދުޢާކޮށް އަދި އެފަރާތެއްގެ ޚިދުމަތުގެ އަގު ވަޒަންކުރުމަށްޓަކައި މިނެދޭނާޅިން މިނާ ދެވައްތަރެއްގެ ނާޅި ދިވެހިންގެ ބަޔަކު ގެންގުޅެމުންދާތީ ފެނެއެވެ. (ނާޅިއަކީ ގޮވާމުގެ ބާވަތްތައް މިނާން ގެންގުޅޭ ހަތަރު ލާހީގެ މިންވަރު ނުވަތަ ގާތްގަޑަކަށް ދެރާތާ ހުންނަ އެއްޗެކެވެ. ރާތަލަކީ4ގަލުގެ ބަރުދަނެވެ. ނުވަތަ 16 ތޯލާގެ ބުރަދަނެވެ. ނުވަތަ 454 ގްރާމެވެ.) އެއްވައްތަރެއްގެ ނާޅިއަކީ އޭގެ ފޫނުވެއްޓި ސަލާމަތުން އޮތް ނާޅިއެކެވެ. އަނެއްވައްތަރުގެ ނާޅިއަކީ އޭގެ ފޫވެއްޓިފައިވާ ނާޅިއެކެވެ. މިނާޅީގެ އެތެރޭގައި އެއްވެސްއެއްޗެއް ހަރެއްނުލާނެއެވެ.\nމިދެންނެވިގޮތަށް ދުނިޔެ ދޫކުރެއްވި ފަރާތެއްގެ ޚިދުމަތުގެ އަގު ވަޒަންކުރުމަށްޓަކައި ފޫނުވެއްޓި ސަލާމަތުން އޮތް މިނެދޭނާޅިން މިނާނަމަ އެޚިދުމަތްކޮށްދެއްވި ފަރާތެއް ކަންތައް ކުރެއްވިގޮތަށް އެފަރާތަކާ ދޭތެރޭ ކަންތައްކުރެވޭނެއެވެ. މިސާލުބަހެއްގައި ބުނާގޮތަށް އެމީހަކު ކަންތައް ކުރި ގޮތަކަށް އެމީހަކާ ދޭތެރޭ ކަންތައްކުރެވޭނެއެވެ. އެފަރާތެއްގެ ޚިދުމަތުގެ އަގު ވަޒަންކުރެވޭނެއެވެ. އެހެންނަމަވެސް ދުނިޔެ ދޫކުރެއްވި ފަރާތެއްގެ ޚިދުމަތް ވަޒަންކުރުމަށްޓަކައި ފޫވެއްޓިފައިވާ ނާޅިން މިނާނަމަ އެޚިދުމަތްކޮށްދެއްވި ފަރާތެއް ކަންތައް ކުރެއްވިގޮތަށް އެފަރާތަކާ ދޭތެރޭ ކަންތައް ނުކުރެވޭނެއެވެ. އެފަރާތެއްގެ ޚިދުމަތުގެ އަގު ވަޒަންނުކުރެވޭނެއެވެ.\nދިވެހިރާއްޖޭގެ ލޮބުވެތި އަޚުންނާއި އުޚްތުންގެ ތެރެއިން ހުރިހާ ފެންވަރެއްގެ ހުރިހާ ގިންތީއެއްގެ މަދުނޫން ބަޔަކަށް ތަފާތު ރޮނގުތަކުން ޚިދުމަތް ފޯރުކޮށްދެއްވުމުގައި ގިނަ އަހަރުތަކެއް ހޭދަކުރެއްވި ވަރަށްބޮޑު ޚިދުމަތްތެރިއެއްކަމަށްވާ މަޑަވެލީ ޒޫރިޔާގޭ ޢަލީ ނަޞީރުގެ ދުންޔަވީ ޙަޔާތް ނިމިގެން ހިނގައްޖެއެވެ. 22 އޯގަސްޓް 2014މ. ގައެވެ. ދިވެހީންގެ ތެރެއިން މިކަން އެނގޭ އެއްބަޔަކަށް މިކަން އެނގި އަލްމަރުޙޫމްގެ ޢަލީ ނަޞީރުގެ ޚިދުމަތުގެ އަގު ވަޒަންކުރަމުން ގެންދެއެވެ. ފޫނުވެއްޓި ސަލާމަތުން އޮތް މިނެދޭނާޅިން މިނަމުންނެވެ. މިހެންމެ، އަލްމަރުޙޫމް ޢަލީ ނަޞީރުގެ ދުންޔަވީޙަޔާތް ނިމިގެން ހިނގައްޖެކަން ރަނގަޅަށް އެނގޭ އެއްބަޔަކު އޭނާގެ ޚިދުމަތުގެ އަގު ވަޒަންކުރަމުން ނުގެންދެއެވެ. މިނެދޭނާޅިން މިނަމުން ނުގެންދެއެވެ. އެއީ މިބަޔަކު ގެންގުޅޭ މިނެދޭ ނާޅިއަކީ އޭގެ ފޫވެއްޓުމުގެ އިތުރަށް ހަޔެއްކަ ތަނުން ފަޅައިގެންގޮސް އެތަންތަންވެސް ނެއްޓިފައިވާ ނާޅިއެކެވެ. އަދި މިނެއްޓުނު ތަންތަންވީ ހިސާބެއްވެސް ދެނެހުރި އާދަމުގެ ދަރިއަކު މިއުޑުދަށުގައި ނެތެވެ. އެހެންވީމާ، އޭގެ ފޫވެއްޓިފައިވާ ނާޅި ގެންގުޅޭބަޔަކަށް އަލްމަރުޙޫމް ޢަލީ ނަޞީރުގެ ޚިދުމަތުގެ އަގު ވަޒަންނުކުރެވޭނެއެވެ.\nމަޑަވެލީ ޒޫރިޔާގޭ އަލްމަރުޙޫމް ޢަލީ ނަޞީރަކީ ދިވެހިރާއްޖޭގެ ލޮބުވެތި އަޚުންނާއި އުޚްތުންގެ ތެރެއިން ހުރިހާ ފެންވަރެއްގެ ހުރިހާ ގިންތީއެއްގެ މަދުނޫން ބަޔަކަށް ތަފާތު ރޮނގުތަކުން ޚިދުމަތް ފޯރުކޮށްދެއްވުމުގައި ގިނަ އަހަރުތަކެއް ހޭދަކުރެއްވި ވަރަށްބޮޑު ޚިދުމަތްތެރިއެއްކަމަށް އަޅުގަނޑު ދަންނަވައިފީމެވެ. އޭގެތެރޭ ޞިއްޙީ ރޮނގުންނާއި ތާރީޚީ ރޮނގުންނާއި ދިވެހިވެށީގައި ހިނގި އަދި ހިނގާ ހުރިހާ ކަންކަމެއްގެ ރޮގުންނާއި ލިޔުންތެރިކަމުގެ ރޮނގު ފާހަގަކުރެވެއެވެ. މިވާހަކަ ދަންނަވާފައި އެވަނީ އެވާހަކަ މީހަކު ބުނި އަޑު އިވިގެންނޫނެވެ. އަދި ކީއްތޯއެވެ. އެކަން އެގޮތަށް އޮތްކަން ލޮލުންދެކެ އަތުން ހިފައި ސަލާމަތްބުއްދި އެކަން ގަބޫލުކުރާތީއެވެ. މިކަންއޮތީ މިހެންކަން އަޅުގަނޑު ނޫނަސް ގަބޫލުކުރައްވާ ފަރާތްތައް ދިވެހިރާއްޖޭގައި މަދެއްނޫނެވެ. ދިވެހިރާއްޖޭގެ އެންމެ މަޝްހޫރު ލިޔުންތެރިންގެ ލިޔުއްވުންތައް ފެންނަ "ލިޔުންތެރިންގެ ގުޅުން" ވެބްސައިޓުގައި ވެސް ފާހަގަކުރައްވަނީ "ޢަލީ ނަޞީރު އަވަހާރަވުމުން ލިޔުންތެރީންގެ ގުޅުމަށް ޚާއްޞަކޮށް، އަދި ޢާއްމުކޮށް ދިވެހި އަދަބިއްޔާތަށާއި ތާރީޚާއި ސަގާފަތަށް އެ ލިބުނީ ފޫނުބެއްދޭވަރުގެ ބޮޑު ގެއްލުމެއް ކަމަށެވެ."\nއަޅުގަނޑު ދުށްގޮތުގައި އަދި އަޅުގަނޑު ގަބޫލުކުރާގޮތުގައި ހުވަދުއަތޮޅުގެ ތާރީޚީ އެންމެގިނަ މަޢުލޫމާތު ހޯއްދަވައި އެއްކުރައްވައިފައިވާ ބޭފުޅަކީވެސް އަލްމަރުޙޫމް ޢަލީ ނަޞީރެވެ. އަދި އޭނާގެ އުފަން ރަށްކަމަށްވާ މަޑަވެލީގެ ތިމާވެއްޓަށް އެކިދުވަސްވަރު އަންނަމުންދިޔަ ބަދަލުތައްވެސް އެއްކުރައްވައި އޭގެ ބައެއް ކަންކަން ޝާއިޢުކުރެއްވި ބޭފުޅަކީވެސް އަލްމަރުޙޫމް ޢަލީ ނަޞީރެވެ. މިކަންކަމުގެ އިތުރަށް އަލްމަރުޙޫމް ޢަލީ ނަޞީރަކީ ރާއްޖޭގެ ވެށީގައި ހިނގާފައިވާ ތާރީޚީ، ޞިއްޙީ، އިޖުތިމާޢީ، އިގްތިޞާދީ، އަދި ސިޔާސީ ކަންކަމުގެ މަޢުލޫމާތުވެސް ނުހަނު މުއްސަނދި ބޭފުޅެކެވެ. މިފަދަ ބައެއް ލިޔުއްވުންތައްވެސް އޭނާ ޝާއިޢުކުރައްވާފައިވެއެވެ.\nއަލްމަރުޙޫމް ޢަލީ ނަޞީރަކީ އަޅުގަނޑާއި ވަރަށް ގުޅުން ރަނގަޅު ގާތް ބޭފުޅެކެވެ. އަޅުގަނޑަށް އޭނާ އެނގުމުގެކުރިން އޭނާ އަޅުގަނޑު ދެނެވަޑައިގަނެއެވެ. އޭނާ ވިދާޅުވެދެއްވިގޮތުންނަމަ ރައީސް ނާޞިރުގެ ވެރިކަމުގެ ދުވަސްވަރު 1978މ. އެޕްރީލްގައި ރާއްޖޭގައި ފެތުރުނު ކޮލެރާތެރޭ މަޑަވެލީގެ ބައެއް ފަރާތްތަކަށް އެރަށުގައި އަޅުގަނޑު ފަރުވާދިންއިރު ވަރަށްކައިރިން އޭނާ އެތަން ދެކެވަޑައިގެން އެދުވަހުއްސުރެ އަޅުގަނޑާމެދު އޭނާގެ ހިތްޕުޅުގައި ވަރަށްބޮޑު ގާތްކަމެއް އުފެދިފައިވެއެވެ. މިކަން މިހެންއޮތް ނަމަވެސް އަޅުގަނޑަށް އަލްމަރުޙޫމް ޢަލީ ނަޞީރުގެ ތަޢާރަފް ލިބި ގާތްގުޅުމެއް އުފެދުނީ ގދ.އަތޮޅު ހެލްތްސެންޓަރުގައި ރަސްމީގޮތުން ކުރާންޖެހޭ މަސައްކަތްކުރެއްވުމަށް 1982މ. ގައި އޭނާ ގދ. ހެލްތްސެންޓަރަށް ތިނަދޫއަށް ވަޑައިގަތުމުންނެވެ. އޭގެފަހުން އޭނާ ދުނިޔެ ދޫކުރެއްވުމާ ހަމައަށް ވޭތިވެފައިވާ ހުރިހާ ދުވަހަކީވެސް އަޅުގަނޑުމެންގެ ގާތްގުޅުން އެއްދުވަހުން އަނެއް ދުވަހަށް ބަދަހިވަމުންދިޔަ ދުވަސްތަކެކެވެ.\nދުނިޔެއޭ މިކިޔާ ވަގުތީ ގޮވަތީގައި ލައްވާފައިވާ ދިރުންހުރި ކޮންމެ ނަފުސެއްގެވެސް ދިރުން ނެތިވެ މަރުގެރަހަ ދެކޭނެކަމީ ކަށަވަރު ކަމެކެވެ. މަރުގެރަހަ ދުށުމަކީ އެ ނަފުސެއްގެ ދިރުހުރުމުގެ ބާރުކަމަށްވާ ފުރާނަ ނެތިދިޔުމެވެ. އެފުރާނައެއް ނެތިދިޔުމުގައި އެހެންވާން ޖެހުނީ މިވެނިހެން ވެގެންނޭ މީހުން ކިޔައި އުޅޭ ކޮންމެވެސް ސަބަބެއް ގިނަ ފަހަރަށް އޮންނާތީ ފެނެއެވެ. އެއީ އެތެރެހަށީގެ ބައްޔާއި އެތެރެހަށިން ބޭރުގެ ބައްޔާއި ގަތުލުވުމާއި ނޭވާނުލެވުމާއި ހިތް ހުއްޓުމާއި ފެނުތެރަށް ޣަރަގުވުމާއި އުސްތާކުން ވެއްޓުމާއި އަލިފާނުން އަނދައިގެން ދިޔުމާއި މިނޫންވެސް ކޮންމެވެސް ކަހަލަ ސަބަބެކެވެ. ކޮންމެ ސަބަބެއް މެދުވެރިވެގެން ވިޔަސް އަދި ނުވިޔަސް ދިރުންލެއްވި ކޮންމެ ނަފުސެއްވެސް ކޮންމެވެސް ދުވަހަކުން މަރުގެ ރަހަ ދެކޭނެއެވެ. އެއީ މަތިވެރި ﷲ ސުބްޙާނަހޫ ވަތަޢާލާ ދުނިޔެއޭ މިކިޔާ ވަގުތީ ގޮވަތީގައި ލައްވާފައިވާ ދުނިޔޭގައި ކަންކަން ހިނގާ އުޞޫލުގެ ތެރެއިން ކަމެކެވެ. އެކަމަކީ އިންސާނީ ސައިންސްވެރިންގެ އީޖާދަކުން އެބައިމީހުންގެ މޮޅުކަމަކުން ނުހުއްޓުވޭނޭ ކަމެކެވެ. އެއީ ގުދުރަތީ ގާނޫނެވެ. މިގާނޫނަކީ އިންސާނުން ގެންނަ ޒަމާނީ ޑިމޮކްރަސީއެއްގެ ތެރެއިން އެބަޔެއްގެ ގާނޫނު ހަދާ މަޖިލީހަކުން ވިޔަސް އެއަށް އެއްވެސް ބަދަލެއް އަދި ކީއްތޯ އެއަށް ކިތަންމެ ކުޑަކުޑަ އިޞްލާޙެއް ވިޔަސް ނުގެނެވޭނޭ ގުދުރަތީ ގާނޫނެވެ. ދުނިޔެ ދެމި އޮތްހައި ދުވަހެއްގައި މިގާނޫނު ހިނގަމުންދާނެއެވެ. އަދި އެގާނޫނުގެ ދަށުން ދިރުންހުރި ކޮންމެ ނަފުސެއްވެސް މަރުގެރަހަ ދެކޭނެއެވެ.\nއަލްމަރުޙޫމް ޢަލީ ނަޞީރުގެ ދުނިޔަވީ ޙަޔާތް ނިމިގެންދިޔައީ ފުރާނައަށް ނުރައްކާވެދާނެކަމަށް ބެލެވޭފަދަ ފަދަ މާބޮޑު ބައްޔެއްނެތި ބަނޑުގައި ވައިހެދި ނޭވާލާއިރު އުނދަގޫވާގޮތެއް ހުރުމުން ސައިކަލްގައި އޭނާގެ އަނބިކަނބަލުންވެސް ގޮވައިގެން ތިނަދޫގައި ހުންނަ ޑރ. ޢަބުދުއްޞަމަދު މެމޯރިއަލް ހޮސްޕިޓަލަށް ވަޑައިގަތުމުން ފަރުވާއަށްޓަކައި އެތާނގައި2ދުވަހުގެ އެޑްމިޓަކަށްފަހު އެތަނުން ކާނޑެއްދޫ ވައިގެމަގުން ހުޅުލެއިން އޭޑީކޭ ހޮސްޕިޓަލުން މާލޭ އާ ސަހަރާއަށެވެ. މިހުރިހާކަމެއް ފެށި ނިމިގެންދިޔައީ އެންމެ ދެތިން ދުވަހުގެތެރޭގައެވެ.\nމަތިވެރި ﷲ ސުބްޙާނަހޫ ވަތަޢާލާ އަލްމަރުޙޫމް ޢަލީ ނަޞީރަށް ސުވަރުގޭގެ މަތިވެރި ނިޢުމަތްދެއްވައި އޭނާގެ ޢާއިލާއަށް ކެތްތެރިކަމާއި ބާއްޖަވެރި ޙަޔާތެއް ދެއްވާށިއެވެ. އާމީން!\n25 އޯގަސްޓް 2014މ.


Covid-19: 3,000 meehunnah faruvaa dhin China ge doctaruge maru bodu bahusakah | Mihaaru\nއީރާނުގެ ވީހާން ސިޓީގެ ހޮސްޕިޓަލެއްގައި ކޮވިޑް-19 ޖެހިފައިވާ ބަލި މީހަކު ބެލުމުގައި ޑޮކްޓަރަކު މި މަހު 24 ވަނަ ދުވަހު ހަރަކާތްތެރި ވަނީ. --ފޮޓޯ:އޭއެފްޕީ\nކޮވިޑް-19: 3،000 މީހުންނަށް ފަރުވާ ދިން ޗައިނާގެ ޑޮކްޓަރެއްގެ މަރު ބޮޑު ބަހުސަކަށް\n28 ފެބުރުއަރީ 2020 - 11:11 8 comments\nވޫހާން (ފެބްރުއަރީ 28) - ކޮވިޑް-19 ޖެހިފައިވާ 3،000 އަށް ވުރެ ގިނަ ބަލި މީހުންނަށް، މަހެއްހާ ދުވަހު ތެރޭ، ފަރުވާ ދިން ޗައިނާގެ ޑޮކްޓަރެއް ކަމަށްވާ ލިއު ޒިޒިއޮންގެ މަރުގެ މައްސަލަ އެތައް ބަޔަކަށް ބޮޑު ބަހުސަކަށް ވެއްޖެ އެވެ.\nކޮރޯނާވައިރަސް އެންމެ ބޮޑަށް ފެތުރޭ ހުބެއި ޕްރޮވިންސްގެ ހޮސްޕިޓަލެއްގައި މަސައްކަތް ކުރި ޑޮކްޓަރު މިދިޔަ ހަފުތާގައި މަރުވީ ހާޓްއެޓޭކެއް ޖެހިގެންނެވެ. ގްލޯބަލް ޓައިމްސް އިން ބުނެފައި ވަނީ ވޭތުވެދިޔަ އެއްމަސް ދުވަސް ތެރޭ އެ ޑޮކްޓަރު މަސައްކަތް ކޮށްފައި ވަނީ އެއްވެސް ބްރޭކެއް ނުނަގާ ކަމަށެވެ.\nޑރ. ލީގެ މަރު، މަސައްކަތާ ގުޅުން ހުރި ކަމެއްގެ ގޮތުގައި ރިޕޯޓްކޮށްފައެއް ނުވެ އެވެ. ސަބަބަކީ އެ ޑޮކްޓަރު ކޮރޯނާވައިރަހަށް ޕޮޒިޓިވްވެފައި ނުވާތީ އެވެ.\nއެއްބަޔަކު ބުނީ ޑޮކްޓަރު މަރުވީ މާ ބުރަކޮށް މަސައްކަތް ކުރަން ޖެހުމުން ކަމަށެވެ.\n"އޭނާ މަރުވީ މަސައްކަތުގައި އަރާމެއް ނެތި މާބުރަކޮށް އުޅެން ޖެހުމުން. އެހެންވެ އެއީ މަސައްކަތާ ގުޅިގެން ހުރި މަރެއްގެ ގޮތުގައި ނުބަލަންވީ ކީއްވެ؟ މިީ ކާކަށް ނިންމޭނެ ކަމެއް؟" ޗައިނާގައި ޝޯޝަލް މީޑިއާ ބޭނުންކުރާ މީހަކު ސުވާލުކޮށްފައިވެ އެވެ.\n"އޭނާގެ ފުރާނަ އެ ގުރުބާން ކުރީ (ކޮރޯނާވައިރަހުގެ) ބަލި މީހުންނަށް ފަރުވާ ކުރުމުގައި. ކޮންމެ ހާލަތެއްގައި ވެސް ގައިވާދުތަކަށް އިހުތިރާމް ކުރަން ޖެހޭނެ،" އެހެން މީހަކު ޚިޔާލު ފާޅުކޮށްފައިވެ އެވެ.\nޑޮކްޓަރު މަރުވީ މަސައްކަތާ ގުޅުންހުރި ކަމެއްގައި ކަމަށް ނިންމި ނަމަވެސް އެ ޑޮކްޓަރުގެ އާއިލާ އަށް ދޭނީ ކޮން ކަހަލަ ބަދަލެއް ކަމެއް އަދި ނޭނގެ އެވެ.\nކޮރޯނާވައިރަހުގެ ސަމާލުކަން ޗައިނާގައި އެންމެ ފުރަތަމަ ގެނައި ޑޮކްޓަރު ވެސް ކޮވިޑް-19 ޖެހިގެން މި މަހު ކުރީކޮޅު ވަނީ މަރުވެފަ އެވެ.


Dhuvaalaku2soft drink in ves nurakkaa | Mihaaru\nސޮފްޓް ޑްރިންކުން ލިބޭ ގެއްލުންތައް ބޮޑު\n05 ސެޕްޓެމްބަރ 2019 - 07:512comments\nޔޫރަޕްގެ 10 ގައުމެއްގެ 450،000 މީހުންގެ ސިއްހީ ރެކޯޑް ދިރާސާކުރުމަށް ނެރުނު ރިޕޯޓެއްގައި ބުނީ ހަކުރާއި އާޓިފިޝަލް ސްވީޓްނާ އެކުލެވޭ ލުއި ބުއިންތައް، ދުވާލަކު ގިނަވެގެން ދެ ފަހަރު ބުޔަސް އެކަމުގެ ސަބަބުން ސިއްހަތަށް ނުރައްކާވާ ކަމަށާއި އެފަދަ ބުއިންތައް އާދަކޮށް ބޯ މީހުންގެ އުމުރު ވެސް ކުރުވާ ކަމަށެވެ.\nދިރާސާ އަށް މައުލޫމާތު އެއްކުރި މީހުންގެ ތެރޭގައި، ހަކުރު ބައްޔާއި ކެންސަރާއި ހިތުގެ ބަލިތައް ވެސް އާންމު ކަމަށް ޑަބްލިއުއެޗްއޯ އިން ފާހަގަކޮށްފައިވެ އެވެ. އެފަދަ ބަކިތަކަކީ މީހާގެ އުމުރު ކުރުކޮށްލާ ކަހަލަ ބަލިތަކެވެ.\nމި ދިރާސާ އަށް، ގާތްގަނޑަކަށް 16 އަހަރަށް މީހުންގެ ސިއްހީ ރެކޯޑްތައް ބެލެހެއްޓި އިރު، އެ މުއްދަތުގެ ތެރޭގައި އެ މީހުން ކެއުން ބަހައްޓާ ގޮތާއި ކަސްރަތު ކުރުމާއި ދުންފަތުގެ އިސްތިއުމާލު ކުރުމާއި ބަރުދަނާއި ލުއިބުއިންތަކާއި ހަކަތަ ލިއްބައިދޭ އެކި ކަހަލަ ބުއިންތަކާއި ތާޒާ މޭވާގެ ޖޫސް ބުއި މިންވަރު ވެސް ބަލާފައިވެ އެވެ.\nޖަމާ އިންޓާނަލް މެޑިސިން ޖާނަލްގައި ޝާއިއުކޮށްފައިވާ ރިޕޯޓްގައި ބުނިގޮތުގައި ދިރާސާ ހެދި މުއްދަތުގެ ތެރޭގައި މަހެއްގެ މައްޗަށް ތައްޓަކަށް ވުރެ މަދުން ސޮފްޓް ޑްރިންކް ބުއި މީހުންގެ މަރުގެ ނިސްބަތް 9.3 ޕަސެންޓްގައި ހުރި އިރު، ދުވާލެއްގެ މައްޗަށް ދެ ބުއިން ނުވަތަ 250 މިލިލީޓަރުގެ ސޮފްޓް ޑްރިންކް ބުއި މީހުން މަރުވި ނިސްވަތް 11.5 ޕަސެންޓަށް އަރަ އެވެ. މާނަ އަކީ ދުވާލަކު މަދުވެގެން ދެ ސޮފްޓް ޑްރިންކް ބޯ މީހުންނަށް ދިމާވާ ސިއްހީ މައްސަލަތަކާ އެކު އެފަދަ މީހުން މަރުވާލެއް އަވަސްވުމެވެ.\nޒުވާނަކު ސޮފްޓް ޑްރިންކަކާ އެކު.\nދިރާސާގައި ވަނީ އެފަދަ ބުއިންތައް ބޯ މީހުންނަށް ދިމާވާ ސިއްހީ މައްސަލަތަކީ ކޮބައިތޯ ވެސް ބަލައިފަ އެވެ. އެގޮތުން އާންމުކޮށް ސޮފްޓް ޑްރިންކްތައް ބޯ މީހުންނަށް ދިމާވާ އެންމެ އާންމު ބައްޔަކީ ސާކިއުލޭޓަރީ ޑިޒީސް އެވެ. އޭގެ ތެރޭގައި ހާޓްއެޓޭކް ފަދަ ސިއްހީ ބޮޑެތި މައްސަލަތައް ހިމެނެ އެވެ.\nމީގެ އިތުރުން އެފަދަ މީހުންނަށް ދިމާވާ މައްސަލަތަކުގެ ތެރޭގައި ޑައިޖެސްޓިވް ޑިޒީސް ނުވަތަ ހަޖަމުކުރުމުގެ ނިޒާމު ހަލާކުވުމާއި ޕާކިންސަން ޑިޒީސް ނުވަތަ ތުރުތުރު އަޅާބަލި ހިމެނެ އެވެ.\n"އެހެންވީމާ އެބަޖެހޭ ސޮފްޓް ޑްރިންކް ވީހާ ވެސް ބޮޑަށް ލިމިޓްކޮށް، އެފަދަ ބުއިންތަކުގެ ބަދަލުގައި ބޭނުން ކުރެވިދާނެ ސިއްހަތަށް ފައިދާހުރި ބުއިންތަކަށް އިސްކަން ދޭން،" ޑަބްލިއުއެޗްއޯގެ ދަށުން ހިންގާ އިންޓަނެޝަނަލް އެޖެންސީ ފޮ ރިސާޗް އޮން ކެންސާގެ ފަރާތުން ދިރާސާގައި އިސްކޮށް މަސައްކަތްކުރެއްވި ޑރ. ނީލް މާފީ ވިދާޅުވި އެވެ.\nއޭނާ ވިދާޅުވި ގޮތުގައި ގިނަ ލުއިބުއިންތަކަކީ "ސުގަ-ސްވީޓްންޑް" އެއްޗިއްސަށްވާތީ ރައްކާތެރި ގޮތަަކީ މިފަދަ ބާވަތްތަކަށް ނޫނެކޭ ބުނުމެވެ.\n"ހަމަމިއާ އެކު އަދި އެބަޖެހޭ އާޓިފިޝަލް ސްވީޓްނާއިން ލިބޭ ސިއްހީ ނުރަނގަޅު ކަންކަން ދެނެގަންނަން އިތުރު މަސައްކަތްތަކެއް ކުރަން ވެސް،" މާފީ ވިދާޅުވި އެވެ.\nއިތުރު ލިޔުންތައް ސިއްހަތު ދިރާސާ ޑަބްލިއުއެޗްއޯ


ތިނަދޫ ކެންޕަހުގެ ދަނާލުގައި ދިރިއުޅޭ ދަރިވަރުންނާ އެމް.އެން.ޔޫ.އެސް.ޔޫ އިން ބައްދަލުކޮށްފި – MNUSU\nތިނަދޫ ކެންޕަހުގެ ދަނާލުގައި ދިރިއުޅޭ ދަރިވަރުންނާ އެމް.އެން.ޔޫ.އެސް.ޔޫ އިން ބައްދަލުކޮށްފި\nދިވެހިރާއްޖޭގެ ގައުމީ ޔުނިވަސިޓީ ދަރިވަރުންގެ ޔޫނިއަންގެ (އެމް.އެން.ޔޫ.އެސް.ޔޫ) ރައީސް މުހައްމަދު ޝާން ޢާމިރު އަދި އެމް.އެން.ޔޫ.އެސް.ޔޫގެ އެޑްވައިޒަރީ ބޯޑު މެންބަރު އަރުޝަދު އަޝްރަފް ތިނަދޫއަށް ކުރެއްވި ދަތުރުގައި ތިނަދޫ ކެމްޕަހުގެ ދަނާލުގައި ދިރިއުޅޭ ދަރިވަރުންނާއި ބައްދަލު ކޮށްފިއެވެ. މި ދަތުރުގައި އެމް.އެން.ޔޫގެ ހަތަރު ދަރިވަރުންވެސް ވަނީ ބައިވެރި ވެފައެވެ. އެއީ:\nފާތިމަތު ނަޒާހާ ނަޒީމް (ސެންޓަރ ފޯ ފައުންޑޭޝަން ސްޓަޑީޒްގެ ގޮފި ތަރަޙައިގެ ސެކްރެޓަރީ)\nމަރިޔަމް ރިފްގާ މުހައިމިން (އެމް.އެން.ޔޫ ބީ.އެސް ގެ ގޮފި ބީ.އެސް.އެސް.އޭގެ ސެކްރެޓަރީ)\nޢާއިޝަތު ދީނާ އަޙްމަދު ( ސެންޓަރ ފޯ ފައުންޑޭޝަން ސްޓަޑީޒް، އެމް.އެން.ޔޫ.އެސް.ޔޫ ލީޑާޒް ގްރޫޕް މެމްބަރ)\nއިމްތިޝާލް އަޙްމަދު ނަޢީމް (އެސް.އެން، އެމް.އެން.ޔޫ.އެސް.ޔޫ ލީޑާޒް ގޮރޫޕް މެމްބަރ)\nމިބައްދަލުވުމުގައި ދަރިވަރުންނަށް ދިމާވެފައިވާ ދަތިތަކާމެދު މަޝްވަރާ ކުރެވުނެވެ. މީގެ އިތުރުން ދަރިވަރުންނަށް ދިމާވެފައިވާ ދަތިތަކަށް ހައްލެއް ހޯދުމަށްވެސް ވަނީ ވާހަކަދެކެވިފައެވެ. އަދި މި ބައްދަލުވުމުގެ ތެރެއިން، އެމް.އެން.ޔޫ.އެސް.ޔޫގެ ފަރާތުން ތިނަދޫ ކެމްޕަހުގެ ދަރިވަރުންނަށް ހަދިޔާ ކުރެވުނު ވޮލީ ބޯޅަ ކުޅުމުގައި ބޭނުންކުރާ ބައެއް ސާމާނު ވަނީ ތިނަދޫ ކެމްޕަސް ގޮފި، ނޭކައިގެ ރައީސާ އަރީޝާ ހަބީބަށް ހަވާލުކުރެވިފައެވެ.\nއެމް.އެން.ޔޫ.އެސް.ޔޫގެ ރައީސް (ކ) އަދި ނޭކަ ގޮފީގެ ރައީސާ (ވ)\nމި ބައްދަލުވުމަކީ އެމް.އެން.ޔޫ.އެސް.ޔޫއިން ސިލްސިލާ ގޮތެއްގައި ކެންޕަސް ދަރިވަރުންނާއިއެކު ބޭއްވޭ ބައްދަލުވުންތަކުގެ ތެރެއިން ބައްދަލުވުމެކެވެ. މީގެކުރިން 2018ވަނަ އަހަރު މާލޭ ކެންޕަހުގެ ދަނާލުގެ ދަރިވަރުންނާއި، ކުޅުދުއްފުށީ ކެންޕަހުގެ ދަނާލުގެ ދަރިވަރުންގެ އިތުރުން ގަން ކެމްޕަހުގެ ދަރިވަރުންނާއި ބައްދަލުކޮށްފައިވެއެވެ.\nލިޔުނީ: އަނޫފާ އަލީ


Furaa meehunnaai anna meehun baalan dhaanvaanee enme meeheh: MACL\nފޮޓޯ : އެމްއޭސީއެލް\nފުރާ މީހުންނާއި އަންނަ މީހުން ބާލަން ދާންވާނީ އެންމެ މީހެއް: އެމްއޭސީއެލް\n02 ޖުލައި 2020 - 18:02:52\nއެންމެންގެ ސަލާމާތާއި ރައްކާތެރިކަމަށްޓަކައި ވެލާނާ އިންޓަނޭޝަނަލް އެއާޕޯޓަށް ފުރަންދާ މީހުންނާއި އަންނަ މީހުން ބަލާއި ދާންވާނީ އެންމެ މީހެއް ކަމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ބުނެފި އެވެ.\nއެމްއޭސީއެލުން މިއަދު ކުރި ޓްވީޓެއްގައި ބުނީ ފުރާއި މީހުންނާއި އަންނަ މީހުން ބަލައި އެންމެ މީހަކު ދިއުމަށް އަންގާފައި ވަނީ އެންމެންގެ ސަލާމަތާއި ރައްކާތެރިކަސް ބެލުމުގެ އިތުރުން ކޮވިޑް-19 ފެތުރުމުގެ ކުޑަކުރަން ކަމަށެވެ.\nރާއްޖޭގެ އެތެރޭގެ އުދުހުންތައް ފަށާފައިވާއިރު މިމަހުގެ 15 ވަނަ ދުވަހު، ބައިނަލްއަގްވާމީ ފްލައިޓުތަކަށް ވެސް ރާއްޖެ ހުޅުވާލާނެ އެވެ.\nނިއު ނޯމަލްގައި ހިދުމަތް ދިނުމަށް އެއާޕޯޓު އޮތީ ތައްޔާރަށް ކަމަށް މީގެ ކުރިން ވެސް އެމްއޭސީއެލުން ވަނީ ބުނެފަ އެވެ. އެގޮތުން އިޖުތިމާއީ ގައިދުރުކަން ދެމެހެއްޓުމަށްޓަކައި ފާހަގަތައް ވެސް ވަނީ ކުރަހާފައިވާއިރު އެއާޕޯޓުގެ އަށް ސަރަހައްދެއްގައި ތާމަލް ކެމެރާތައް ވެސް ބަހައްޓާފައިވެ އެވެ.\nއިއްޔެ އެކަނިވެސް 428 ފަސިންޖަރުން ރާއްޖެ އައިސްފައިވޭ


The New Education Minister visits FVM\nއާ އެޑިއުކޭޝަން މިނިސްޓަރަށް ޏ.އޭއީސީން ފުވައްމުލަކު ސްލްތަކުގެ އިސްވެރިން މަރުހަބާ ދަންނަވަނީ. ފޮޓޯ. ޏ.އޭއިސީ\nއައު އެޑިއުކޭޝަން މިނިސްޓަރ ފުވައްމުލަކަށް ޒިޔާރަތް ކުރައްވައިފި\n26 ނޮވެމްބަރ 2018, 0:46 |\nކޯލިޝަން ސަރުކާރުގެ އެޑިއުކޭޝަން މިނިސްޓަރ ޑރ. އާއިޝަތު އަލީ މިއަދު ފުވައްމުލަކަށް ޒިޔާރަތް ކުރައްވައިފިއެވެ. އަލަށް މިނިސްޓަރުކަމާއި ހަވާލުވެ ވަޑައިގަތް ޑރ. އާއިޝަތު އަލީ މިއަދު ހެނދުނު ފުވައްމުލަކަށް ވަޑައިގެން ފުވައްމުލަކުގެ ސްކޫލްތަކުގެ މުދައްރިސުންނާއި ބެލެނިވެރިންނާއި އެކު ބައްދަލުވުމެއް ބާއްވާފައިވެއެވެ. މިބައްދަލުވުން ބާއްވާފައި ވަނީ ޏ.އަތޮޅު ތައުލީމީ މަރުކަޒުގައެވެ.\nނަމަވެސް، މިއީ ދިރާސީ އަހަރުގެ ކިޔެވުން ނިންމާއި ސްކޫލަތައް ބަންދުކޮށްފައި ވާ ދުވަސްވަރެވެ. ސްކޫލްތަކުގެ މުދައްރިސުންނާއި ގިނަ ބެލެނި ވެރިން ވަނީ ޗުއްޓީއަށް ފުރައިގެން ގޮސްފައެވެ.\nމިކަލް ނޫހަށް މައުލޫމާތު ލިބުނު ގޮތުގައި މިނިސްޓަރުގެ ބައްދަލުވުމަށް ހާޒިރުވީ ވަރަށްމަދު މީސްކޮޅެކެވެ. ގާތްގަޑަކަށް 20 ވަރަކަށް މީހުން ބައިވެރި ވި ބައްދަލުވުމުގައި ބެލެނިވެރިންނާއި މުދައްރިސުންގެ ސުވާލުތަކަށް މިނިސްޓަރު ޖަވާބުދެއްވި ކަމަށް މައުލޫމާތު ލިބެއެވެ.\nމިއަދުގެ ބައްދަލުވުމުގައި ކުރެވުނު މުހިންމު އެއް ސުވާލަކީ މިހާރު ފުވައްމުލަކުގެ ސްކޫލްތަކުގައި ތިބި ޕްރިންސިޕަލުން މަގާމުން ވަކި ކުރާނެ ތޯ ނުވަތަ ނޫންތޯ އެވެ؟\nފުވައްމުލަކުގައި ހިމެނޭ4ސްކޫލުގެ ގިނަ ޕްރިންސިޕަލުންނާއި މެދު އާއްމުންގެ ގިނަ ފާޑުކިޔުންތަކެއް އަމާޒުވެފައިވެއެވެ. ނިމުނު ސަރުކާރުގެ ސިޔާސީ ނުފޫޒުން މަގާމުތައް ދީފައިވާ ކަމަށާއި، ބައެއް ޕްރިްނސިޕަލުންގެ މަގާމުތައް ދަމަހައްޓާފައި ވަނީ ސިޔާސީ ނުފުޒުން ކަމަށް ބުނެ ގިނަ ފާޑުކިޔުންތަކެއް އަމާޒުވެފައިވާ ކަން ސޯޝަލް މީޑިއާއިން ހާމަވެއެވެ.\nއެމްޑީޕީ ނުވަތަ ކޯލިޝަންގެ އެޑިއުކޭޝަން މެނިފެސްޓޯ ކުރިޔަށް ގެންދިއުމަށް މިނިސްޓަރ ޑރ. އާއިޝަތު އަލީއަށް ބޮޑެތި ގޮންޖެހުންތަކެއް ކުރިމަތިވާނެކަމަށް ބެލެވެއެވެ.\nޑރ. އާއިޝަތު އަލީ މިނިސްޓަރު ކަމަށް ވަޑައިގަތުމުގެ ކުރީގައި ހުންނެވީ ދިވެހިރާއްޖޭގެ ގައުމީ ޔުނިވަރސިޓީގެ ފެކަލްޓީ އޮފް އެޑިއުކޭޝަނުގެ ސީނިއަރ ލެކްޗަރަރ އެއްގެ މަގާމުގައެވެ. އަދި އެއިގެ ކުރި އެ ޔުނިވަރސިޓީގެ ރެޖިސްޓަރގެ މަގާމުވެސް ފުރުއްވާފައި ވެއެވެ. މީގެ އިތުރުން ޑރ. އާއިޝަތު އަލީ ވަނީ ޓީޗިން ކޯސް ހެއްދެވުމަށް ފަހު އަމީނިއްޔާ ސްކޫލުގެ މުދައްރިސެއްގެ ގޮތުގައި ވެސް އުޅުއްވާފައި ވެއެވެ.\nފުވައްމުލަކުގެ3ޕްރައިމަރީ ސްކޫލުން ނިމި، ކުރިޔަށް އޮތް 2019 ވަނަ އަހަރު ގްރޭޑް9ގައި ކިޔަވާނެ ދަރިވަރުން ދާނެ ސްކޫލަކާއި މެދު ވަކިގޮތެއް ނިމިފައި ނުވާކަމަށް ވެއެވެ. ފުވައްމުލަކުގެ ސްކޫލްތަކަށް އަންނަނީ ކޮންކަހަލަ ބަދަލުތަކެއް ކަން ނޭގޭތީ ބެލެނިވެރިންނާއި ޓީޗަރުންގެ ކަންބޮޑުވުން ވަރަށް ބޮޑުކަމަށް މިލްނޫހަށް މައުލޫމާތު ދިން ޓީޗަރަކު ހާމަކުރިއެވެ.